
ARGUMENT 


Un autor filocalic sirian de importanţa Avvei Iosif Hazzaya este vrednic 
de o prezentare mai amplă decât o pot face rândurile unui simplu „prolog“. 
Întâi de toate, pentru simplul motiv că scrierile sale apar pentru prima oară 
în românește. În al doilea rând, pentru că cititorul modern de literatură du- 
hovnicească, deși nutrește, de obicei, o admiraţie fără rezerve faţă de autorii 
sirieni, totuși îi sunt cunoscuţi, aproape întotdeauna, numai Sfinţii Efrem 
şi Isaac; iar dacă cititorul se întâmplă să mai aibă și studii de teologie, atunci 
admiraţia riscă să-i fie înăbușită, iar evlavia cenzurată de puţinele și trunchi- 
atele informaţii istorice și dogmatice furnizate de manuale. Ambele situaţii, 
niciuna fericită, sunt simptomele aceleiași maladii: cunoașterea deficitară și 
deformată a istoriei, culturii, spiritualităţii şi doctrinei Bisericii Siriene sau a 
ceea ce specialiștii numesc „al treilea mare curent al tradiţiei creștine“, ieşit 
din tradiţia apostolică primară, alături de celelalte două: grec și latin. 

Aceste observaţii simple sunt valabile în spaţiul românesc și pentru 
Avva Iosif Hazzaya, ignorarea lui fiind şi ea parte a destinului nefericit si 
paradoxal al moştenirii duhovnicești siriene. Nefericit, întrucât e cunos- 
cut fragmentar şi deformat; paradoxal, întrucât măsura necunoașterii 
este în raport invers cu bogăţia și importanţa sa pentru viaţa duhovni- 
cească și teologie. Astfel, în afara unui studiu în limba engleză apărut 
la Cluj‘, nici literatura de specialitate, nici manualele de patrologie sau 


! Benedict (Valentin) Vesa, „Joseph Hazzaya and the Spiritual Itinerary", în SUBBTO 
G2, nr. 2 (2017), pp. 105-118. 

de spiritualitate publicate în România nu s-au ocupat de acest autor 
fundamental, deși viaţa sa este cunoscută în Occident de mai bine de un 
secol”. Primul studiu asupra lui datează din 1910, iar scrierile sale încep 
să fie traduse cu decenii bune în urmă, în mai multe limbi moderne, 
unele bucurându-se deja chiar de o editare critică, altele fiind în pre- 
gătire, în timp ce monografii, teze de doctorat si studii de specialitate, 
apărute tot în Occident, i-au pus în evidenţă importanța“. 

Un prim pas, timid, în direcţia promovării Avvei Iosif Hazzaya în 
spaţiul teologic de limbă română și-l propune ediţia de faţă, menită 
să-l facă cunoscut și, deopotrivă, să sensibilizeze lumea teologică româ- 
neascá si pe cititorul de scrieri filocalice asupra acestui autor filocalic 
siro-oriental din secolul al VIII-lea. 


? Prin traducerea franceză, realizată de J.-B. Chabot, a culegerii de scurte biografii 
ascetice Le Livre de la chasteté, composé par JÊSUSDENAH, évêque de Bara, Roma, 1896, 
în care avem schița biografică a Avvei Iosif Hazzaya (pp. 54-55). 

3 Este vorba de studiul arhiepiscopului caldeean de Seert, Addai SCHER, „Joseph 
Hazzaya: écrivain syriaque du VIlle siècle“, in: Rivista degli studi orientali TII (1910), 
Roma, pp. 45-63, publicat după ce ideile principale fuseseră deja prezentate la Acadé- 
mie des Inscriptions et Belles-Lettres, în 23 aprilie 1909 (cf. Comptes rendus des séances 
de l'année 1909, pp. 300-307). 

^ Principalele traduceri în limbi moderne sunt: în limba engleză: Alphonse MINGA- 
NA, Christian documents in Syriac, Arabic and Garshuni, editate şi traduse, cu aparat cri- 
tic, in Woodbrooke Studies, vol. VII, Cambridge, 1934, pp. 148-184 (traducere engleză) 
şi pp. 256-281 (text siriac); JOSEPH HAZZAYA, On Providence, text, introducere si traducere 
de Nestor Kavvadas, Brill, Leiden-Boston, 2016; în limba franceză: Josep HazzavA, Lettre 
sur les trois étapes de la vie monastique, ediţie critică a textului siriac, traducere si introducere 
de P. Harb si E. Graffin, in PO 45, Brepols, Turnhout/Belgique, 1992; Jose» HAZZAYA, 
Lettre sur la vie monastique, editată de arhimandritul Placide Deseille, Mănăstirea Ortodoxă 
Sfântul Antonie cel Mare, Saint-Laurent-en-Royans, 2017; în limba germană: Rabban Jau- 
SEP HAZZAYA, Briefe über das geistliche Leben und verwandte Schriften, introducere şi traduce- 
re de Gabriel Bunge, Paulinus-Verlag, Trier, 1982; in limba italiană: GrusEPPE HAzzavA, Le 
tappe della vita spirituale, studiu introductiv, traducere si note de Valerio Lazzeri, Edizioni 
Qiqajon, Comunità di Bose, 2011; în limba rusă: lose HazzavA, „Epistolă despre diferi- 
tele lucrări ale harului“, trad. de M. G. Kalinin, note de A. M. Preobrajensky, în Vestitorul 
Ortodoxiei, nr. 22-23, Serghiev Posad, 2016, pp. 426-436. O recentă ediţie critică a capete- 
lor gnostice păstrate, editate pentru prima dată de cercetătorul rus Maxim Kalinin: IOsEPHI 
PERSPICACIS (HAZZAYA), Capita gnostica, nunc primum reperta, edidit Maximus Kalinin, 
Moscoviae-Monte Athone, 2018. 


ARGUMENT 


Cu Avva Iosif Hazzaya m-am întâlnit prima oară la sfârșitul unei șederi 
la Eremo „Santa Croce“, frageda oază ortodoxă din Alpii elveţieni a Părin- 
telui Gabriel Bunge, care, zâmbind cu subînţeles, mi-a dăruit un volum 
din Patrologia Orientalis, spunându-mi: „Vă incredintez o comoară...“ 
Volumul cuprindea ediţia critică a Epistolei despre etapele vieţii monahale a 
lui Iosif Hazzaya. Noima cuvintelor enigmatice ale Părintelui Gabriel nu 
s-a dat în vileag decât după ce am început să citesc Epistola, descoperind 
un autor cu infinite nuanţe şi orizonturi, pe care doar spiritul liric al unei 
culturi semite, cum e cea siriacă, le poate exprima fără să le compromită. 
Stări si experienţe duhovniceşti, pe care, citindu-i pe Părinţii greci, le cre- 
deam definitiv pierdute pentru exprimarea prin concept, le descopeream 
expuse de Avva Iosif Hazzaya într-un limbaj biblic expresiv, didactic și 
precis, purtând pecetea harică inconfundabilă care conferă acel „gust“ 
propriu scrierilor filocalice autentice. Descopeream cu stupoare că acolo 
unde, în încercarea de a exprima diferitele trăiri și contemplatii mai presus 
de cuvânt ale „gnosticului“, geniul grec părea ferecat de limitele concep- 
tuale ale lexicului vechii eline, acolo sirianul Iosif Hazzaya, moştenitor 
deopotrivă al marii tradiţii duhovnicești siriace, cât și al celei grecești, lăsa 
puternica impresie că reușise să facă accesibile prin „cuvântul-imagine“ 
nesperat mai multe orizonturi. 

Ce vede, ce aude, ce simte mintea rugătorului, care, după ce s-a des- 
pátimit prin făptuire, trece „prin ușa iubirii” în patria contemplatiei? Ce 
ispite îl întâmpină acolo? Ce repere are calea nestiutá care îi stă înainte? 
Cine sunt acum dușmanii și în ce fel acţionează? Cine prietenii, cine aju- 
tătorii? Care e strategia generală a luptei în această fază si ce trebuie să facă 
şi, îndeosebi, să nu mai facă monahul ajuns până aici? Cum pot fi deose- 
bite contemplatiile autentice de vedeniile înșelătoare? Ne oprim undeva, 
la vreuna din contemplatii, sau înaintăm? Dacă da, până unde...? 

Doar cine a fost frământat de asemenea întrebări, căutând zadarnic 
răspunsuri limpezi si detaliate, va putea înţelege în ce constă „comoara“ 
lui Iosif Hazzaya, sau, dacă vreţi, „comoara Iosif Hazzaya“. De fapt, 
chiar supranumele de Hazzaya (Văzătorul), pe care i l-au dat deja con- 
temporanii, spune despre autorul nostru că a fost, întâi de toate, un om 


? EvAGRIE PONTICUL, Pr Prolog 8. 

al experienţei duhovnicești, un cunoscător din trăire al multiplelor forme 
de vedere a luminii necreate dumnezeiesti, în timp ce bogata cultură care 
transpare din scrierile sale este instrumentul intelectual care l-a ajutat să-și 
rostească trăirile pustnicesti şi contemplatiile. În ultimă instanţă, scrierile 
Avvei losif Hazzaya sunt, trebuie s-o spunem, o mărturie tulburătoare a 
vederii lui Dumnezeu, așa cum aveau să fie, în spaţiul bizantin, scrierile 
Sfântului Simeon Noul Teolog sau cele ale Sfântului Grigorie Palama. 


1. VIAŢA AVVEI IOSIF HAZZAYA 
ŞI COMPLEXUL EI CONTEXT 


1.1. Vechile izvoare biografice siriace 

Una dintre puținele surse de informație legate de Avva Iosif Hazzaya 
provine din Cartea curûtiei (Liber castitatis), o culegere de 140 de scurte 
biografii ascetice ale celor mai importante figuri monahale din isto- 
ria Bisericii Asiriene, începând cu Mar Awgen (sec. IV) si continuând 
până la mijlocul secolului al IX-lea, culegere alcătuită de Mitropolitul 
Ishodenah de Basra în secolul al IX-leać. În capitolul 125 al culegerii 
amintite, Mitropolitul Ishodenah ne dă cele mai consistente informații 
biografice despre „Sfântul Avvă Iosif Hazzaya“ din câte există, nu însă 
lipsite de anumite imprecizii: 

„Sfântul Avvă Iosif Hazzaya, numit de asemenea și Abdisho (Ebed- 
jesus), era de origine persană. Orașul său se numea Nemroud”. Tatăl sáu 
era mag? și a ajuns el însuși conducător al magilor. Pe când Omar Ibn 
Hatib? a luat în mâini frâiele Imperiului Arabilor si şi-a trimis trupele 
să lupte cu turcii, orașul Nemroud, construit de Nemroud, care i-a dat 
numele său, s-a răzvrătit împotriva lui si nu i-a mai deschis porţile. Iosif, 
care se găsea în afara porţilor, a căzut prizonier, împreună cu alte trei 
sute de persoane. El era în vârstă de șapte ani când a fost prins. Un arab 
din orașul Sinjar l-a cumpărat cu 370 de zuze"', l-a tăiat împrejur”? 
odată cu copiii săi și l-a făcut păgân. A rămas în casa acestui om vreme 


6 Sebastian BROCK, A Brief Outline of Syriac Literature, Baker Hill, Kottayam, 
1997, p. 68. 

7 Se presupune că era o localitate aproape de Mosul (Irak). Textul lui Ishodenah nu 
permite nicio localizare precisă a acestui oraș. 

3 Preot zoroastrian de rang inferior. 

° Este vorba de califul Omar al II-lea (717-720). 

10 În nord-estul Irakului. 

11 Zuze, în siriacă, înseamnă „bani“. 

12 Deşi nu e menţionată în Coran, musulmanii practicau circumcizia între 4 și 7 ani, 
alteori chiar mai târziu. 

de trei ani. După ce stăpânul a murit, copiii săi l-au vândut unui creștin 
pe nume Chiriac, din satul Dadar, din zona Qardou'5, pentru 570 de 
zuze. Acest om l-a dus în casa lui și l-a făcut intendent, pentru că nu 
avea copii. Chiriac insista foarte mult ca Iosif să se facă creştin, dar el 
nu se lăsa convins. L-a luat cu sine la mănăstirea din Kamoul, care se 
găsea în împrejurimile satului, iar tânărul, când a văzut călugării, a fost 
aprins de iubirea Domnului nostru și a primit botezul în mănăstire de 
la Mar loan de Kamoul. Chiriac l-a eliberat, când a văzut cât era de 
rávnitor la rugăciune și că dorea să devină monah. Atunci Iosif a plecat 
la Mănăstirea lui Avva Saliba, în zona Beth Nuhadra". A fost primit 
de fericitul Chiriac, conducătorul mănăstirii, care a ajuns mai târziu 
Episcop de Balad. A trăit în viaţa de obște, dedându-se mai cu seamă la 
citirea Psalmilor și a cărţilor sfinte. După aceea, a plecat în zona Qardou 
şi a vietuit într-un loc numit Araba. A rămas acolo multi ani. Apoi, cre- 
dinciosii l-au căutat pentru a-l face conducătorul Mănăstirii Mar Bas- 
sima din zona Qardou. A condus o vreme această mănăstire, după care 
s-a retras în muntele Zinai’. A rămas un timp aici, iar la îndemnul lui 
Mar Koudahwi, Episcopul de Hirta, credincioșii l-au făcut conducăto- 
rul Mănăstirii Rabban Bokhtisho, numită «Margana», aflată in împre- 
jurimile satului Zinai. [Iosif] nu contenea să scrie cărți. Avea un frate 
după trup numit Abdisho. Acesta a venit din orașul Nemroud, a primit 
botezul şi s-a făcut monah. De atunci [losif] a pus toate cărţile sale sub 
numele fratelui său Abdisho. În aceste lucrări, el a scris patru fragmente 
care nu au fost aprobate de dascălii Bisericii. Mar Timotei I a ţinut un 
sinod si l-a anatemizat în anul 170 al domniei fiilor lui Hisham'*. De 
unde și-a luat Iosif Hazzaya învăţătura? Putem afla din istorisirea scrisă 
de Mar Nestorie, Episcopul de Beth Nuhadra. Eu cred că Patriarhul a 
acţionat astfel din invidie. Dumnezeu ştie adevărul. După ce a condus 
mai multi ani Mănăstirea Margana, Iosif a murit la adânci bátráneti, iar 


13 Sudul Turciei. 

14 Nordul Irakului. 

15 Situat în regiunea Adiabena, în nord-estul Irakului. 

16 Anul 170 al hegirei (era musulmană) corespunde anilor 786/7 d.Hr. Calendarul 
musulman începe în 15 iunie 622, data plecării lui Mahomed de la Mecca la Medina. 

fraţii l-au înmormântat în Mănăstirea Rabban Mar Athqen, așteptând 
ca Domnul, la venirea Sa, să-l învieze. Fie ca rugăciunile lui si rugăciuni- 
le tuturor sfinţilor amintiţi în această carte să fie un zid ocrotitor pentru 
sármanul om care o are si pentru părinţii săi! Amin.“ 

Alte informaţii despre Avva Iosif Hazzaya mai avem din Nomoca- 
nonul (IX, 6) Mitropolitului Abdisho de Nisibis (11318), care spune 
că Iosif ar fi scris nu mai puţin de 1900 de lucrări, dintre care se mai 
păstrau, în timpul său, doar zece'5. Numărul scrierilor Avvei Iosif, chiar 
dacă e exagerat, corespunde precizării din Cartea curăției, potrivit căre- 
ia el „nu contenea să scrie cărţi“. 

După cum se poate vedea, vechile izvoare siriace sunt zgârcite cu 
informaţiile despre viaţa Avvei Iosif Hazzaya, si uneori chiar confuze. 
Mai întâi, precizarea că Iosif „a ajuns el însuși conducător al magilor“ 
este imediat contrazisă, întrucât, copil fiind, a ajuns sclav, iar din sclav 
a devenit creştin. De aceea, sensul textului pare a fi următorul: „Tatăl 
său era mag și a ajuns conducător al magilor“. Termenul de „mag“ 
desemnează clasa preoțească inferioară a clerului zoroastrian, în timp 
ce al doilea termen indică funcţia, conducătorii magilor activând la 
marile temple”. În privinţa califului Omar, R. Beulay a arătat că Isho- 
denah a confundat două persoane cu acelaşi nume, anume pe Omar 
Ibn al Khttab (634-644) si Omar Ibn al Aziz, cunoscut si ca Omar 
al II-lea (717-720). Este clar cá nu poate fi vorba de primul calif, 
întrucât episcopul Chiriac, de care Ishodenah amintește in aceeași no- 
titá biografică, a fost hirotonit Episcop de Balad de către Mitropolitul 
Ciprian de Nisibis, care a păstorit între 741 si 767, cum aflăm din 
aceeași Carte a curăției, capitolul 101. Prin urmare, data nasterii lui 
Iosif Hazzaya trebuie situată între anii 710 si 713, respectiv cu șapte 


17 ISHODENAH DE BASRA, Cartea curăţiei, pp. 54-55 (vide supra ediţia citată la nota 2). 

18 J. W. CHILDERS, „Abdisho bar Brikha“, GEDSH, p. 3; R. A. KITCHEN, „Yawsep 
Hazzaya“, GEDSH, p. 437. 

19 Cf. Sameer MAROKI, Les trois étapes de la vie spirituelle chez les Pères syriaques: Jean 
le solitaire, Isaac de Ninive et Joseph Hazzaya. Source, doctrine et influence, Harmattan, 
Paris, 2014, p. 65. 

% Cf. Antoine GUILLAUMONT, „Sources de la doctrine de Joseph Hazzaya“, in L'Ori- 
ent syrien, vol. III, fasc. 1, Paris, 1958, nota 5, pp. 4-5. 

ani înainte de Califatul lui Omar al II-lea (717-720), în timpul căruia 
Avva Iosif a fost luat prizonier, pe când avea vârsta de şapte ani”. 

Dar nu numai data nasterii lui Iosif este problematică in notita bio- 
grafică a lui Ishodenah, ci și o altă informaţie, pe cât de schematică, pe 
atât de neliniștitoare: este vorba de condamnarea lui Iosif Hazzaya la 
sinodul întrunit de Patriarhul Timotei I în anii 786/7, respectiv 170 al 
hegirei. Datele furnizate de Ishodenah sunt extrem de sărace, rezumate 
la informaţia că „patru fragmente nu au fost aprobate de dascălii Bise- 
ricii“, fără să ne spună nici măcar dacă Iosif mai trăia în acel moment. 
Nici alte izvoare directe nu păstrează hotărârile sinodului, în afara unui 
rezumat în arabă al anatemelor formulate atunci, care ne dezvăluie pe 
scurt nemulțumirile Patriarhului și faptul că, odată cu Iosif Hazzaya, 
au mai fost condamnaţi și loan de Apamea (sec. V) și loan Dalyatha 
(f cca. 760). Dacă Avva Iosif mai era sau nu în viaţă la data excomuni- 
cării datorate lui Timotei I este o întrebare rămasă încă deschisă, unii 
cercetători înclinând să creadă că el mai trăia” și că a fost obligat să 
părăsească mănăstirea pe care o conducea”, în timp ce alţii cred că 
era deja mort”. Potrivit lui Ishodenah, Avva Iosif a murit pe când era 
conducătorul Mănăstirii Margana, însă a fost înmormântat la Mănăs- 
tirea Rabban Mar Atquen. Dacă mai adăugăm si nedumerirea legată de 
faptul cá nu a fost înmormântat în mănăstirea pe care a condus-o atâţia 


?! Cf. Robert BeuLay, „Joseph Hazzaya", DS 8, 1341. Prin urmare, observaţiile lui 
Assemani, potrivit căruia ,Iosif Hazzaya a fost declarat partizan al lui Henana si combătut 
de Mar Babai în tratatul său De unione și în epistolele pe care i le-a adresat“ (J. S. AssE- 
MANI, An Encyclopedia of Syriac Writers, în: Bibliotheca Orientalis, Clementino-Vaticana, 
vol. III, partea I, Gorgias Press, 2004, pp. 95-97) nu sunt compatibile cu datele de mai sus, 
întrucât Babai cel Mare a fost stareţ al mănăstirii de pe muntele Izla între 569 şi 628, ceea 
ce înseamnă că nașterea lui Iosif ar trebui situată undeva între sfârșitul secolului al VI-lea 
și începutul secolului al VII-lea. 

? E. J. SHERRY, „The Life and Works of Joseph Hazzaya“, in The Seed of Wisdom: 
Essays in Honour of T. J. Meek, (ed.) McCullough si William Stewart, University of 
Toronto Press, Toronto, 1964, p. 87. La fel, Nestor Kavvapas în Introducerea sa la 
Josep Hazzava, On Providence, p. ۰ 

% Robert Bzurav, La Lumière sans forme. Introduction à l'étude de la mystique chréti- 
enne syro-orientale, Chevetogne, s.d., p. 215. 

24 A. GUILLAUMONT, „Sources de la doctrine...^, p. 6. 

ani, unde a si adormit întru Domnul, atunci e și mai greu să putem 
formula un răspuns satisfăcător privitor la adormirea sa”. 

lată că ne găsim în faţa unui autor care, în cursul vieţii sale, era 
apreciat de unii, condamnat de alţii și de la care, din numeroasele sale 
scrieri, ne-au rămas doar câteva, unele traduse în volumul de faţă, altele 
aflate încă în curs de editare critică. Unde vom situa, în acest context 
aparent ambiguu, scrierile si învăţătura Avvei Iosif pe scara cu care Bise- 
rica măsoară ortodoxia si valoarea oricărei opere? Dacă Avva Iosif a avut 
un astfel de destin — probabil postum —, atunci ce valoare au pentru noi 
scrierile sale, cât cântăresc ele în balanţa Bisericii și, mai ales, în ce parte 
fac ele să se încline acul indicator al ereziei? Din răspunsurile la aceste 
întrebări decurg o seamă de consecinţe legate de receptarea practică a 
scrierilor Avvei Iosif Hazzaya, adică de citirea lor necrispată, în mănăs- 
tiri si în chiliile monahilor, si prin aceasta de asimilarea învăţăturii lui în 
viaţa celor pentru care el a scris: monahii. 

Prin urmare, înainte de a-i prezenta învăţătura duhovnicească, e ne- 
cesar să limpezim, împreună cu cititorul, problema anatemelor formu- 
late împotriva lui Iosif Hazzaya si a celorlalţi doi autori duhovnicești, 
pentru că elucidarea ei ne va oferi o imagine mai largă asupra teologiei 
epocii în care Avva Iosif Hazzaya a trăit, s-a format si a scris. Întrucât 
despre istoria Bisericii în care Iosif Hazzaya a trăit s-au scris mai multe 
monografii si studii temeinice”, dintre care unele sunt deja traduse în 
românește”, în cele ce urmează ne vom concentra asupra felului în care 
trebuie să înţelegem această condamnare, atât în conţinutul ei, cât şi ca 


25 S. MAROKI, Les trois étapes..., p. 66. 

?* Dietmar W. WINKLER, capitolul „Acceptance of Nestorianism at the synods of 484 
and 4862“, în: Wilhelm Baum, Dietmar W. WINKLER, The Church of the East — A concise 
history, RoutlegeCurzon, Taylor&Francis Group, London and New York, 2003, pp. 28-32. 

7 Amintim studiile publicate în românește în volumul: Sfântul Isaac SIRUL, Cuvin- 
te către singuratici, Partea a Il-a, Ed. Deisis, Sibiu, 2003: Diac. Ioan I. Ică jr., „Sfântul 
Isaac Sirul necunoscutul — operă, profil istoric si gândire spirituală pe fundalul tradiţiei 
siro-orientale“ (pp. 5-84); Sebastian BROCK, „Biserica Nestoriană — o etichetă nefericită 
pentru Biserica Asiriană a Răsăritului“ (pp. 447-463); Dana MILLER, „Istoria și teologia 
Bisericii Răsăritului din Persia până la sfârșitul secolului VII“ (pp. 465-536). De ase- 
menea, este revelatoare și lucrarea lui Nestor Kavvapas, Pnevmatologia Sfântului Isaac 
Sirul, trad. rom. de Marian Pătru, Ed. Doxologia, Iaşi, 2017. 

act ce pare a se reitera periodic în istoria Bisericii, ca un tipar malefic, 
care-i însoţeşte parcursul prin această lume. 

Oricât ar părea de surprinzător, înţelegerea resorturilor doctrinare, psi- 
hologice, sociale și de mentalitate care au dus la această condamnare ne 
va ajuta să cunoaștem din interior Biserica Siro-Orientală, legăturile dintre 
creştini si islamul nou apărut, dintre monahism și ierarhie, dar mai ales să 
constientizám că se confruntau, de fapt, mentalități teologice și intelectuale 
diferite, parte a universului vast şi nuantat al creștinismului siriac oriental. 

În cele ce urmează, trebuie să solicităm cititorului îngăduinţa de a 
ne urma într-un scurt, dens si necesar parcurs introductiv în preisto- 
ria „procesului misticilor“, relevant pentru definirea poziţiilor teologice 
care s-au confruntat la sinod. Astfel, vom trasa cadrul hermeneutic de 
care avem nevoie pentru prezentarea, în a doua parte a studiului nostru, 
a învăţăturii duhovnicești a Avvei Iosif. 


1.2. Denumirea unei Biserici şi semnificaţiile ei teologice 

Biserica din care Avva Iosif Hazzaya a făcut parte a primit, de-a lun- 
gul timpului, mai multe denumiri, fiecare dintre ele urmărind să expri- 
me fie specificul ei doctrinar si etnic, fie să arunce asupra ei o anumită 
lumină defavorabilă. De aceea sunt necesare câteva precizări, multitudi- 
nea denumirilor ei din studiile şi lucrările de specialitate putând genera 
confuzii pentru cititorul insuficient avizat. 

Astăzi, denumirea ei oficială este de „Biserică Asiriană a Răsăritului“, 
iar cei care se întreabă cum de nu isi atribuie şi epitetul de „Siriană“ în 
titulatură par să uite că numele de Siria este de obârşie greacă, Xvoía, 
fiind format din cel de 'Aoovoía, creat de vechii greci pentru a denumi 
laturile apusene ale străvechiului Imperiu Asirian, cucerit în 609 î.Hr. de 
babilonieni. Acestei Biserici i s-a mai dat și numele de „Biserica Persiei“ 
sau „a perșilor“, nume însă restrictiv, pentru că Biserica Răsăritului, chiar 
dacă s-a născut în interiorul teritoriului fostului Imperiu Persan, cucerit 
de Alexandru cel Mare, a cuprins în secolele următoare și teritorii vaste 
din afara acestuia, din Asia, China, Tibet, India de Sud și Arabia. 

Numele de „Biserică Siriană“ este legat de limba utilizată de creștinii 
şi scriitorii creștini din teritoriile celui de-al treilea Imperiu Persan sau 
Part (până în anul 226 d.H.), respectiv Sasanid (între anii 226 şi 640), 

când a intrat sub stăpânire arabă. Este vorba de limba siriacă, dialect 
aramaic vorbit în Nisibis, numită si „arameeană orientală“, pentru a o 
distinge de dialectul din Edessa, numit „occidental“. 

Din păcate, numele cel mai impropriu, „Biserica Nestoriană“, este 
şi cel mai cunoscut, el păstrându-se în uz datorită inertiei manualelor 
şi comodităţii formulelor standardizate. Un exemplu tipic si, totodată, 
hilar al felului în care această denumire, odată intrată în circuitul acade- 
mic, se autopropagă îl oferă o recentă — și excelentă, în rest — monografie 
asupra Bisericii Răsăritului. După ce autorul deplânge faptul că nume- 
le de „Biserică Nestoriană este denumirea cea mai greșită cu putinţă“, 
îşi informează cititorul că, totuși, o va utiliza, „fără a pune nici măcar 
ghilimelele care s-ar impune [...] adică pentru a face ca toată lumea“. 
Justificarea, glisând între absurd și hilar, explică logica mecanismului 
intrinsec al teologiei de școală, atât de pliată pe stereotipiile create de ea 
însăşi. Așa se face că Avva Iosif Hazzaya apare adeseori enumerat printre 
misticii „nestorieni“, fără ca prea multă lume să mai simtă nevoia să 
cerceteze cát de „nestoriană“ e Biserica Apostolică Asiriană a Răsări- 
tului si cát de „nestorian“ este Avva Iosif. Epitetul” i-a fost hărăzit de 
sirienii „iacobiţi“, mai precis de Filoxen de Mabug (1523), care, mono- 
fiziti fiind, au născocit această denumire dispretuitoare pentru fraţii lor, 
creștinii siro-orientali, rămași fideli Ortodoxiei, așa cum era formulată 
până la Sinodul al III-lea Ecumenic. Faptul că studii temeinice şi amă- 
nuntite au demonstrat inconsistenţa istorică si doctrinară a denumirii 
de „Biserică Nestoriană“ ne scuteste de explicaţii suplimentare“. Reţi- 
nem doar observaţia că perpetuarea ei s-a datorat faptului că „în cursul 
istoriei, Biserica Asiriană a Răsăritului a fost de regulă răstălmăcită de 
celelalte Biserici creștine, uneori intenţionat, alteori din ignoranță [...]. 
Asocierea ei cu Nestorie este precară si a continua să o numim nestoriană 


28 Raymond LE Coz, Histoire de | "Eglise d'Orient. Chrétiens d'Irak, d'Iran et de Turquie, 
Cerf, Paris, 1995, pp. 12-13. 

? Din perspectiva hristologiei, profesorul Sebastian Brock consideră această denu- 
mire drept „o stampilà comodă pentru a stigmatiza orice oponent care urma tradiția 
hristologică antiohiană“ (S. BROCK, „Biserica Nestoriană...“, pp. 457-458). 

? Vide infra Bibliografia. 

este, din punct de vedere istoric, total incorect şi induce în eroare”. În 
ultimă instanţă, amănuntul că aceasta este Biserica Sfântului Isaac Sirul, 
a numerosi martiri si cuviosi prezenţi în sinaxarul bizantin și cinstiţi în 
Biserica Ortodoxă e mai grăitor decât orice studiu academic. 

În sfârșit, denumirea cea mai cuprinzătoare este cea de „Biserica Si- 
ro-Orientală“, pe care, întrucât tinde să se generalizeze în studiile de spe- 
cialitate, o vom folosi și în volumul de faţă. Ea este, de fapt, o prescurtare 
a denumirii oficiale de astăzi, „Biserica Asiriană Apostolică a Orientului“, 
a cărei Patriarhie se află la Bagdad. Desi ea este continuatoarea neín- 
treruptă a vechii Biserici Siriene, întemeiate de Apostolul Toma si de 
ucenicii săi, totuși, de-a lungul secolelor, s-au desprins din ea câteva alte 
structuri ecleziastice, ajungându-se astăzi la un mozaic alcătuit din urmă- 
toarele patriarhate arameofone, pe lângă cel siro-oriental: 

Biserica Maronită, cu sediul Patriarhiei în Antiohia, îşi trage numele de 
la Sfântul Maron, un monah harismatic de la sfârșitul secolului al IV-lea, 
care a grupat în jurul său creștinii de limbă siriacă dintre Alep și Antiohia. 
În secolul al V-lea această comunitate a aderat la formula de la Calcedon, 
iar din secolul al XIII-lea a intrat în sfera de influență a Romei prin mi- 
sionarii latini din Levant, ajungând la comuniune deplină ;z sacris şi la o 
latinizare extremă a cultului. După Conciliul Vatican IL, toate Bisericile 
siriace unite cu Roma, inclusiv maronitii, au început un proces de în- 
toarcere la propriile rădăcini culturale, spirituale și liturgice, eliminând 
numeroase tradiţii latine pătrunse în cult de-a lungul timpului. Din 
anul 1583 la Roma funcţionează, neîntrerupt până astăzi, Colegiul Maro- 
nit, cu un rol important în răspândirea culturii siriace în Europa”. 

Biserica Siro-Ortodoxă (numită si „Siro-Occidentală“ și ,Iacobità") 
s-a format prin separarea treptată de cea Siro-Orientală în secolul al 
V-lea și începutul secolului al VI-lea, prin adoptarea teologiei mono- 
fizite. Denumirea de „lacobită“ provine de la numele lui Iacob Bara- 
deul, „Cerșetorul“ (1578), hirotonit în secret de Patriarhul monofizit 
Teodosie al Alexandriei în palatul imperial de la Constantinopol, unde 
împărăteasa Teodora ascundea un număr considerabil de înalţi clerici 


31 S. BROCK, „Biserica Nestoriană...“, p. 461. 
32 Cf. Joseph P. AMAR, „Maronite Church“, GEDSH, pp. 270-271. 

monofiziţi. Iacob a parcurs întregul Orient Apropiat si Egiptul deghizat 
în cerşetor, hirotonind episcopi si preoţi, constituind practic ierarhia 
monofizită. Astăzi Biserica Siro-Ortodoxă consideră jignitoare epitetele 
de „iacobită“ si „monofizită“, utilizând în schimb termenul de „miafi- 
zită“, care exprimă, în realitate, disputata formulă a Sfântului Chiril al 
Alexandriei, adoptată la Sinodul al III-lea Ecumenic. Sediul Patriarhiei 
Siro-Ortodoxe se găsește astăzi la Antiohia”. 

Biserica Chaldeeană Catolică s-a format din unirea cu Roma a unei 
părți din Biserica Siro-Orientală, în Cipru, în anul 1445. Sediul Patri- 
arhiei se găseşte astăzi la Bagdad". Nu trebuie confundată cu Biserica 
Siriană Chaldeeană, aflată în India si parte a Bisericii Siro-Orientale?. 

Biserica Siro-Catolică s-a format prin desprinderea de Biserica Si- 
ro-Ortodoxă, în anul 1656, când a fost creată Episcopia Siro-Catolică 
de Alep. Patriarhia își are sediul la Antiohia“. 

Întrucât istoria are logica ei, uneori ciudată, seminţele conflictului 
care a culminat cu anatemizarea lui Iosif Hazzaya si a celorlalţi trebu- 
ie căutate cu secole bune înaintea sinodului. Se disting două planuri 
foarte bine definite, pe care le vom cerceta separat în cele ce urmează: 
cel al teologiei de școală și oficiale, respectiv planul tensiunilor și al 
conflictelor din sânul Bisericii Siro-Orientale. 


1.3. Începuturile creştinismului siriac 

Creștinismul, în zona geografică aflată la est de Eufrat, are origini 
apostolice, Sfântul Toma si ucenicii săi fiind considerati evanghelizatorii 
acestui teritoriu si întemeietorii Bisericii „perșilor“. Eusebiu de Cezareea 
consemnează tradiţia potrivit căreia „lui Toma i-au căzut sorții să meargă 
în Parţia“”, cum mai era numit pe atunci cel de-al treilea Imperiu Persan 
(247 î.H.- 226 d.H), care cuprindea, în principal, Mesopotamia, Iranul 


33 Cf. George A. Krnaz, „Syriac Orthodox Church“, GEDSH, pp. 393-394. 

34 Cf. S. P. Brock, J. E Coakrey, „Chaldean Catholic Church“, GEDSH, p. 92. 

35 Cf. S. P. Brock, „Chaldean Syrian Church“, GEDSH, pp. 92-93. 

5 Amir HARRAK, „Syriac Catholic Church“, GEDSH, p. 389. 

37 EUSEBIU DE CEZAREEA, HE III, I, 1, trad. rom. de pr. prof. Teodor Bodogae, PSB 13, 
EIBMBOR, București, 1987, p. 99. 

şi Afganistanul de azi, acoperind tot platoul iranian și sud-estul Mă- 
rii Caspice. Ajuns în Seleucia-Ctesifon, capitala imperiului“, Sfântul 
Apostol Toma l-a trimis la Edessa, capitala provinciei Oshroena, pe 
ucenicul său Tadeu, unul dintre cei șaptezeci, cunoscut în izvoarele siri- 
ace cu numele de Addai, „ca vestitor și evanghelist al învăţăturii despre 
Hristos“%. Această regiune, în care se vorbea siriaca, era o zonă-tam- 
pon între Imperiul Partilor si cel Roman, până când împăratul Traian 
a cucerit-o si a transformat-o într-un regat clientelar. Odată ajuns la 
Edessa, Tadeu l-a vindecat pe regele Abgar, „care domnea cu mare cin- 
ste peste popoarele de dincolo de Eufrat“ si care s-ar fi convertit dim- 
preună cu întreaga cetate. Edessa va rămâne unul dintre centrele cele 
mai importante ale culturii și teologiei siriene, fiind denumită chiar 
„Atena Orientului sirian“. 

Trebuie să menţionăm legăturile pe care creștinii sirieni le-au avut, 
încă de la început, cu comunităţile iudaice din diferite orașe mesopo- 
tamiene. Aceste comunităţi aveau, de cele mai multe ori, si o şcoală, în 
care se transmiteau tradiţiile exegetice ale Vechiului Testament, tradi- 
tii care vor intra în structura solului care a hrănit sămânţa Evangheliei 
în Orient. Aceste rădăcini biblice ale creștinismului sirian reprezintă o 
trăsătură foarte importantă, de care vom ţine seama atunci când vom 
studia scrierile Avvei losif Hazzaya. 

Pornind de la acest nucleu creștin edessan, Evanghelia s-a răspân- 
dit în întregul spaţiu de Răsărit, punându-și amprenta proprie, care se 
va păstra chiar și în secolele următoare, când, prin contacte umane şi 
traduceri din limba greacă, influenţele culturale, filosofice și teologice 
greceşti se vor resimti si în lumea creștină siriană. 

După Sinoadele al III-lea (431) şi al IV-lea Ecumenice (451), ţinute 
în Imperiul Bizantin, efectele frământărilor s-au resimţit și în Biserica 
Asiriană, până atunci nedezbinată, dar devenită, începând cu sfârșitul 


% În anul 129 î.H., parții arsacizi i-au înfrânt pe seleucizii care mogteniserá o parte 
din imperiul lui Alexandru cel Mare, și au stabilit capitala pe malul de est al fluviului 
Tigru, la Ctesifon, pe celălalt mal aflându-se vechea capitală elenistică, Seleucia. 

EUSEBIU DE CEZAREEA, HE IL I, 6, (ed. cit., p. 65). 

^' Ibidem, 1, XIII, 2 (ed. cit., p. 59). 

secolului al V-lea, câmpul de desfășurare al unor dispute dogmatice, sol- 
date cu o serie de sciziuni. În urma lor, Biserica Asiriană a Răsăritului a 
rămas păstrătoarea integrală a vechii tradiţii mistice, împărțind, ca fond 
comun cu celelalte Biserici arameofone, desprinse ulterior, spiritualita- 
tea primelor patru veacuri. Acest fond comun nu i-a împiedicat pe scri- 
itorii sirieni monofiziti să recurgă la răstălmăciri, ironii si chiar batjo- 
curi la adresa teologilor și autorilor duhovniceşti siro-orientali. Cu titlu 
de amuzament, cităm dintr-un autor monofizit din secolul al VI-lea, 
care, scriind despre „Şcoala perșilor“, dă o listă a profesorilor siro-ori- 
entali expulzați din Edessa, numindu-i cu poreclele de care se pare că 
aveau parte printre elevi: „Sugrumătorul de parale“ — viitorul catholi- 
cos Acachie; „Înotătorul printre roze“ — Barsauma, viitorul Mitropolit 
de Nisibis; „Băutorul de saramură“ — Mitropolitul Mana al Persidei; 
„Mistreţul“ — Mitropolitul Ioan de Karka, din Beth Slok; „Drago- 
nul“ — Episcopul Mihail de Karka, din Lidan; „Fochistul“ — Episcopul 
Avraam de Beth Maday; „Leprosul“, poreclă pentru cunoscutul director 
Narsai al Școlii perșilor. Atitudinea răutăcioasă a monofizitilor, aceeași 
care a născocit, în secolul al VI-lea, denumirea de „nestoriană“ pentru 
Biserica Asiriană a Răsăritului, s-a menţinut peste secole, așa încât, în 
plin secol XX, Patriarhul siro-occidental Ignatius Aphram I Barsoum 
omite, în lucrarea sa despre istoria literaturii și științelor siriace, toate 
marile nume ale misticii siro-orientale. Excepţie fac doar câteva remarci 
intepátoare, cum ar fi cea la adresa Sfântului Ioan Dalyatha, numit ast- 
fel pentru că marele mistic siro-oriental „trăia din produse viticole““!, 
Patriarhul Ignatius Aphram I trecând cu vederea că Sfântul Ioan și-a 
luat numele de la cel al zonei muntoase Beth Dalyatha, în care se retră- 
sese pentru viaţa pustnicească și care însemna „Casa viilor“. 


1.4. „Scoala perșilor“ — de la teologia Părinților, la scolastică filosofică 

Dintre primii autori sirieni, cel mai cunoscut este Sfântul Efrem 
Sirul (307-373). De numele lui tradiţia leagă înfiinţarea „Școlii persi- 
lor“, al cărei rol fundamental în viaţa Bisericii Siro-Orientale nu poate 


41 Ignatius Aphram I Barsoum, Mărgăritare risipite. O istorie a literaturii şi ştiinţelor 
siriace, trad. rom. de prof. dr. Ovidiu Tămaş, Ed. Proema, Baia Mare, 2016, p. 163. 

fi subliniat îndeajuns, întrucât în cadrul ei s-a format marea majoritate 
a marilor oameni ai acestei Biserici: patriarhi, episcopi, ctitori de mă- 
năstiri, scriitori, asigurând unitatea bisericească de-a lungul mai multor 
secole, atunci când vitregia condiţiilor istorice nu îngăduia structurilor 
instituţionale să-și exercite autoritatea. Născut la Nisibis, Sfântul Efrem 
a fost profesor la școala creștină de aici, mutată în anul 363 la Edessa, 
din cauza restituirii regelui perșilor, de către împăratul roman Iovian, 
a cinci provincii răsăritene, pe teritoriul cărora se afla si cetatea Nisi- 
bis. Teodor Anagnostul spune că „în cetatea Edessa era o şcoală cresti- 
nă de studiu în limba persană“ (65aonaiztov XQLOTLOVIXÖV 180006 
óuvoiffic) ?, pe care localnicii au numit-o „Școala refugiaților creştini 
din Nisibis“ sau „Școala perșilor“, având „numeroși elevi si tineri iubitori 
de înţelepciune, atrași aici de faima școlii, răspândită peste tot "^. Progra- 
mul şcolii cuprindea învăţarea citirii textelor liturgice, studiul Psalmilor 
şi al comentariilor biblice ale Sfântului Efrem, de cele mai multe ori sub 
forma unor discursuri metrice (memre) sau a unor imne. Acestea erau 
învăţate de elevii şcolii, care le recitau cu voce tare, în ritm si, adeseori, 
pe melodie, ceea ce imprima un caracter profund liric teologiei predate la 
această școală. Chiar dacă cercetătorii nu sunt cu toţii de acord cu datele 
tradiţiei”, totuși amprenta teologică a Sfântului Efrem asupra Școlii din 
Edessa a fost bine întipărită, reprezentată de modul poetic şi paradoxal 
de teologhisire, specific gândirii semite și primilor autori sirieni. Această 
moștenire teologică va continua să înrâurească din adânc scrierile autori- 
lor sirieni, chiar si după întâlnirea cu cultura greacă. 

În „Şcoala perșilor“ are loc, treptat, şi geneza unei noi mentalități, de 
tip scolastic, radical diferită de duhul şi metoda ascetică a vechii teologii 
siriene, așa cum apare în scrierile Sfântului Efrem Sirul. Astfel că men- 
talitatea siriacă primară, de ale cărei tipare semite aminteam mai sus, 


42 Mar BARHADBSABBA ARBAYA, Cause de la fondation des écoles, text siriac şi trad. 
francezá de Monsegnieur Addai Scher, PO IV, fasc. 4, nr. 18, Brepols, 1981, p. 381. 

43 TEODOR ANAGNOSTUL, Ecclesiasticae Historiae Il, 5, PG 86, 185. 

^ Mar BARHADBSABBA ARBAYA, Cause de la fondation..., p. 381. 

^ Cântărind critic argumentele pro si contra furnizate de izvoare, Arthur Vóóbus e de 
părere că Sfântul Efrem „a fost unul dintre cei care au pus temelia pe care s-a înălțat o im- 


portantă şcoală“ (Arthur VööBus, History of the School of Nisibis, Louvain, 1965, pp. 8-9). 

începe abia perceptibil să se modifice sub înrâurirea primelor influenţe 
greceşti, resimtite în școală odată cu venirea lui Qiyore (1437), urmașul 
Sfântului Efrem la conducere. Qiyore a fost un reputat pedagog, ad- 
ministrator si profesor de exegeză, care a început să introducă discret, 
alături de tâlcuirile Sfântului Efrem, si pe cele ale lui Teodor de Mopsu- 
estia. După ce lucrările exegetice ale Sfântului Efrem fuseseră considera- 
te până atunci normative, cu trecerea timpului, comentariile lui Teodor 
de Mopsuestia sunt tot mai folosite, Qiyore fiind cel căruia i se atribuie 
această turnură“€. Cuvántarea despre întemeierea școlilor, redactată în pri- 
ma jumătate a secolului al VI-lea, ne spune despre el că „singurul lucru 
pe care îl regreta era că tâlcuirile Interpretului (Teodor de Mopsuestia) 
nu erau încă traduse în siriacă“. Atracția faţă de teologia lui Teodor 
de Mopsuestia s-a datorat, fără îndoială, influenţei pe care Antiohia o 
exercita asupra Edessei, aflată sub jurisdicție antiohiană. Astfel, teologia 
siriacă începe să intre în aria de influenţă a teologiei Școlii antiohiene, 
situaţie cu numeroase consecinţe. 

După o existenţă de aproape un secol la Edessa, „Școala perșilor“ 
revine la Nisibis, la o dată asupra căreia istoricii nu au ajuns încă la un 
acord. Ei oscilează între anii 457 si 489, terminus a quo putând fi socotit 
totuși anul 471, când Episcopul Edessei, Qura, l-a obligat pe Narsai, di- 
rectorul şcolii, să plece la Nisibis, patria sa. Refugiat în mănăstirea per- 
şilor din Nisibis, Narsai este chemat de Mitropolitul Barsauma pentru 
a organiza mica şcoală deja existentă aici. Școala de la Nisibis va deveni, 
de-acum încolo, cel mai important centru de formare a viitorilor epi- 
scopi, stareti, teologi si clerici ai Bisericii Asiriene a Răsăritului, si unul 
dintre elementele de unitate teologică a acestei Biserici în confruntarea 
sa, tot mai puternică, cu tânăra si agresiva Biserică Siro-Occidentală. 

Pecetea antiohiană definitivă va fi pusă asupra exegezei și teologiei 
Bisericii Siro-Orientale abia sub Narsai (1503), urmașul lui Qiyore la 
conducerea școlii. Acum, „spiritul exegezei lui Teodor de Mopsuestia de- 
vine normativ pentru Şcoala din Edessa, iar tradiţia exegetică antiohiană 


% A. VööBus, History of the School..., p. 14. 
^ Mar BARHADBSABBA ARBAYA, Cause de la fondation..., p. 382. 

devine modelul prin excelentá*^. Începe, totodată, o amplă lucrare de 
traducere din limba greacă a celor mai reprezentative scrieri teologice an- 
tiohiene, mai cu seamă a comentariilor lui Diodor de Tars si ale lui Teodor 
de Mopsuestia, precum si editarea unor traduceri din Aristotel, realizate 
de Probus, care le însoţeşte de propriile sale comentarii. În acest fel, Şcoala 
din Edessa devine „poarta de comunicare între Orient si Occident, prin 
care pătrunde învăţătura greacă“, traducerile de aici fiind foarte diverse: 
filosofie aristotelică, istorie, ştiinţe pozitive, exegeză şi teologie”. În aceeaşi 
perioadă, pentru mai buna înţelegere a Părinților antiohieni, este introdus 
în programa școlară studiul filosofiei peripateticiene, mai cu seamă logi- 
ca aristotelică, precum si al unor rudimente de istorie profană, geografie 
şi astronomie. În acest fel, secolul al V-lea a marcat, pentru principala 
instituţie de educaţie a Bisericii Siro-Orientale, începutul unei elenizări 
suprapuse peste vechea tradiţie, considerată ca „provenind din însăși gura 
apostolului Addai (Tadeu), întemeietorul Şcolii din Edessa. 

Cu toată înflorirea traducerilor din greacă, Școala de la Nisibis mai 
păstrează un timp si elemente din vechea linie exegeticá a Sfântului 
Efrem, numeroase memre sau omilii sub formă poetică datorate lui fiind 
predate elevilor si cântate de aceștia”. Acestea se datorau unei „tradiţii 
a Şcolii“ transmise „de la gură la ureche, pe care Narsai a introdus-o în 
omiliile si în scrierile sale“. Exista deci o suprapunere de planuri și me- 
tode teologice, care va da, în cele din urmă, învăţământului de la Nisibis 
un caracter tot mai compozit, factor al creșterii numărului de elevi, dar 
şi al decăderii școlii. 

După moartea lui Narsai, conducerea școlii este preluată de nepotul 
său, Avraam din Beth Rabban (director între 510-569), care face pasul 
final de trecere de la comentariile în stil poetic, la o exegeză voit știinţifi- 
că, pornind exclusiv de la scrierile lui Teodor de Mopsuestia, prelucrate 
şi prescurtate de Avraam în scop didactic. Abordarea textului biblic se 


% A. VööBus, History of the School..., .م‎ 

^ E, TISSERANT, „Nestorienne (LÉglise)*, DTC 11, 169-170. 

5 Mar BARHADBSABBA ARBAYA, Cause de la fondation..., .م‎ 

51 A. VööBus, History of the School..., .م‎ 

52 Mar BARHADBESABBA ARBAYA, Cause de la fondation. .., pp. 382, 15-383, 2. 

face, de acum încolo, pornind de la o clasificare în cinci categorii, după 
genul lor literar: istoric, profetic, sapiential, didactic şi mixt, precum și 
după autoritatea care li se atribuia, pe o scară care, descinzând de la o 
autoritate absolută, trecea printr-una discutabilă, pentru a sfârși la totala 
lipsă de autoritate. Acestui demers premergător exegezei îi urma inter- 
pretarea propriu-zisă, bazată pe scrierile lui Aristotel: intenţia autorului, 
utilitatea textului, identitatea autorului, integritatea textului, motivul 
redactării, împărţirea pe capitole, conţinutul. 

Toată această schimbare de metodă teologică survenită în „Şcoala 
perşilor“ a fost susţinută de o intensă activitate de traducere a operelor 
filosofice din greacă, între care un loc primordial l-a ocupat Organonul 
lui Aristotel, pe care Avraam s-a îngrijit să-l pună la dispoziţia studenti- 
lor. Astfel, între secolele VI şi VIII, întrebarea privitoare la locul filosofiei 
şi logicii aristotelice în teologia Bisericii era la ordinea zilei, iar răspun- 
surile pe care le-a primit au generat direcţii opuse de teologhisire. Faima 
şcolii ajunsese atât de mare, încât atrăgea elevi nu numai din Biserica 
Siro-Orientală, ci si din cea Siro-Occidentală, și chiar elevi din teritorii- 
le aparţinând Imperiului Bizantin. În acest fel, disputele hristologice au 
pătruns și în interiorul școlii, ajungându-se chiar la susţinerea unor po- 
ziţii teologice apropiate de cea calcedoniană. Dacă autorii duhovnicești 
sirieni, la fel ca Sfântul loan Damaschin în spaţiul bizantin, contestă și 
desconsideră rolul filosofiei si al logicii în cunoașterea lui Dumnezeu, 
alti autori reprezentativi pentru scolastica nou-apárutá în Şcoala per- 
şilor, cum ar fi siro-occidentalul Serghie din Reshaina (1536), socotesc 
logica aristotelică indispensabilă pentru înţelegerea Sfintei Scripturi”. 

Încă din secolul al VI-lea, semnele tendinţelor rationaliste, venite pe 
filiera traducerilor filosofice grecești, sunt deja foarte clare, iar ele vor 
duce, în deceniile şi secolele următoare, la apariţia unei adevărate sco- 
lastici orientale. Cu ea vor polemiza, mai mult sau mai puţin fitis, toti 
autorii duhovnicesti siro-orientali si chiar unii dintre conducátorii Sco- 
lii din Nisibis, care își vor lărgi orizontul lecturilor, incluzând si apre- 
ciind chiar si autori din Școala alexandrină. Așa a fost Henana (1610), 
director al Școlii din Nisibis începând din anul 572, care a introdus în 


5 R. BeuLay, La Lumière sans forme... p. 66. 

comentariile sale autori greci, precum Origen, Grigorie al Nyssei si Dio- 
nisie Areopagitul, câştigând repede o popularitate care a declanșat riposta 
autorităţii ecleziastice. Această ripostă se datora temerii ierarhilor care 
vedeau în scrierile lui Henana un curent teologic de contestare a teologiei 
oficiale teodoriene și o apropiere de cea calcedoniană. 

Cercetările mai noi au arătat însă că nu era vorba atât de contestarea 
autorităţii teologice a lui Teodor de Mopsuestia, cát a exclusivitátii folosi- 
rii sale ca normă și criteriu în teologie. O asemenea stare de lucruri reiese 
din Cyvântarea despre întemeierea şcolilor, unde criticile pe care le aducea 
Henana sistemului de învăţământ vizau poziţia de criteriu teologic exclu- 
siv a lui Teodor de Mopsuestia, Barhadbesabba, autorul Cuvántárii şi elev 
al lui Henana, arătând clar că în școală atmosfera nu era deloc monolitică. 
Reacţia împotriva lui Henana a dus la radicalizarea poziţiei teodoriene, 
pietrificată de către Babai cel Mare (1608) în formule antiohiene de un 
diofizism strict, poziţie care a fost însuşită de o parte a ierarhiei. 

Exista, de asemenea, și gruparea diofizitilor moderati, dintre care tre- 
buie să il cităm pe Patriarhul Ishoyahb al II-lea din Gdala (628-645), 
care fusese și el elev al Școlii din Nisibis, pe care o părăsise în semn de 
protest faţă de inovațiile teologice ale lui Henana. Deși potrivnic curen- 
tului înnoitor, Patriarhul Ishoyahb nu împărtășea poziţia extremă diofi- 
zită a zelotiştilor conduși de Babai cel Mare, care vedeau în Sinodul de la 
Calcedon o apostazie de proporţii. În timpul patriarhatului lui Ishoyahb 
s-a petrecut un eveniment de maximă importanţă, pentru a înţelege cât 
cântărea ortodoxia Bisericii Asiriene a Răsăritului în ochii exigenti ai bi- 
zantinilor. În anul 630, regina Boran l-a trimis pe Patriarh la împăratul 
Heraclie al Bizanțului, aflat în Alep, pentru a negocia un tratat de pace 
cu aceștia. Primit ca un adevărat patriarh de către Heraclie, Ishoyahb a 
purtat discuţii teologice cu împăratul, căruia i-a demonstrat că Biserica 
Asiriană din Persia nu trădase credinţa de la Niceea și că diofizismul ei nu 
era eretic, reprezentând învăţătura Şcolii antiohiene, pe care o împărtășea 
şi Sfântul Ioan Gură de Aur. Singurul diferend a constat în indispozitia 
fiecăreia dintre părţi de a-i înscrie în diptice, bizantinii — pe Diodor, 
Teodor si Nestorie, iar perșii — pe Chiril al Alexandriei. Impasul a fost 
depășit prin omiterea acestor nume, drept urmare Patriarhul Ishoyahb a 
celebrat două Sfinte Liturghii, la care împăratul Heraclie s-a împărtășit 

din mâinile lui”. Critica aspră pe care Patriarhul a primit-o din partea 
extremistilor, la întoarcerea sa în Persia, exprimă încă o dată polarizările 
din sânul Bisericii Siro-Orientale: o parte deschisă spre „dialogul ecume- 
nic“ — conştientă că ortodoxia ei este formulată în termeni corecti, dar 
puţin dispusă să se plieze pe subtilităţile terminologice ale evoluţiei dog- 
matice survenite în Apus; o altă parte — crispată și pietrificată în aceste 
formule ortodoxe, dar depășite de precizările terminologice dezvoltate 
de teologia din Bizanţ — nu numai incapabilă să-și înţeleagă confrații 
de limbă greacă, ci și total refractară la vreun efort de șlefuire a vechilor 
termeni, în vederea racordării lor la evoluţiile teologice din Apus. 

Așadar, cu un secol înainte de nașterea Avvei Iosif Hazzaya, în cea 
mai importantă şcoală de formare teologică a viitorului cler sirian se 
confruntau două curente: unul deschis sau de orientare „liberală“, care 
accepta, alături de Teodor, si alti autori greci ca autoritate exegetică și 
învățătură ortodoxă; un altul, strict teodorian, pentru care scrierile lui 
Teodor reprezentau norma absolută si manualul exclusiv de teologhisi- 
re şi de interpretare a scrierilor biblice”. Semnificativ este amănuntul 
că reprezentanţii autorităţii bisericești au încurajat şi susținut exclusiv 
tendinţa teodoriană strictă, pentru a face din „Interpret“ factorul de 
unitate si identitate teologică în Biserica lor. În Şcoala de la Nisibis, 
tendinţa strict teodoriană și-a găsit consfintirea sinodală مأ‎ 
de credință făcută de sinodul Bisericii Siro-Orientale în anul 612, când a 
fost adoptată „linia dură“ a frazeologiei teologice antiohiene?*. De acum 
încolo, cu foarte puţine excepţii, situate pe poziţii duhovnicești, linia 
teologică oficială a ierarhiei se va pietrifica în formulări specifice perioa- 
dei dinaintea celui de-al III-lea Sinod Ecumenic, depășite în Bizanţ de 
teologii calcedonieni și neocalcedonieni, la care se adăuga și scolastica 
filosofică nou-apărută în lumea siriacă. 


5 Cf. S. P. Brock, „Ishoyahb II of Gdala“, GEDSH, p. 218; D. MILLER, „Istoria și 
teologia...“, p. 500. 

55 G. J. REININK, „ Edessa Grew Dim and Nisibis Shone Forth’: The School of Nisibis 
at the Transition of the Sixth-Seventh Century“, in Centres of Learning: Learning and Lo- 
cation in Pre-Modern Europe and the Near East (ed.) H. J. W. Drijvers şi A. A. MacDonald, 
Brill, 1995, pp. 85-86. 

56 Ibidem, nota 48, p. 89. 

Secolele premergătoare sinodului care i-a anatemizat pe autorii du- 
hovnicesti amintiţi deja au fost martorele apariţiei, în sânul Bisericii 
Siro-Orientale, a unor tensiuni pe multiple planuri. Toate acestea au 
avut ponderea lor în desfășurarea evenimentelor care ne interesează și, 
prin urmare, deţine fiecare un loc în înţelegerea faptelor prezentate atât 
de succint, uneori confuz, de puţinele izvoare de care dispunem. În cele 
ce urmează, vom înfățișa schematic principalele „forţe tectonice“ a căror 
întâlnire a generat cutremurul anatemelor. Putem discerne, pe baza iz- 
voarelor si a studiilor de specialitate, două tipuri de tensiuni si conflicte: 


2.1. Între ierarhie şi „cei desăvârşiţi “ 

Tematica nu este nici specific siriană, nici nouă în studiile de specia- 
litate, care caută cu tot mai multă curiozitate să scruteze relaţiile dintre 
cele două tipuri de autoritate din Biserică: harismatică si instituţională. În 
lumea siriacă, această tensiune are rădăcini foarte vechi, putând fi iden- 
tificate elemente de dezacord încă din primele trei secole de creștinism. 
Întâlnim în aceste zone, încă de la început, tendinţe ascetice extreme, cum 
ar fi obligativitatea celibatului pentru primirea Botezului sau împărţirea 
membrilor Bisericii în „drepţi“ si „desăvârșiţi, cei din urmă făcând parte 
din gruparea „fiilor legământului“, deja cunoscuţi de Afraat” ) cca. 350). 
Ei reprezentau o formă embrionară de monahism citadin, din care se va 
dezvolta foarte curând monahismul pustnicesc, atât de drag sirienilor. În 
același timp, vor apărea si (inevitabilele?) extreme, curente sectare sau chiar 
eretice, precum mesalianismul, care vor fi condamnate sinodal în repetate 
rânduri. Adevărul este că nici nu se putea ca astfel de extreme să nu ducă 
la o reacţie din partea autorităţii bisericești si, cu timpul, să se insinueze 
Chiar un antagonism, uneori mocnit, alteori fățiș, între categoria aspiran- 
tilor după desăvârșirea în Duh si reprezentanţii disciplinei bisericești, care 


57 Cf. A. GUILLAUMONT, „Liber Graduum“, DS 9, 750. 

au fost, în principal, episcopii. După perioada mai puţin clară a începu- 
turilor, a venit rândul monahilor să întrupeze aceste aspirații după de- 
săvârșire, ei fiind purtătorii „unui spirit liber si creator, apărători activi 
ai unei vieţi eliberate de orice ordine pământească“, în timp ce episcopii 
rămâneau reprezentanţi „ai unui creştinism socio-cultural, ai activități- 
lor sociale ale Bisericii“. Unele practici ascetice extreme ale monahi- 
lor sirieni apăreau, probabil, în ochii ierarhiei ca străine de Evanghelie, 
dacă nu chiar influențate de ascetismul manihean sau hindus, cu care 
creştinismul mesopotamian a avut contacte încă de la începuturile sale. 
Aşa că ierarhia locală s-a arătat grijulie să „protejeze mesajul evanghelic 
de influenţe străine“, luând atitudine faţă de asemenea provocări, mai 
ales când ele erau resimtite ca mesalianism. De acesta din urmă se leagă 
mai multe confruntări teologice și hotărâri sinodale, în care ierarhia a 
condamnat învăţăturile antiecleziale ale mesalienilor, fără a preciza însă 
suficient de clar în ce constă această erezie. 

A rămas astfel deschisă nefericita posibilitate de înfierare cu titlul 
de „mesalian“ a oricărui monah sau autor duhovnicesc care se exprima 
într-un mod diferit de linia tot mai stereotipă, datorată scolasticii, a 
teologiei oficiale. Erau vizate, de asemenea, elemente doctrinare deduse 
de Timotei I si de teologii lui printr-o interpretare sui generis a scrie- 
rilor duhovnicești ale celor trei autori duhovnicești condamnaţi, prin 
analogie cu ereziile mesalienilor. Prin cârligul mesalianismului acţiunea 
sinodală se lega de o îndelungă istorie de „tensiuni între Biserica institu- 
tional Siro-Orientală a Antichității târzii si monahism“, în care acuza 
de mesalianism a jucat un rol esenţial, de ea încercând să se disculpe mai 
toti marii autori mistici sirieni. De aceea condamnarea sinodală a celor 
trei mistici de către Patriarhul Timotei trebuie situată în strategia lui de 
politică ecleziastică, pentru contracararea a ceea ce el considera drept 


58 Ovidiu IOAN, „Controverses entre la hiérarchie ecclésiale et les moines dans le 
christianisme syriaque“, în Le monachisme syriaque, (Études syriaques 7), (ed.) F. Jullien, 
Paris, 2010 p. 89. 

Ibidem, p. 92. 

9 Nestor Kavvapas, Pnevmatologia..., p. 51. 

„consecinţele unei viziuni hristologice, care, unită cu o antropologie spe- 
cifică, s-a dezvoltat într-o școală mistică neinstitutionalà si curajoasă“. 
O altă sursă de nemulțumiri si de frustrări, pentru o parte a ierarhiei, 
o reprezenta locul proeminent deţinut în ochii creștinilor de monahul 
care a atins trepte înalte de induhovnicire. Pentru creștinii din lume, 
el nu este doar un exemplu viu, ci și un învăţător cu supremă autorita- 
te, atât socială, cât și bisericească, întrucât întrupează „expresia cea mai 
autentică și veridică a creștinismului. Iar acest lucru a putut constitui o 
temă de dispută cu ierarhia sacramentală“*?. Pe de-o parte, exista efortul 
de concentrare a puterii decizionale si invátátoresti în persoana episco- 
pului, datorită harului hirotoniei, iar pe de altă parte, existau autoritatea 
şi ascultarea spontană, acordate monahilor de către poporul credincios, 
aceştia fiind văzuţi ca purtători de Dumnezeu și tâlcuitori ai voinţei 
Lui?. În drumul spre deplina „îmbisericire“ a monahismului, o fericită 
formă de depășire a acestor tensiuni a reprezentat-o apariţia episcopi- 
lor-monahi, care a marcat şi etapa hotărâtoare de echilibrare a raportu- 
rilor dintre ierarhie și lumea monahală. Totuși, o anumită particularitate 
a Bisericii Siro-Orientale face ca instituţia episcopilor-monahi să nu fie 
o permanenţă, întrucât, de-a lungul anumitor perioade istorice, ierarhii 
acestei Biserici au fost obligaţi să se căsătorească sau să fie aleși exclusiv 
din rândul clerului laic căsătorit“. Această particularitate s-a datorat con- 
textului politic în care sirienilor le-a fost dat să trăiască: Marele Rege al 
perşilor era zoroastrian, iar în consiliul său „magii“ aveau întotdeauna un 
cuvânt de spus. Or, se cunosc atât aversiunea religiei zoroastriene faţă de 
orice formă de asceză, mai ales celibatul, cât și prigoanele declanșate îm- 
potriva creștinilor în urma intervențiilor preoţilor zoroastrieni. Nu toti 


9! B. Vesa, „Joseph Hazzaya...“, p. 109. 

9 O. IOAN, „Controverses entre la hiérarchie...", p. 96. 

9 Ibidem, p. 98. 

* Sinodul de la Acacia din anul 486 preciza deja că fiecare ierarh, inclusiv Patriarhul, 
urma să contracteze o „căsătorie cu o singură femeie, pentru nașterea de copii“ (R. LE Coz, 
Histoire de lÉglise..., p. 87). Cu toate acestea, căsătoria ierarhilor nu a devenit o cutumă 
obligatorie a Bisericii Siro-Orientale, întâlnindu-se adeseori ierarhi aleși dintre monahi sau 
chiar dintre pustnici, precum și episcopi care s-au retras la mănăstire. 

episcopii necăsătoriți au fost însă si monahi, ceea ce însemna că nu cu- 
nosteau din experienţă nici viata monahală, nici mentalitatea călugărilor. 

Una dintre sursele permanente ale acestui conflict surd, cu manifes- 
tări periodice mai mult sau mai puţin dure, este înrădăcinarea curentu- 
lui duhovnicesc reprezentat de respectivii autori în monahismul eremit. 
„Autori ca Sfântul Isaac Sirul si Ioan Dalyatha sunt reprezentanţii unui 
întreg, grup de eremiti conştienţi de sine, care trăiau liberi faţă de regu- 
lile fixe ale vieţii în mănăstire si, prin aceasta, indirect, faţă de controlul 
disciplinar al episcopului în ceea ce privește viaţa practică, întrupând cel 
mai înalt ideal al monahismului siro-oriental, adică viaţa în pustie"9. 
Tocmai forma anahoretică de vietuire și sfintenia la care ajunseseră unii 
dintre pustnici au făcut ca ei să se bucure în rândul credincioşilor de o 
autoritate duhovnicească aparte, comparabilă cu cea a autorităţii institu- 
tionale a ierarhiei si a dascălilor de teologie din „școlile perșilor“. Așa se 
explică „invidia“, care am văzut că era socotită de Ishodenah drept una 
dintre cauzele condamnării celor trei autori de către sinodul lui Timotei. 

Fără îndoială, secolul al VIII-lea și sinodul din 786/7 marchează în- 
cununarea unei succesiuni de eforturi ale ierarhiei de a controla tot mai 
drastic viaţa monahală, mai ales pe cea pustnicească. Cu toate acestea, 
rezultatul final al tensiunilor și conflictelor izbucnite, la rástimpuri, în- 
tre ierarhie și lumea monahală a fost, în cele din urmă, adumbrit de 
Duhul Sfânt, întrucât, aşa cum arată Părintele Ovidiu Ioan în cuprin- 
zătorul său studiu pe această temă, „activitatea monahală ferea ierarhia 
bisericească de o rigiditate si de o institutionalizare excesivă a Bisericii, 
iar ierarhia impulsiona monahismul să-și joace rolul său complex în sâ- 
nul instituţiei bisericești“S. Aceste precizări ne vor ajuta în analiza pe 
care urmează să o facem deja citatei notițe biografice a lui Ishodenah de 
Basra, privitoare la condamnarea sinodală a celor trei autori mistici. Fără 
nuantárile de mai sus, orice analiză riscă să ia forme partizane, inclinánd 
in mod subiectiv balanţa spre indreptátirea unei singure „tabere“, si să 
prezinte acest tip de conflict ca pe o prezenţă malefică în sânul Bisericii. 


9 N. Kavvapas, Pnevmatologia..., p. 73. 
6% O. IOAN, „Controverses entre la hiérarchie...", p. 104. 

2.2. Între teologia duhovnicească şi scolastică 

Un prim conflict de acest fel întâlnim, la sfârșitul secolului al V-lea, 
între figura harismatică a lui Narsai, conducătorul Şcolii din Nisibis, și 
mitropolitul cetăţii, Barsauma. Organizarea școlii ajunsese extrem de 
bine structurată datorită geniului lui Narsai şi susţinerii mitropolitului 
Barsauma. Astfel, mulțumită prestigiului școlii, Nisibis a devenit, pen- 
tru creştinii din Orient, „cetatea-mamă“, „cetatea învăţăturii“ sau chiar 
„mama ştiinţelor“. În răstimpul vieţii celor doi bărbaţi de vază ai Bise- 
ricii Siro-Orientale, au avut loc câteva episoade cu caracter exemplar 
pentru natura relaţiilor dintre episcopat şi celelalte forme de exercitare 
a învăţăturii în Biserică. Relaţiile dintre mitropolit și Narsai, directorul 
şcolii, s-au deteriorat rapid din cauza popularității crescânde de care se 
bucura acesta din urmă. Cronicarii pun această tensiune pe seama invi- 
diei soţiei mitropolitului Barsauma, care nu mai putea tolera faptul că 
Narsai avea o autoritate mai mare decât soţul ei”. 

La mijlocul secolului al VII-lea, întâlnim în Biserica Siro-Orientală 
figura unui mistic, ajuns episcop de Mahoze, în provincia Beth Garmai, 
care, din cauza unor diferende teologice, a fost expulzat din Biserică, 
petrecându-și ultimii ani ai vietii exilat la Edessa. Este vorba de au- 
torul duhovnicesc Sahdona-Martyrius, care, preocupat în scrierile sale 
de îndumnezeirea omului în Hristos, a ajuns să susţină o învăţătură 
apropiată de cea calcedoniană, a comunicării însușirilor între naturile 
umană și dumnezeiască în lisus Hristos, și să dezvolte formula teologică 
„O persoană, un ipostas si două firi“. El susţinea o astfel de teologie de 
pe poziţii ascetice și mistice, întrucât „doar o astfel de unire îl face pe 
monah capabil să experieze propria sa unire mistică cu Dumnezeu si, 
în consecință, să ajungă la desăvârșire și la indumnezeire"?. Exemplul 
lui Sahdona ne permite să vedem că teologia duhovnicească siriacă era 
mult mai deschisă faţă de teologia greacă a Bisericii grecești din Bizanţ 
decât scolastica din școlile de teologie, asimilând de acolo tot ceea ce 


7 R. LE Coz, Histoire de l'Église. و..‎ p. 94. 

55 O. IOAN, „Martyrius-Sahdona: la pensée christologique, clé de la théologie 
mystique“, în vol. Les mystiques syriaques, (Etudes syriaques 8), (ed.) A. Desreumaux, 
Geuthner, Paris, 2011, pp. 57-58. 

putea ajuta la formularea unei învățături duhovnicești coerente. Pentru 
întregirea imaginii lui Sahdona trebuie să mai amintim că el făcuse parte 
din delegaţia siro-orientală condusă de Catholicosul Ishoyahb al II-lea 
la Alep, unde, în anul 630, s-au întâlnit cu împăratul bizantin Heraclie 
şi au avut comuniune liturgică. 

Din acest curent duhovnicesc, care se opunea, de cele mai multe 
ori tacit si nepolemic, scolasticii și exclusivismului teodorian înstăpânit 
în şcolile teologice siriene, fac parte si alti autori, care, mai fățiș sau 
mai voalat, au scris împotriva acestui monopol scolastic, ivit în sânul 
Bisericii pe filiera Şcolii de la Nisibis. Printre acești autori, îi amintim 
pe Sfântul Isaac Sirul, Dadisho Qatraya, Simon Taibuteh, Nestorie de 
Nuhadra si alţii. Starea de tensiune la care ne referim este surprinsă 
foarte bine în Comentariul la Avva Isaia al lui Dadisho Qatraya (sfârșitul 
sec. VII), unde scrie: „Vieţuirea monahilor [care își păzesc cu trezvie 
conștiința și simţurile] este mult mai înaltă şi mai deosebită de orice alt 
fel de vietuire din lume, nu numai decât cea a simplilor credincioşi, ci şi 
decât vietuirea scolasticilor și clericilor, si toată făptuirea si frumuseţea 
lucrării ei tine de retragerea în singurătate“. Or, „scolastic“9, în limba- 
jul vremii, îi desemna pe profesorii de la şcolile ecleziastice, în principal 
de la Școala din Nisibis, si, în general, pe toti cei care se îndeletniceau în 
lume cu știința cărturărească. Dadisho are în vedere, la fel ca toti autorii 
duhovnicesti, conditiile privilegiate de care dispun monahii pentru a 
pune în lucrare harul baptismal. În virtutea Botezului, orice credincios 
„se poate apropia de muntele Sion și de cetatea Dumnezeului celui Viu, 
de Ierusalimul cel ceresc“ (Evr. 12, 22), dar sunt favorizați, precizează 
Dadisho, cei desávársiti, „care mor în fiecare zi“ (1 Cor. 15, 31) pentru 
iubirea lui Hristos, şi care sunt monahii, „cei care nu se interesează de 


© DADISHO QATRAYA, Commentaire du Livre d'Abba Isaïe XI, 2, CSCO 327, trad. fr. 
de René Draguet, Louvain, 1972, p. 111. 

7 Substantivul eese (eskolaia) înseamnă „profesor“, dar si „elev“. Termenul, 
după cum se poate vedea, este calchiat după grecescul oyoAaotxoóc, folosit atât pentru 
omul învăţat, trecut prin şcoală, cât si pentru profesori sau juriști (cf. Lampe, s.v. 1361). 
Sfântul Marcu Ascetul are o astfel de Dispută cu un scolastic (SC 455, pp. 26-92), scriere 
citată adeseori de Dadisho Qatraya, în care scolasticul este un teolog de școală, incapabil 
să înţeleagă teologia din experiență a Sfântului Marcu. 


2 CAS د‎ 


STUDIU INTRODUCTIV 


altceva, decât de clipa în care vor ajunge la iubirea desăvârșită a lui Hris- 
tos, fiind ináltati deasupra oricărui gând legat de viaţa pământească”. 

Trebuie să recunoaștem că s-a conturat foarte clar o tradiţie duhov- 
nicească, bine reprezentată în secolele VII-VIII, pe care a analizat-o si- 
riacistul grec Nestor Kavvadas. În teza sa de doctorat asupra Pnevmato- 
logiei Sfântului Isaac Sirul, el trasează cadrele istorice şi doctrinare între 
care trebuie situată această tradiţie duhovnicească, reprezentată de au- 
tori mistici siro-orientali, precum Sfântul Isaac Sirul, Dadisho Qatraya, 
Simon de Taibuteh, Ioan Dalyatha, Iosif Hazzaya, Nestorie de Nuhadra 
şi alţii. Toti aceştia dovedesc conștiința unei identități teologice şi du- 
hovnicesti distincte, alcătuind un curent teologic duhovnicesc, conside- 
rat de unii dintre reprezentanţii autorităţii bisericești drept incompatibil 
cu teologia scolastică oficială, așa cum era predată în școlile teologice. 
Prin urmare, de cele mai multe ori, acești autori „au fost marginalizati 
de Biserica oficială“, trebuind să se apere, uneori energic, împotriva di- 
feritelor acuzaţii, dintre care cea mai des întâlnită, mai ușor de aplicat 
şi mai compromiţătoare era cea de mesalianism. Aceste luări de poziţie 
explicit defensive vizau anumite puncte ale învăţăturii lor, pe care auto- 
rii înșiși le considerau atacabile, datorită corespondentelor foarte subtile 
care se puteau face cu idei mesaliene”. Insistentele antimesaliene pe 
care le întâlnim uneori în scrierile lor sunt, de fapt, o apărare împotriva 
acuzelor de mesalianism la care scrierea s-ar putea preta sau care deja 
erau formulate la adresa lor. 

Un câștig important al analizei lui Nestor Kavvadas este evidenţierea 
faptului că toti acești reprezentanţi ai tradiţiei mistice se aflau doar într-o 
opoziţie principială faţă de teologia scolastică și de modelul institutional 
de conducere a mănăstirilor și a Bisericii oficiale, fără să pună în discuţie 
autoritatea episcopală sau să se sustragă în mod sectar acesteia. Această 
atitudine reiese cu claritate din faptul că mulţi dintre ei au ajuns episcopi 
(Sahdona, Sfântul Isaac, Nestorie de Nuhadra) sau stareti ai unor mari 
chinovii, după cum si numeroși episcopi sau patriarhi au apreciat şi au 
ocrotit viaţa pustnicilor, unii dintre ei chiar retrăgându-se la mănăstire. 


7۱ DapisHo Qarnava, Commentaire du Livre..., XIV, 6, .م‎ 
7 N. KavvADAs, Pnevmatologia..., p. 39. 

Singura pretenţie pe care o ridicau acești autori duhovnicești față de Bi- 
serica oficială era simpla îngăduinţă de a-și putea continua existenţa în 
sânul Bisericii Siro-Orientale oficiale, păstrându-și libertatea personală 
şi de teologhisire în mod duhovnicesc. Tocmai aceasta din urmă, teo- 
logia duhovnicească, este cea mai definitorie trăsătură a acestui curent 
din sânul Bisericii Răsăritene, de ale cărei probleme pastorale și activităţi 
practice autorii noștri s-au ţinut întotdeauna departe. 

Precizările de până acum au un caracter preponderent istoric si au 
urmărit firele tensionate care se împletesc în anatemele sinodului din 
anul 786/7, formulate împotriva Avvei Iosif Hazzaya si a celorlalţi doi 
autori duhovnicești. Am văzut până aici că acest sinod reprezintă sfârşi- 
tul trist al unui lung traseu tensionat, în care se întâlneau, pe de-o parte, 
o teologie scolastică, pietrificată în formule teologice teodoriene, socotită 
ca bază de unitate si identitate eclezială în raport cu monofizitismul sirie- 
nilor iacobiti, iar pe de altă parte, o teologie duhovnicească, cultă, cu un 
larg orizont teologic și chiar filosofic, care urmărea prin acest fel de teolo- 
ghisire să exprime şi să transmită mai departe tainele vieții duhovniceşti, 
ale îndumnezeirii si ale vederii lui Dumnezeu, luând uneori o expresie 
foarte apropiată de teologia calcedoniană si care, cum arată întâlnirea 
de la Alep din anul 630, se considera în comuniune zz sacris cu Biserica 
bizantină. În același timp, un alt plan al tensiunilor, mult mai omenesc, 
îl reprezenta dorinţa de întâietate în ochii credincioșilor, sau, în termeni 
duhovnicești, dorinţa de stăpânire, care, nesatisfăcută, a dus la săvârșirea 
„din invidie“ a unor acte extreme, precum anatemele sinodale din 786/7. 


3. ANATEMELE SINODULUI 
DIN 786/7 — ÎNCERCĂRI DE 
ELUCIDARE 


Ar fi simplist, reductionist si eronat să credem că „procesul mistici- 
lor“ din 786/7, căruia i-au căzut victime Iosif Hazzaya, loan Dalyatha 
şi loan de Apamea, ar fi fost un simplu fulger de luciditate doctrinară 
şi de zel disciplinar, care l-a atins din senin pe Patriarhul Timotei I. În 
realitate, preistoria procesului, sumar expusă mai înainte, are rădăcini 
adânc înfipte în relaţiile monahismului sirian, mai ales cel anahoretic, 
cu conducătorii Bisericii Siro-Orientale, relaţii marcate de o „îndelun- 
gată tensiune"^, care trena de secole. 

După analizele de până acum, suntem, în sfârșit, în măsură să abor- 
dăm acuzele pe care sinodul i le-a adus Avvei Iosif Hazzaya. Vom obţine 
astfel o perspectivă doctrinară mai amplă asupra învăţăturii sale ascetice 
şi mistice. Este, aşadar, momentul să redăm în întregime traducerea re- 
zumatului arab al acuzațiilor, întrucât ele vizează acele puncte din învă- 
tátura lui Iosif Hazzaya care pot fi si astăzi înţelese greșit sau, după caz, 
răstălmăcite dușmănos. 

Pretinsele afirmaţii ale lui Iosif erau: 

- „Dacă doriţi să primiţi darul Sfântului Duh, nu záboviti în rugă- 
ciune sau slujbă, ci mai degrabă ascundeţi-vă în locuri retrase, unde să 
nu puteţi auzi nici măcar cântecul unei păsări.“ 

- „Dacă cineva a atins desăvârșirea, nu mai are nevoie nici de ru- 
găciune, nici de psalmodie, nici de citire, nici de osteneli, pentru că a 
ajuns desăvârșit.“ 

- „Trupul si Sângele lui Hristos sunt sfintite de Duhul, prin mijloci- 
rea rugăciunii neîncetate.“ 

- „Sufletul nu a fost creat odată cu trupul, ci el era înainte de el, 
împreună cu Dumnezeu.“ 


7 N. Kavvapas, Pnevmatologia..., p. 51. 

- „În legătură cu Dumnezeirea, [Iosif] a plásmuit minciuna potrivit 
căreia Ea poate fi văzută, deși Tatăl a spus: «Nimeni nu poate vedea fata 
Mea si să fie viu», iar Fiul a spus că doar El L-a văzut pe Tatăl, iar despre 
Duhul Pavel a spus: «Niciun om nu L-a văzut în această lume și nimeni 
nu-L poate vedea» (1 Tim. 6, 16( ۴ 


3.1. Explicații sociologice 

Eforturile specialiştilor de a afla cauzele care au dus la aceste acuzaţii 
şi anateme se dispun pe o scară care începe cu consideraţii sociologi- 
ce, pentru a ajunge până la pătrunzătoare și subtile analize ale ideilor 
teologice și filosofice aflate în conflict. Cu tot nivelul lor mundan, nu 
putem lăsa nesemnalate tentativele de explicare în cheie sociologică” a 
hotărârilor sinodale, al căror mobil nu ar fi fost erezia celor condam- 
nati, neconfirmată nici de scrierile lor păstrate, nici de alte surse biseri- 
cești siriene, ci efortul Catholicosului Timotei I de a obţine susţinerea 
conducătorilor arabi, de care depindea supraviețuirea şi prosperitatea 
Bisericii sale. Ca să fim mai expliciti, în acea perioadă comunitatea isla- 
mică în curs de formare isi croia propria identitate culturală si, pentru 
atingerea unui nivel intelectual înalt, era angajată într-o complexă reţea 
de interacțiuni culturale, intelectuale si religioase cu majoritatea creşti- 
nă, condusă de Catholicosul Timotei I. De aceea, unor idei teologice, 
precum vederea lui Dumnezeu, care contravenea flagrant învățăturilor 
Coranului, le şedea bine să fie înfierate de teologia oficială, iar în acest 
scop acuza de mesalianism se potrivea ca o mănușă'€. Fără a fi cu totul 
lipsită de partea ei de adevăr, explicaţia, deși găsită de unii „seducătoa- 
re“, rămâne pentru alţii „cam schematică“, meritul ei fiind sublinierea 


7^ ASsEMANI, Bibliotheca Orientalis, III, 1, p. 100. Traducerea franceză la R. BEULAY, 
La Lumière sans forme..., pp. 229-230. O traducere românească găsim in N. KAVVADAS, 
Pnevmatologia. .., pp. 21-22. 

75 Cf. Alexander TREIGER, „Could Christs Humanity See his Divinity? An 
Eighth-Century Controversy between John of Dalyatha and Timothy I, Catholicos of 
the Church of the East“, in: Jurnal of the Canadian Society for Syriac Studies 9, Toronto, 
2009, pp. 3-21. 

76 Ibidem, p. 12. 

77 Potrivit rezervelor voalate pe care Vittorio BERTI le-a exprimat asupra acestei 

existenţei demersurilor bisericești de integrare în viaţa culturală și teo- 


logică a noului Califat Abbasid. 


3.2. „Invidia clericalis"... 

Pe un alt palier explicativ se situează teza Mitropolitului Ishodenah 
de Basra (sec. IX), care în deja citata Carte a curăției afirma că la originea 
condamnării celor trei autori duhovnicești se afla invidia Catholicosu- 
lui, întrucât ei ar fi fost perși, în timp ce ierarhii sinodali, în frunte cu 
Timotei, erau mesopotamieni de origine aramaică (siriană). Ishodenah 
afirmă explicit că a fost vorba de invidia nutrită de Catholicosul Timo- 
tei mai ales față de Avva Iosif, care, prin autoritatea sa duhovnicească, 
răsfrântă asupra învăţăturii sale, eclipsa, pare-se, strălucirea intelectuală 
a Patriarhului: „Eu cred că a acţionat astfel din invidie. Dumnezeu știe 
adevărul“ — scrie Ishodenah”. În biografia lui Iosif Hazzaya, scrisă de 
ucenicul său Nestorie de Nuhadra, se spune că Iosif isi primise învăţă- 
tura prin descoperire dumnezeiască, fapt care, de asemenea, ar fi putut 
stârni dacă nu invidia, cel puţin suspiciunile lui Timotei. Informaţia 
este confirmată de referirea Avvei Iosif la „invidia de care trebuie să-și 
curețe mintea“ cei cărora se pare că le adresează un răspuns prin scrierea 
lucrării Despre Pronie”?, dar al căror nume evită să il dea din cauza „invi- 
diei care domnește în generaţia noastră ®. 


3.3. Rezultat al unor tensiuni vechi 

Însă nici „invidia“ acuzatorilor nu i-a mulţumit pe cercetători. 
Abordarea unor niveluri mai profunde găsim în lucrarea deja amintită 
a lui Nestor Kavvadas. El arată că anatemele sinodului lui Timotei 
finalizau o îndelungată campanie de defăimare a întregii tradiţii mistice 
siriene, focalizată acum asupra celor trei autori condamnaţi, doriţi de 


interpretări în consistentul studiu: „Le débat sur la vision de Dieu et la condamnation 
des mystiques par Timothée I": la perspective du patriarche“, în vol. Les mystiques 
syriaques, (Études syriaques 8), (ed.) A. Desreumaux, Geuthner, Paris, 2011, p. 154. 

78 ISHODENAH DE BASRA, Cartea curdfiei, c. 125, p. 55. 

7 Josep Hazzava, On Providence, text, traducere si introducere de N. Kavvadas, 
Brill, Leiden/Boston, 2016, p. 37. 

8 Ibidem, p. 177. 

Catholicos mult mai puţin influenţi. Încercarea de a-i pune capăt în 
forţă, sub forma radicală a anatemelor, exprima de fapt nu simpla poziţie 
teologică a Catholicosului Timotei I, ci şi încercarea sa de afirmare ca 
unic pol de autoritate în Biserică“!. Acuzele formale erau brodate în ju- 
rul îndepărtării lor de linia oficială, reprezentată de teologia lui Teodor 
de Mopsuestia, „Interpretul“ prin excelenţă al Bisericii Siro-Orientale, 
dar vizau si erori specific mesaliene, deși acuzaţia explicită de mesalia- 
nism nu apare în textele ajunse până la noi. Aceste „erori“ erau, de fapt, 
interpretări radicale, de tip mesalian, ale unor afirmaţii făcute de Avva 
Iosif Hazzaya, scoase din context şi deformate. 

Tot atât de bine se putea ca Timotei I să considere cam „centrifu- 
ge“ unele afirmaţii din scrierile autorilor duhovniceşti si că acestea nu 
slujesc idealului său de centralizare a puterii în Biserică și de afirmare 
a ei în persoana Catholicosului. De aceea Vittorio Berti, în monografia 
sa asupra Patriarhului Timotei I, conchide că strădaniile acestuia „erau 
parte din planul de impunere a controlului patriarhal asupra vieţii inte- 
lectuale a creștinătății siriene de răsărit“*?. În acelaşi timp, să nu uităm 
de arcanele dogmatico-polemice ale epocii: caracterul contemplativ 
şi harismatic al vieţii duhovniceşti monahale era resimţit de teologia 
scolastică si de Timotei drept un teren potrivit pentru monofizitism, 
de care siro-orientalii erau concurati, iar îndumnezeirea era resimţită ca 
o formă de spiritualizare sau chiar dematerializare a trupului, proprie 
dochetismului și asociată cu mesalianismul?. 


3.4. Mesalianismul 

Desi nu este o trăsătură a spiritualităţii siriene, totuși, prin faptul cà 
a apărut în Mesopotamia secolului al IV-lea, mesalianismul a influenţat 
în diverse feluri viata Bisericii Siro-Orientale. Învățăturile mesalienilor 
sunt puţin cunoscute, întrucât de la ei nu ne-au parvenit niciun fel de 
scrieri, toate informaţiile provenind de la autori care au scris împotriva 


81 N. Kavvapas, Pnevmatologia..., p. 4 sq. 

82 Vittorio BERTI, Vita e studi di Timoteo I, n. 498, p. 162, apud N. KAVVADAS, 
Pnevmatologia..., p. 35. 

83 Cf. B. Vesa, „Joseph Hazzaya...", p. 108. 

lor. Împotriva acestor „oameni ai rugăciunii“, cum se autointitulaus“, 
au scris, încă din secolul IV, Sfinţii Efrem Sirul şi Epifanie al Salaminei, 
acuzándu-i că refuză munca si orice fel de buná-ránduialà?. Ceea ce știm 
astăzi din scrierile antiretice este că mesalianismul era o mișcare puternic 
antieclezială, care făcea din refuzul vieţii sacramentale si al rânduielilor 
bisericeşti un ideal, sfintenia fiind văzută în primirea sub formă simțită 
a Duhului Sfânt, pe calea exclusivă a rugăciunii neîncetate. În urma 
căderii lui Adam, susțineau mesalienii, fiecare om este locuit şi stăpânit 
de un demon, Botezul creştin fiind absolut ineficace pentru izbăvirea de 
această posedare. Doar rugăciunea îl poate elibera pe om, moment care 
corespunde cu sălăşluirea Sfântului Duh în chip simţit. Un astfel de om 
devine „duhovnicesc“, denumire cu care mesalienii se gratulau între ei, şi 
dobândeşte diferite harisme, precum citirea în inima celorlalți, profeția, 
darul vedeniilor duhovniceşti, al vederii duhurilor curate şi necurate, al 
contemplării cu ochii trupesti a celor Trei Persoane ale Sfintei Treimi. La 
toate acestea se adăuga darul nepătimirii, sursă şi, în același timp, măr- 
turie a îndumnezeirii celui ajuns până aici. O astfel de stare era socotită 
ca fiind cea a lui Adam dinainte de cădere, motiv pentru care mesalienii 
se credeau în măsură să întreţină relaţii sexuale „nepătimașe“ cu femei 
ajunse, eventual, dar nu neapărat, la „desăvârșire“, păstrându-se de la 
ei apoftegme precum: „Aduceţi-mi o tânără frumoasă si vă voi arăta ce 
înseamnă sfintenie!"* 

Din această expunere, extrem de rezumativă, se vede cât de ușor 
putea fi adusă acuzaţia de mesalianism oricărui autor duhovnicesc care 
vorbea în mod ortodox despre primirea Duhului Sfânt, despátimire sau 
despre vederea lui Dumnezeu”, mai ales după ce o serie de sinoade au 


% Care este, de fapt, si sensul cuvântului siriac eV صن‎ (msalyana), „mesalian“, for- 
mat din rădăcina لم‎ (5/y), „a se ruga“. 

85 J, GRIBOMONT, „Messalians (Euchites)“, în EAC 2, م.م‎ 

5 Cf. A. GUILLAUMONT, „Messaliens“, DS 10, 1079-1081. 

7 Robert BEuLav e de părere că teologia vederii lui Dumnezeu s-a dezvoltat la 
autorii siro-orientali relativ târziu, abia la începutul secolului al VII-lea, mai ales sub 
influenţa scrierilor alexandrine (Cf. „Originalité de Jean Dalyatha dans la spiritualité 
syro-orientale“, in Le Monachisme Syriaque du VIF siécle à nos jours, vol. 1. Textes fran- 


çais, Éditions du CERO, Antélias-Liban, pp.141-142). 

condamnat cu vehemenţă mesalianismul. Ca urmare, asa cum vom ve- 
dea, multi autori duhovniceşti s-au simţit obligati să se delimiteze explicit 
de mesalianism în scrierile lor sau chiar să recurgă la diatribe împotriva 
acestora. Așa s-a întâmplat si cu unul dintre ucenicii Avvei Iosif, anu- 
me Nestorie, care a și redactat o Viață a dascălului sáu, din păcate pier- 
dută. Cândva după sinodul anatemelor, el a fost ales Episcop de Beth 
Nuhadra şi de hirotonia sa este legată o Márturisire antimesalianà pe 
care Catholicosul Timotei si Curia patriarhală i-au cerut s-o semneze. În 
acest document ??, care menţiona explicit mesalianismul, Patriarhul Ti- 
motei dădea o interpretare mesaliană unor afirmaţii, mai mult sau mai 
puţin reale, ale Avvei Iosif Hazzaya. Să reținem că toate reprezentau ca- 
pete de acuzaţie împotriva mesalianismului, formulate la sinoade ante- 
rioare, dar, în același timp, ele erau foarte asemănătoare unor învățături 
ale misticilor sirieni, acuzaţia de mesalianism devenind de câteva secole 
o etichetă ușor de aplicat oricărui incomod, cum urma să se întâmple si 
în spaţiul bizantin cu autori greci precum Sfinţii Simeon Noul 160108, 
Grigorie Palama sau isihastii bizantini. 


3.5. Origenismul 

La fel de eficientă devenise între timp, odată cu Sinodul V Ecume- 
nic (553), şi eticheta de „origenist“, de care nu a scăpat nici chiar un 
autor antiorigenist precum Sfântul Maxim Mărturisitorul. Stigmatul i-a 
fost pus si lui Iosif Hazzaya, pentru învăţăturile sale despre viaţa activă 
şi conştientă a sufletului după moarte, socotită origenism pur de către 
Timotei si de sinodul său, care a decretat că „sufletele, după despărţirea 
de trup, sunt lipsite de orice simtire, până la reîntoarcerea lor în trup“. 
În aceeaşi cheie de interpretare antiorigenistă, in Märturisirea cerută lui 
Nestorie erau anatemizati „cei care spun că sufletele simt, cunosc, au 
lucrări, laudă sau progresează după ieșirea lor din trup”. 


5 Textul Mărturisiri este editat de Oscar BRAUN în articolul „Zwei Synoden des 
Katholicos Timotheos I“, în Oriens Christianus, Il (1902), pp. 302-309. O traducere în 
limba română, la N. Kavvapas, Pnevmatologia. .., pp. 23-24. 

8 Cf. A. GUILLAUMONT, „Sources de la doctrine. ..", p. 10. 

? Ibidem, p. 10. 

3.6. Neinţelegerea textelor duhovnicesti 

Condamnarea în bloc a celor trei mistici tine de apartenenţa lor la o 
linie tradiţională duhovnicească foarte bine conturată în sânul Bisericii 
Siro-Orientale, aflată, am văzut, secole de-a rândul în tensiuni cu con- 
ducerea bisericească instituţională, alcătuită adeseori din ierarhi căsăto- 
riti, fără experienţa vieţii monahale si a rugăciunii înalte. Acest ultim 
aspect reiese și dintr-o scrisoare a lui Nestorie de Nuhadra, redactată 
înaintea hirotonirii sale întru episcop, scrisoare în care denunţă pe cei 
care preţuiesc doar asceza fizică, fără să cunoască viaţa duhovnicească 
înaltă. Aceștia, „întrucât nu au înţeles scopul vieţii duhovnicești, spun 
cá nu există în niciun caz o vedere duhovnicească, au o ură desăvârși- 
tă împotriva celor care s-au dăruit contemplatiei duhovnicești si spun 
că aceștia din urmă și-ar produce singuri halucinaţii prin propria ima- 
ginaţie“”!. Nestorie își avertizează, de asemenea, destinatarii că trebuie 
să se ferească de astfel de oameni. Situaţia, de fapt, nu este nici nouă, 
nici proprie spaţiului sirian. O întâlnim si în Epistolele Avvei Evagrie 
Ponticul, care, în repetate rânduri, își îndeamnă ucenicii să se ferească 
de cei care se limitează doar la asceza trupească, fără să aibă experienţa 
contemplatiei duhovniceşti”. Într-un anume fel, conflictul de acest fel 
pándeste, din umbra mediocrităţii, în fiecare moment al istoriei Biseri- 
cii, generat fiind de ncînţelegerea vieţii duhovnicești înalte. 

Concluzia de până acum este că deciziile Sinodului din 786/7 şi 
politica lui Timotei I nu au fost un eveniment singular, ci „parte a unor 
vaste măsuri disciplinare, pe care Iosif le-a perceput ca forme de mani- 
festare a invidiei în cadrul generaţiei sale” 
multiple tensiuni care trenau de secole si care păreau a fi mai degrabă 
nişte „răfuieli“ jalnic de omenești. 

Dar oare să fie numai atât? Să fie aceste explicaţii, cu toată com- 
plexitatea lor, singurele care dau seamă de întâmplările nefericite din 
timpul marelui Patriarh Timotei I? Simpla invidie să fi fost suficientă 


> precum si urmarea unor 


?! Cf. V. BERTI, Nestorio di Nobadra, p. 237, apud N. Kavvapas, Pnevmatolo- 
gia..., p. 47. 

?' EvAGRIE PONTICUL, Ep 52, BEEZ 79, p. 184. 

% N. Kavvapas, Pnevmatologia..., p. 46. 

pentru a pune în mișcare complicatul aparat instituţional al unui sinod și 
a impune niște anateme? Aveau tensiunile din sânul instituţiei conduse de 
Catholicosul Timotei o asemenea putere, încât să-l determine la acţiuni 
atât de radicale? Sau existau și alte resorturi, mult mai raţionale și mai 
vrednice de un intelectual de talia lui Timotei? Dacă da, care au fost ele și 
unde ar trebui să le căutăm? Tin ele mai mult de starea de spirit a întregii 
ierarhii prezente la sinod sau exprimă mai ales cugetul Patriarhului? 

lată câteva întrebări care ne îndreaptă cercetarea spre inima proble- 
mei: natura ideilor în conflict și profilul teologic al protagoniștilor, în 
primul rând al Patriarhului. 


STUDIU INTRODUCTIV 


4. TEOLOGIA FILOSOFICĂ VS 
TEOLOGIA DUHOVNICEASCĂ 


4.1. Un scolastic rafinat: Timotei I 

Despre Catholicosul Timotei I ştim că a studiat in Bashosh si Marga- 
na cu dascălul Avraam bar Dashandad, vestit pentru cursurile sale asupra 
Bibliei şi a lui Aristotel, fiind unul dintre profesorii de traducere din 
greacă în siriacă. Astăzi, se ştie despre el că era un reprezentant de marcă 
al scolasticismului sirian si al aristotelianismului”. Unul dintre colegii săi 
de şcoală, Isho bar Nun, va deveni adversarul lui Timotei si succesorul 
său la scaunul patriarhal. Erudit si bibliofil, Timotei I era tipul de savant 
sirian care, prin ştiinţa sa de carte, se impusese cuceritorilor arabi aflaţi 
în plin avânt al dezvoltării unei civilizaţii si culturi islamice rafinate și di- 
namice. Trăsăturile spiritului său se pot deduce foarte bine urmărindu-i 
preferinţele pentru Aristotel si astronomie — din primul a tradus Topica, 
iar în domeniul astrelor a elaborat o Carte a stelelor —, pentru dreptul bi- 
sericesc şi succesoral, precum si obstinatia cu care a urmărit să dovedeas- 
că primatul absolut al tronului său patriarhal asupra întregii Biserici Uni- 
versale. Potrivit lui Timotei I, cele patru Patriarhii occidentale — Roma, 
Constantinopolul, Antiohia şi Alexandria — derivă, toate, din Biserica de 
Răsărit. Pentru această teză el a găsit argumente istorice si chiar biblice, 
precum: situarea raiului originar în Mesopotamia, de unde era și patriar- 
hul Avraam; „evanghelizarea“ asirienilor cu 30 de ani înaintea latinilor și 
a grecilor, prin „magii de la Răsărit“ (Mt. 2, 1), originari din Persia, care 
L-au vestit aici pe Hristos încă din anul nașterii Sale”. Urcarea pe tronul 
patriarhal și-a câștigat-o prin abile jocuri de culise, în care prietenii săi 
devotați, fraţii loan si Gabriel Boktisho, medicii califului si agenţii săi 
la curte, au jucat un rol determinant, pungile cu aur completând aria 
de influenţă neacoperită de frații Boktisho”. Miza era mare, dorinţa lui 


% Ibidem, p. 66. 
95 Cf R. e Coz, Histoire de l'Église..., pp. 185-186. 
% Cf. E|TISSERANT, , Timothée I**,D 7C 15,1122; Nestorienne (CEglise)“, DTCII, 192. 

Timotei pe măsură, iar rezultatul, un patriarhat îndelungat, bogat în 
realizări sociale, intelectuale si misionare, dar si stigmatizat de pata 
„procesului misticilor“. Istoricul american Philip Jenkins îl descrie pe 
Timotei în cuvinte superlative, care, dacă n-ar fi bazate pe documente, 
ar face loc bănuielilor de părtinire: 


„Dacă ţinem seama de prestigiul si de aria geografică a auto- 
ritátii sale, putem afirma că Timotei a fost cel mai de seamă lider 
spiritual creştin al zilelor lui, cu mult mai influent decât papa de la 
Roma și egal cu patriarhul ortodox de la Constantinopol. Poate un 
sfert din creștinii acelei lumi îl priveau pe Timotei drept cap al lor, 
atât spiritual, cát si politic.” 


O astfel de personalitate bisericească nu se putea să nu atragă aten- 
tia cercetătorilor. Iată cá un patrolog si siriacist italian, Vittorio Berti, 
i-a consacrat lui Timotei I o erudită monografie şi mai multe studii, 
în încercarea de a cunoaște cât mai îndeaproape gândirea teologică a 
Patriarhului. Concluziile sale, direct legate de tematica noastră, sunt 
surprinzătoare şi ne pun în fata unui tip de conflict pe care noi, creștinii 
europeni, îl cunoaştem din lumea bizantină, unde el avea să se consume 
cu cinci secole mai târziu decât în Orient, în timpul disputei palamite. 


4.2. Adevărata mizd: vederea lui Dumnezeu 

Punctul de plecare al analizelor lui Berti” îl constituie descifrarea 
mizei reale a condamnărilor sinodale. Siriacistul italian arată că împo- 
triva lui Iosif Hazzaya s-au formulat trei acuzaţii, vizând învățături tipi- 
ce mesalianismului: zăvorârea sau retragerea deplină a monahilor; „cei 
desávárgiti^ nu mai au nevoie de rugăciune, nici de osteneli; darurile 
euharistice se sfintesc prin rugăciune neîncetată. La aceste idei mesali- 
ene se mai adaugă una, de antropologie „origenistă“: sufletul omului a 
fost creat înaintea trupului, stare în care era cu Dumnezeu si Îl vedea. 


7 Philip JENKINS, Istoria pierdută a creştinismului, trad. rom. de Mihai Moroiu, 
Ed. Baroque Books & Arts, București, 2018, p. 18. 
?* Cf. Vittorio BERTI, „Le débat sur la vision de Dieu...“, pp. 151-176. 

La limită, acuzele aduse lui Iosif Hazzaya se pot restrânge la un unic 
element, fundamental pentru monahi: vederea lui Dumnezeu. 

Rezumatul arab al anatemelor se încheie focalizându-se asupra tezei 
teologice principale, care este tocmai vederea lui Dumnezeu: 


„Părinţii care s-au adunat împreună cu Mar Timotei au ana- 
temizat pe oricine ar spune că umanitatea Domnului nostru vede 
dumnezeirea Lui sau că vreo creatură ar putea-o vedea. Ei, de 
asemenea, au mai spus că sufletele nu simt nimic după ce au pă- 
răsit trupul [prin moarte], până când se vor reîntoarce în trupuri; 
de asemenea, Părinţii au mai spus că niciun om nu poate atinge 
desăvârşirea în această lume, în afara lui Hristos. Ei excomunică 
pe oricine citeşte cărţile mai sus-numitului Iosif, pe cele ale lui 
loan Dalyatha sau pe cele ale lui loan de Apamea. Oricine va 
primi aceste cărţi în biblioteca vreunei mănăstiri sau în chilia sa, 
să fie excomunicat.” 


Informaţiile sunt de cel mai mare interes, întrucât cuprind foarte 
condensat mai multe idei teologice, care, după cum vom vedea, erau 
contrare nu numai învățăturilor duhovnicești ale autorilor noștri, ci si 
învăţăturii ortodoxe, în general. Fără ca acuza de mesalianism să fi fost 
formulată în mod explicit, temele incriminate de rezumatul anatemelor 
erau parte a repertoriului mesalian. 

Pentru reconstruirea perspectivei teologice a Patriarhului Timotei, 
trebuie să recurgem și la un alt text redactat de Timotei sau de mediul 
teologic din jurul lui, respectiv Márturisirea de credință pe care Nestorie 
trebuia să o semneze înaintea hirotonirii sale ca episcop de Nuhadra. 
Analiza Márturisirii care i s-a impus lui Nestorie a arătat limpede că 
el trebuia să se delimiteze de anumite învățături „problematice pentru 
sinodul lui Timotei“, concret, de tezele mesaliene si de hristologia 
monofizită si calcedoniană. 


9 N. Kavvapas, Pnevmatologia..., nota 11, p. 22. 
1% B. VEsa, „Joseph Hazzaya...“, p. 109. 

Dar tonalitatea doctrinară a Márturisirii era doar fundalul pentru 
adevărata ei miză, cea de natură duhovnicească, întrucât, pentru a se 
dezice de acuza de mesalianism'", viitorului episcop i se cerea să mărtu- 
risească nici mai mult, nici mai puţin decât imposibilitatea naturii uma- 
ne, nici chiar celei a lui Hristos, de a-L vedea pe Dumnezeu. Problema 
vederii lui Dumnezeu era legată de cele de natură hristologică si antro- 
pologică, punctul de pornire al cenzurii ecleziastice fiind absolutizarea 
distinctiei de tip antiohian între naturile umană și divină ale lui Hristos. 
De asemenea, Nestorie trebuia să-i anatemizeze pe toti cei care susţin că 
sufletele, după moarte, sunt conştiente, simt, ÎI cunosc pe Dumnezeu și 
înaintează în această cunoastere'??, 


4.3. Antropologia si gnoseologia Patriarhului Timotei I 

Colecţia de Epistole ale Patriarhului Timotei I ne îngăduie să vedem 
mai îndeaproape care erau concepţiile sale antropologice și teologice 
privitoare la cunoaşterea lui Dumnezeu. Analiza lor, întreprinsă de 
Berti, a condus la concluzii surprinzătoare. Mulțumită acestor Epistole, 
descoperim în persoana Catholicosului un pasionat de filosofie si de 
probleme antropologice, reformulate de el într-o originală sinteză a mai 
multor tradiţii, biblice și aristotelice. Pentru Timotei, sufletul omului 
este creat odată cu trupul, prin ale cărui simţuri igi exercită facultatea 
de cunoaștere a lumii create. Pe Dumnezeu îl poate cunoaște doar „prin 
credinţă“ si numai atâta timp cát este împreună cu trupul. După moar- 
te, sufletul își păstrează libertatea și caracterul rational doar in potenţă, 
nu şi în act, si îşi pierde puterile irascibilă si poftitoare'%, ceea ce în- 
seamná, pentru Timotei, că între moarte si înviere sufletele petrec într-o 
stare de inconștiență, hipnopsihie“!%, în care nici nu-L pot cunoaște pe 


101 Cf A. GUILLAUMONT, „Sources de la doctrine...*, p. 9. 

102 Cf O. BRAUN, „Zwei Synoden des Katholikos Timotheos I“, in Oriens Christia- 
nus 2 (1902), pp. 301-309. 

103 Ep 59, in TIMOTHEI PATRIARCHAE I, Epistulae 1, (ed.) Oscar Braun, CSCO 74 
(Scrypt. Syr. 30), Paris — Leipzig, 1914, pp. 50-52; trad. latină de Oscar Braun in Timo- 
THEI PATRIARCHAE I, Epistulae Il, CSCO 75 (Script. Syr. 31), Roma — Paris, 1915, .م‎ 

104 V. BERTI, „Le débat sur la vision de Dieu...“, pp. 161-167. Despre hipnopsihie, 
ca tradiţie semità cf. R. BeuLav, La Lumière sans forme..., pp. 492-503. 


^UI EXC 


STUDIU INTRODUCTIV 


Dumnezeu, nici nu progresează. În silogismele sale teologico-filosofice, 
Patriarhul ajunge până la a conforma textele biblice cu premisele sale, 
afirmând, de pildă, că sufletul tálharului a ajuns cu Iisus în rai chiar în 
ziua morţii, dar într-o stare de inconștienţă'”. 

Pentru Timotei, aşadar, sufletul nu are autonomie cognitivă, deoa- 
rece el cunoaşte numai prin mijlocirea trupului. Învierea înseamnă si 
recăpătarea facultăţilor cognitive, a înţelegerii rationale si a vederii, pe 
care sufletul, potrivit lui Timotei, le poate avea doar în unire cu trupul. 
De aceea el ajunge să înfiereze ca eretică orice afirmaţie legată nu numai 
de vederea lui Dumnezeu, ci și de simpla posibilitate a acestei vederi, 
chiar şi de către omul lisus. 

Aceste considerente teologice au un fundal gnoseologic de factură fi- 
losofică. Pentru Timotei, doar Dumnezeu este simplu in mod absolut, în 
timp ce sufletul uman, deși este o natură creată si simplă, poate cunoaște 
doar pe temeiul legăturii sale cu trupul, adică doar pe temeiul distincții- 
lor si al compoziţiei, proprii materiei create. Nu e greu să identificăm aici 
o concepţie pur filosofică despre simplitatea fiinţei dumnezeiesti, intelea- 
să ca o unitate omogenă, fără activitate nemijlocită în afara ei, dacă nu 
chiar impersonală. De aici rezulta pentru Timotei în mod /ogic că sufletul 
nu-L poate cunoaște pe Dumnezeu în mod direct, fiindcă El rămâne 
simplu chiar și după întruparea și învierea lui Hristos. Faptul că hristo- 
logia oficială scolastică refuza învăţătura despre comunicarea însușirilor 
în Hristos, dezvoltată de bizantini după Calcedon, l-a dus pe Timotei la 
absolutizarea separaţiei dintre Creator și creatură, zid care se va menţine 
şi în eshaton. Am văzut că tradiţia teologică duhovnicească a Părinților 
mistici sirieni ajunsese să afirme explicit, în scrierile lui Sahdona, învă- 
tátura calcedoniană a comunicării însuşirilor, ca pe o premisă necesară 
îndumnezeirii reale a omului în Hristos. Pentru teologia scolastică pe 
care o reprezenta Patriarhul Timotei, asezonată de el cu numeroase alte 
principii filosofice, o astfel de comunicare între creat și necreat nu putea 
avea loc, și de aceea nici măcar omul Hristos nu putea ajunge la vederea 
lui Dumnezeu. A afirma posibilitatea vederii lui Dumnezeu de către om 


105 Cf TIMOTHEI PATRIARCHAE I, Epistulae I, p. 49; trad. latină în TIMOTHEI PATRI- 
ARCHAE I, Epistulae Il, p. 31. 

echivala, din perspectiva antropologiei lui Timotei, „cu o independen- 
tà intelectuală a sufletului uman, în raport cu trupul, sau, mai bine, 
a nous-ului din scrierile călugărilor evagrieni sirieni, ceea ce ar fi fost 
valabil mai cu seamă pentru omul lisus“"9%. Or, aceasta ar fi fost pentru 
Timotei o dovadă supremă de apolinarism, erezie pe care siro-orientalii 
le-o reproşau monofiziţilor. Prins în această rețea logic structurată de 
idei teologice, biblice si filosofice, Timotei este silit să susţină posibili- 
tatea cunoașterii lui Dumnezeu numai „prin credinţă“. 


„De fapt — scrie Timotei — noi primim cunoaşterea lui Dum- 
nezeu și de la Dumnezeu prin credință, pentru că cunoașterea 
noastră este creată. Pe de o parte, tot ceea ce este creat este definit 
de necesitate; pe de altă parte, este clar și evident că și cunoaș- 
terea noastră are o limită. Dacă cunoașterea noastră are o limită, 
Dumnezeu, dimpotrivă, este absolut nelimitat. Dar ceea ce este 
fără limită nu poate niciodată să fie înţeles potrivit esenței Sale și 
prin definiţii.“ 


Concluzia lui Timotei este că „Dumnezeu poate fi cunoscut numai 
prin credință“ si că orice pretenţie de vedere a lui Dumnezeu este ere- 
tică. Dar, cum ierarhul Timotei era un om citit și bun cunoscător al 
Sfintei Scripturi, numeroasele referinţe biblice asupra vederii slavei lui 
Dumnezeu nu-l puteau lăsa fără să le dea o interpretare consecventă 
logicii în care se lăsase prins. De aceea, îl găsim pe Timotei folosind eve- 
nimentul Schimbării la Faţă a Domnului pentru a susţine posibilitatea 
cunoașterii lui Hristos prin mijlocirea vederii slavei lui Dumnezeu. Dar 
dacă pentru scriitorii duhovnicești condamnaţi de el, această slavă este 
necreată, pentru Timotei, ea este o vedere speculativă și intelectuală, la 
care se poate ajunge în această lume prin meditarea Scripturilor și un 
fel de identificare psihologică cu apostolii. Da, Timotei este de acord că 
Taborul demonstrează putinţa oamenilor de a cunoaște slava luminoasă 


1% V. BERTI, „Le débat sur la vision de Dieu...", p. 169. 
107 TIMOTHEI PATRIARCHAE I, Epistulae I, p. 35; trad. latină in TIMOTHEI PATRIAR- 
CHAE I, Epistulae ll, p. 22. 

a lui Dumnezeu, împărtășită prin trupul omenesc al lui Hristos, dar 
această cunoaștere este si rămâne, pentru Patriarh, tipologică. Există o 
stare numită „îndumnezeire“ a umanităţii lui Hristos prin unirea sa cu 
firea dumnezeiască. Dar, pentru Timotei, această indumnezeire este o 
stare creată, nu are nimic supranatural, pentru că, dacă ar fi necreată, 
potrivit premiselor sale de antropologie si gnoseologie filosofică, nu ar 


putea fi cunoscută!%. 


4.4. Dilema Patriarhului 

Patriarhul Timotei I se găsea în fata unei situaţii ambivalente: pe de 
o parte, erau convingerile sale teologico-filosofice de tip scolastic, bine 
consolidate si structurate, iar pe de altă parte, era puternica şi vechea 
tradiţie duhovnicească, reprezentată de autorii mistici cu autoritate si 
de scrierile lor. Or, această tradiţie este martora unor învățături şi a unei 
experienţe radical diferite de ceea ce profesa si putea accepta scolastica 
Patriarhului. Astfel, întâlnim la autorii duhovnicești ai tradiţiei mistice 
condamnate de sinodul lui Timotei, o viziune cu accente diferite. Babai 
cel Mare, de exemplu, a vorbit despre cunoașterea lui Dumnezeu ca ve- 
dere a luminii sau a slavei dumnezeiești, vedere care nu poate atinge însă 
fiinţa Lui'®. La rândul lui, Ioan Dalyatha vorbeşte despre un progres 
nesfârșit în vederea lui Dumnezeu, dar și de faptul că adâncul infinit al 
lui Dumnezeu rămâne pe veci necunoscut şi nevăzut”, ÎI mai amintim 
aici si pe Episcopul Nestorie de Nuhadra, ucenicul Avvei Iosif Hazzaya, 
care, în urma Mărturisirii de credință care i s-a cerut cu ocazia hirotoniei 
de episcop, se pare că a resimţit nevoia exprimării cât mai univoce a 
distinctiei dintre fiinţa inaccesibilă a lui Dumnezeu si slava Sa, care stră- 
luceste în afară și poate fi văzută de către sfinţi, la rugăciune, sub forma 
luminii necreate. Această distincţie apare clar într-o scrisoare redactată 


19% V, BERTI, „Le débat sur la vision de Dieu...“, pp. 170-171. Aceeași argumentatie 
$i aceleași premise le vom regăsi, în secolul al XIV-lea bizantin, la ereticul Varlaam, care 
nu putea înţelege simplitatea lui Dumnezeu decât aristotelic, respingând, în mod /ogic, 
existenţa unor energii necreate distincte, dar totodată nedeosebite de fiinţa lui Dumne- 
zeu, energii prin care cei vrednici ÎI văd şi se unesc cu El. 

109 R, BEULAY, La Lumière sans forme... p. 196. 

sub formă de tratat, purtând titlul Despre felul în care harul dumnezeiesc 
începe să lucreze. Toate elementele duhovniceşti sunt împrumutate de la 
Ioan Dalyatha și Iosif Hazzaya, scrierea îndreptându-se împotriva celor 
care contestă posibilitatea vederii lui Dumnezeu sau care susţin că e 
văzută însăși fiinţa Lui: „Nu spunem că fiinţa [dumnezeiască] este ceea 
ce se vede, ci slava măreției Sale, nu fiinţa Lui, care rămâne acoperită de 
un văl“!!!. Toate acestea arată că, în tradiţia duhovnicească din care făcea 
parte Iosif Hazzaya, distincţia dintre fiinţa lui Dumnezeu si energiile 
Sale, revărsate în afară și experiate ca lumină la vremea rugăciunii, era 
foarte clară, deși exprimarea ei teologică nu se făcuse încă într-un mod 
atât de detaliat cum avea să o facă, în Bizanţ, Sfântul Grigorie Palama. 

În ceea ce-l priveşte pe Patriarhul Timotei, premisele sale teologice, 
antropologice si filosofice nu admit decât o singură opţiune, conclu- 
zie necesară a întregii sale ideologii. Potrivit lui Berti, pentru Timotei, 
„slava lui Dumnezeu era înţeleasă ca ceva creat, compus“, altfel nu ar 
putea fi văzută si cunoscută de sufletul omenesc, legat ontologic de o 
cunoaştere bazată exclusiv pe compoziţie și distincţii. Dumnezeu fiind 
simplu şi necreat, rezultă logic că această slavă a Lui nu este El Însuşi, 
ci doar ceva din ordinea compusă, deci creată, singura la care facultăți- 
le cognitive cu care este înzestrat omul pot avea acces". Prin urmare, 
Patriarhul nu avea de ales între două răspunsuri la întrebările: lumina 
dumnezeiască este creată sau necreată? Poate fi ea văzută sau nu de către 
oameni? Este vederea ei o cunoaștere nemijlocită a lui Dumnezeu? Pu- 
tem vorbi de îndumnezeirea omului încă din această viaţă? Pentru Ti- 
motei, răspunsurile la toate aceste întrebări erau negative, fără niciun fel 
de regret. Singura lui dilemă era legată, de fapt, de strategia sa pastorală, 
anume dacă să-și impună punctul de vedere în Biserica Siro-Orienta- 
là, sacrificând câţiva dintre cei mai importanti reprezentanţi ai tradiţiei 
mistice, sau să accepte starea de lucruri așa cum se perpetuase până la 
el. Catholicosul Timotei I a optat pentru prima variantă, mai potrivită 
ambițiilor sale, dar, în același timp, fatală pentru teologia scolastică pe 
care credea că astfel o consolidează. De ce? Pentru că: 


۱۱۱ Jbid., pp. 221-223. 

4.5. Ultimul cuvânt îl are Ortodoxia 

Faptul că, îndată după moartea lui Timotei I (823), a fost ales un 
catholicos cu o clară orientare duhovnicească si că anatemele din 786/7 au 
putut fi imediat revocate arată că sinodul nu fusese deloc omogen și că unii 
ierarhi gândeau altfel decât Patriarhul Timotei I. Printre ei era si urmașul 
lui Timotei la scaunul patriarhal, Catholicosul Isho bar Nun (823-827), 
ale cărui scrieri vădesc familiaritate cu exegeza biblică alegorică, cu scri- 
erile autorilor duhovniceşti sirieni si cu cele evagriene, vádind un fun- 
dal monastic autentic, interesat de tematica vederii lui Dumnezeu, spre 
deosebire de scrierile păstrate de la Timotei, unde nu întâlnim referinţe 
la autori duhovnicesti'?. Toate aceste trăsături desprinse din scrierile 
Patriarhului Isho bar Nun îl prezintă drept un ierarh ieșit din rându- 
rile monahilor, așa cum aveau să fie ulterior, în Bizanţ, Sfinţii Grigorie 
Palama, Filotei Kokkinos si alti monahi aghioriti, ajunși patriarhi de 
Constantinopol sau mitropoliți ai unor cetăţi importante din Imperiu. 

Întreaga desfășurare a evenimentelor sinodului din 786/7 şi din de- 
ceniile următoare, miza lor teologică și duhovnicească, precum și răstur- 
narea spectaculoasă de situaţie, prezintă asemănări izbitoare cu disputa 
isihastă, derulată parcă după același tipar în Bizanțul secolului al XIV-lea. 
Şi aici s-au confruntat teologia scolastică și filosofică, cu cea duhovni- 
cească, legată direct de experienţă. Subiectul disputei era, la fel ca în 
Siria, posibilitatea vederii lui Dumnezeu, a cunoașterii Lui directe si 
nemijlocite în lumina Sa cea necreată, la care monahii isihaști susțineau 
că se poate ajunge în timpul rugăciunii. Întocmai ca Părinţii sirieni ana- 
temizati la sinodul din 786/7, şi Sfântul Grigorie Palama dimpreună cu 
monahii isihaști au fost condamnaţi sinodal, pentru ca, ulterior, Sinodul 
constantinopolitan din 1351 să confirme învăţătura lor printr-o hotărâ- 
re cu valoare ecumenică. Sfântul Grigorie Palama avea să fie trecut apoi 
în rândul sfinţilor şi să i se fixeze drept zi de prăznuire solemnă a doua 
duminică din Postul Mare, lucru petrecut întocmai și cu loan Dalyatha, 
unul din cei trei Părinţi sirieni implicaţi în proces, prăznuit de Biserica 
Siro-Orientală în a patra duminică din Postul Mare! ^. Dar si Avva Iosif 


75 L, van ROMPAY, „Isho bar Nun“, GEDSH, p. 215. 
114 Jean Maurice Frey, Saints Syriaques, Princeton, New Jersey, 2004, p. 117. 

Hazzaya a rămas viu până astăzi în conştiinţa credincioşilor sirieni, fiind 
cinstit ca sfânt’. 

Din multiplele analize de mai sus reiese că, din orice perspectivă 
am privi-o, problema anatemelor aruncate asupra lui Iosif Hazzaya si a 
celorlalti autori mistici nu admite nicio justificare doctrinará, in sensul 
dorit de sinod: delimitarea de învățături pretins eronate și taxarea lor 
ca erezie. Dimpotrivă, adevărul teologic se află tocmai în scrierile și 
învăţăturile duhovnicești pe care Timotei I a avut proasta inspiraţie 
să le osândească, dezvăluind că, de fapt, cel care se înșela era tocmai 
el, inegalatul în seria patriarhilor siro-orientali. Similitudinile cu dis- 
puta isihastă bizantină din secolul al XIV-lea se află în natura ideilor 
în confruntare, în timp ce deosebirile tin de accesul la putere al pro- 
tagonistilor: detinánd-o, Timotei — ros sau nu de invidie — și-a putut 
impune propria viziune, dar situaţia a durat cât pontificatul său. Noul 
catholicos, Mar Isho bar Nun, a revocat anatemele, l-a șters din diptice 
pe predecesorul său, i-a înscris pe foștii anatemizati în rândul sfinţilor 
şi a redat Bisericii ceea ce era al ei: teologia vederii lui Dumnezeu şi a 
căilor ascetice care duc la ea. 


115 Avva Iosif Hazzaya este până astăzi ocrotitorul, nu de puţine ori taumaturgic, 


al unei parohii de sirieni emigraţi în Franţa în secolul trecut, după ce și-au abandonat 
localitatea de baştină, Ischy (sud-estul Turciei), unde se găseşte o străveche biserică cu 

vie_mar_yosep.php). 

DUHOVNICEŞTI DIN SCRIERILE 
AVVEI IOSIF HAZZAYA 


În prima parte a studiului nostru, am văzut că Avva Iosif Hazzaya, alā- 
turi de Sfântul Isaac Sirul, Ioan Dalyatha, Dadisho Qatraya, Simon Tai- 
buteh si alţii, face parte dintr-o tradiţie duhovnicească monahală foarte 
bine conturată în sânul Bisericii Siro-Orientale. Această tradiţie are ele- 
mente comune, de mare profunzime teologică, fapt care nu-i împiedică 
pe fiecare dintre acești autori în parte să aibă și trăsături proprii, care îi 
particularizează, fără a face însă notă discordantă cu unitatea tradiţiei. 
În cele ce urmează, vom prezenta foarte succint câteva dintre cele mai 
importante teme ale învăţăturii duhovniceşti a Avvei Iosif Hazzaya, fără 
să uităm niciodată că scrierile lui ne pun în faţa unei sinteze între vechea 
şi bogata moștenire siriacă si elemente preluate, mai mult sau mai puţin 
mărturisit, din autori greci, precum Evagrie Ponticul, Macarie Egip- 
teanul, Grigorie de Nyssa și Dionisie Areopagitul!!€. 


5.1. Etapele vieții duhovnicesti 

Dintre toti scriitorii bisericești siro-orientali, Avva Iosif este, cu sigu- 
rantá, cel mai sistematic, fără a fi însă nicio clipă scolastic. Sistematizarea 
sa nu exprimă un „sistem“ rigid, ci este doar expunerea ordonată a unor 
învățături duhovnicești, realizată cu scopuri didactice. Când vorbim, 
așadar, de caracterul sistematic al expunerii Avvei Iosif, nu trebuie să îl 
interpretăm prin prisma manualelor, a căror „încercare de sistematizare a 
devenit cu ușurință rigidă si constrángátoare, [...] transformând ceea ce, 
în principiu, nu e decât o analiză a unui proces dinamic de transformare 
duhovnicească, într-un sistem teoretic și static”, Ca staret de mănăs- 
tire, povátuitor duhovnicesc si autor a numeroase scrieri, Avva Iosif era 


116 R, BEULAY, La Lumière sans forme..., p. 94. 

conștient de importanţa formei în care învăţăturile duhovniceşti sunt 
împărtășite ucenicilor, pentru ca ei să le poată asimila mai ușor. 

Preferinta Avvei Iosif pentru expunere sistematică se vede cel mai bine 
în împărţirea pe care o face vieţii duhovnicești a monahului. Destinata- 
rului Epistolei îi scrie că nu se va limita doar la enumerarea etapelor, ci 
va descrie și ispitele, cercetările harului și contemplatiile proprii fiecărei 
etape!?. Mai întâi, trebuie să precizez că traducerea prin „etapă“, pe care 
m-am resemnat să o folosesc pentru siriacul iwar» (mšuhta), este total 
nesatisfăcătoare, firavele ei avantaje fiind că, pe de o parte, este cát de cât 
inteligibilă pentru cititorul român de azi, iar pe de altă parte, este tra- 
ducerea încetăţenită în versiunile moderne. Termenul original siriac este 
însă mult mai grăitor, având o multitudine de sensuri, precum „măsură“, 
„vârstă“, „poziţie“, „treaptă“, „proporţie“, „dimensiune“, „metrică poeti- 
că şi muzicală“, „cântec“. Verbul de origine, sax» (mšah), are sensurile de 
„a măsura“, „a bate ritmul (în muzică)“, „a proportiona". Aceste scurte 
observaţii semantice ne schiteazá o imagine a ceea ce reprezintă, de fapt, 
pentru Avva Iosif Hazzaya, așa-zisele „etape“ ale vieţii duhovniceşti. Este 
vorba, mai degrabă, de o anumită vârstă duhovnicească, de o poziţionare 
pe care o ai la un moment dat în continuumul vieţii duhovnicești, pozi- 
tie definită de raportul dinamic dintre virtuti și patimi, şi de un anumit 
ritm de viaţă. Din radicalul verbal omonim sax» (7mjaP), „a unge cu mir“, 
provine şi numele de „Mesia“, „Unsul“ — devenit în română „Hristos“, 
pe filiera traducerii sale grecești —, sens care ne sugerează că, în măsura 
înaintării, monahul este părtaş și ungerii duhovnicești a Sfântului Duh, 
prin care devine un „hristos după har“. Așadar, etapele vieţii duhovni- 
cești nu trebuie înţelese drept compartimente etanșe în care intrăm, pen- 
tru a-l părăsi definitiv și integral pe cel precedent. 

În linii generale, împărţirea vieţii duhovniceşti, asa cum apare ea 
la Avva Iosif Hazzaya, corespunde cu împărţirea tripartită întâlnită in 
toată tradiţia filocalică greacă și siriacă. Peste acest tipar însă Avva Iosif 
adaugă etape intermediare, care fac din împărţirea lui o hartă detaliată 
a întregului urcus, de la starea de împătimire, până la cea de îndumne- 
zeire. Cele trei mari etape sunt: trupească, sufletească și duhovnicească. 


118 Avva LosIe HAZZAYA, Epistola, c. 5. 

Etapa trupească, numită دي‌حذه‌ط‎ dwars (miubhta d-pagranuta), 
începe, pentru Iosif Hazzaya, abia după intrarea in mănăstire şi îmbră- 
carea hainei monahale. Până în acest moment, omul rămâne un laic, ne- 
intrat în etapa trupeascá. În acest aspect, Avva Iosif se deosebeşte de alti 
autori mistici siro-orientali, care consideră că si viata creștinului în lume 
ar face parte din etapa trupească. Pentru Avva Iosif însă, lumea reprezintă 
un obstacol care il împiedică pe om să-și fixeze privirea în Dumnezeu: 


„După cum, pe când iudeii se aflau în Egipt, munca apăsătoa- 
re la care-i sileau egiptenii nu îi lăsa să-și atinteascá privirile spre 
Dumnezeu, tot așa celor care se află în necazurile lumii acesteia 
nu le este îngăduit să își înalțe ochii, să și-i atinteascá spre Dum- 
nezeu și să înceapă etapa trupească. ^! ? 


Acestei etape trupesti îi corespunde etapa făptuirii, din scrierile Av- 
vei Evagrie, si cea a purificării, din scrierile dionisiene. Scopul ei este 
lupta cu patimile cele mai rudimentare si atingerea stării de curátie, 
haaa (dakyuta), prin împlinirea, în mănăstire, a poruncilor evan- 
ghelice si a ostenelilor ascetice, „pentru că la starea de curátie, în care 
etapa trupească își atinge scopul, se ajunge prin împlinirea poruncilor 
în mănăstire“1%. Asceza din chinovie constă în ascultare, post, prive- 
ghere, metanii, rugăciuni citite şi participarea la slujbele bisericești, 
principalul scop fiind acum ca monahul să deprindă ascultarea auten- 
tică și smerenia. Doar în acest fel va împlini nu numai ieșirea fizică din 
lume, ci si pe cea duhovnicească, întrucât, avertizează Avva Iosif, „vei 
găsi mulţi oameni care au ieșit din lume, dar oameni eliberaţi de obi- 
ceiurile lumii vei găsi unul într-o mie“. Chinovia este numită si ea 
„pustie“ si e integrată în tipologia vechi-testamentară a ieșirii iudeilor 
din Egipt, simbolul diavolului. 

În etapa trupească, toată asceza si cunoștința pe care monahul le poa- 
te atinge sunt legate de trup'?". Din această cauză, cunoștința din această 
etapă a fost uneori identificată greșit cu contemplatia naturală secundă, 
din împărţirea evagriană, la care, potrivit textelor evagriene'?, se ajunge 
abia după dobândirea nepătimirii și a iubirii". Termenul iaw )160- 
riya), „contemplaţie“, cu care ne-am mai întâlnit şi ne vom mai întâlni 
de multe ori, a pătruns în limba siriacă târziu, sub influenţa traducerilor 
din Evagrie Ponticul, nefiind întâlnit mai devreme de secolul al VI-lea'^, 
şi ocupă la Avva Iosif un loc important. 

Tot de etapa trupească tin și faptele filantropice, precum „milostenia 
faţă de cei săraci și în nevoi, mila faţă de cei cu necazuri, întristarea pen- 
tru cei aflați în suferinţe şi durere, primirea străinilor, spălarea picioare- 
lor celor obosiţi, vizitarea bolnavilor, slujirea celor suferinzi si alte virtuti 
asemánátoare" 6, Aceste acţiuni caritabile nu sunt respinse de Avva Io- 
sif, dar, pentru el, specificul chemării monahale rămâne cel isihast, legat 
prin definiţie de liniște, de lipsa de griji si de singurătate. De aceea ase- 
menea activităţi sunt doar o expresie a vietuirii trupesti, fără perspectiva 
accederii la vederea lui Dumnezeu, adevăratul tel al monahului. 

Etapa trupească își atinge plinătatea în starea de curátie, hans 
(dakyuta), identificată de Avva Iosif cu natura originară a omului, cea 
dinainte de cădere. Acum monahul poate avea, în timpul rugăciunii de 
noapte, contemplarea propriei minţi, pe care o vede de culoarea safiru- 
lui şi a cerului lipsit de nori, iar mintea redevine loc al lui Dumnezeu'”. 
După atingerea acestei curátii, numită si „primul pisc“!'%, monahul se 
poate retrage, cu încuviințarea părintelui său duhovnicesc, la pustie. 


122 Thid., c. 135. 

75 EvAGRIE PONTICUL, Pr Prolog 8. 

124 O astfel de confuzie transpare si la S. MAROKI, Les trois étapes..., p. 235. 

95 Cf S. BROCK, „Some Uses of the Term THEORIA in the Writings of Isaac of 
Nineveh“, in Parole de l'Orient 22 (1996), p. 407. 

126 Avva Iost HAZZzAYA, Despre rugăciune, c. 6. 

77 Despre această contemplatie a scris și Avva Evagrie: „Un semn al nepătimirii este 
faptul că mintea a început să-şi vadă lumina proprie“ (Pr 64). 

125 Avva Iost HAZZAYA, Epistola, c. 136. 

Chilia pustnicească, deși nu este descrisă amănunţit de Avva Iosif, 
putem deduce din referirile la ea că avea mai multe încăperi. Stabilirea 
monahului în chilie era sărbătorită printr-o priveghere de toată noaptea, 
încheiată cu Sfânta Liturghie, pentru ca monahul „să se îmbrace cu pu- 
terea dumnezeiască, prin mijlocirea jertfei vii a Trupului si a Sángelui lui 
Hristos“. Precizarea Avvei Iosif este deosebit de importantă, deoarece 
exprimă înrădăcinarea sacramentală a vieţii pustnicești, contrazicând 
acuzele de mesalianism care i s-au adus la sinodul din 786/7. 

Retragerea în chilia pustnicească are un regim de viaţă foarte riguros 
stabilit de către Avva Iosif. Monahul are nevoie acum, mai mult decât 
oricând, de discernământ, pentru că trebuie să se conducă singur, întâlni- 
rile cu povátuitorul fiind mult mai rare. Dacă îşi conduce corect viata la 
pustie, monahul urmează să intre în etapa sufletească, hawas huar» 
(msubta d-napsanuta), în care se focalizează asupra curátirii sufletului de 
orice urmă de întinăciune, asupra virtuţilor lăuntrice și a lucrării minţii. 
Etapa sufletească este numită si „pământul făgăduit“, în care pustnicul 
intră după „trecerea Iordanului“, simbolizată de retragerea în pustie. 

O importanţă deosebită reprezintă starea de limpezime, “nasar 
Gapyuta), la care pustnicul ajunge prin cercetările harului, în cursul eta- 
pei sufletești. Termenul este construit pe radicalul „as — având sensurile 
de „a deveni clar, limpede, transparent, senin“, „a fi simplu, sincer, nevi- 
novat“, fiind un termen specific spiritualităţii siriace. Avva Iosif Hazzaya 
a sistematizat și sintetizat tradiţia siriacă, deja bogată în acel moment, 
privitoare la starea de limpezime, fiind primul care a distins-o net de 
starea de curăţie, de care autorii mistici anteriori nu o deosebeau ter- 
minologic întotdeauna foarte bine?!. Dacă starea de curátie reprezintă 
omul în starea dinainte de cădere, limpezimea reprezintă împlinirea pri- 
mei creaţii, fiind limita dintre aceasta أو‎ noua creaţie. Această stare este 
numită si „locul limpezimii“, hasas ihr (atra d-sapyuta), la care 
se ajunge gradat, pustnicul dobândind, mai întâi, o limpezime parţială, 


7? Ibidem, c. 66. 

130 Thid., c. 67-86. 

131 Gabriel Buna, „Le «lieu de la limpidité». À propos d'un apophtegme énigmatique: 
Budge IL 494“, in Jrenikon, vol. LV, Monastère de Chevetogne (Belgique), 1982, pp. 10-11. 

iar mai apoi, pe cea deplină'”. În subetapa limpezimii parţiale, pustni- 


cul are parte de contemplaţiile specifice cunoștinței naturale secunde, a 
Judecăţii si a Proniei, un semn specific fiind vederea propriei minţi ca o 
lumină cristalină. Când atinge limpezimea deplină, monahul are parte 
de lacrimi neîncetate de uimire, imd (zehra), şi de bucurie, de con- 
templatii harice, puterile sale sufletești fiind covârșite si nelucrătoare în 
fata păcii dumnezeiesti, care covárgeste orice minte'?. Datorită acestor 
contemplaţii, locul și starea limpezimii sunt mai presus de starea firească 
a curátiei, atinsă la sfârșitul etapei trupesti. Totuși, pustnicul încă mai 
săvârşeşte faptele ascetice de post, priveghere, rugăciune, citire şi medi- 
tare — ms io (erga), „meditaţie“, echivalentul grecescului مق لعن‎ — a 
scrierilor dumnezeiești!**. Acum are parte de cercetări harice, în care 
lumina minţii sale se unește cu lumina sfântă, sso rima — (nubra 
gadisa), această cercetare fiind linia de hotar care desparte starea firească 
de „locul desăvârșirii“ sau de indumnezeirea prin har'?. Limpezimea 
este ca o pecete si ca un sigiliu, puse peste virtuțile pustnicului, iar el 
dobândește înfierea, „este pecetluit cu pecetea Duhului Sfânt, este pus 
peste toate avutiile Tatălui, toată frica şi teama lui se risipesc, dobándes- 
te încrederea fiilor si ÎL numeşte pe Dumnezeu «Tată» “1%. Această stare 
e numită de Avva Iosif „al doilea pisc”. 

Când Duhul Sfânt conduce mintea în locul limpezimii, aceasta în- 
vatá felul de a fi al omului nou, nu mai are o activitate proprie si, de 
aceea, cât timp se află în această stare de har, pustnicul trebuie să nu se 
mai ocupe cu citiri si psalmodieri, obligatorii chiar și pentru cel înaintat 
duhovniceste. „De vreme ce mintea, în această stare de uimire, nu mai 
este, în principiu, capabilă să acţioneze prin ea însăşi, ar fi vătămător 
dacă pustnicul ar încerca să se silească să-și respecte rânduiala sa obiș- 


nuită“'5%, el trebuind în aceste momente doar să-și ţină mintea în starea 


152 Avva IOSIF HAzzAYA, Despre rugăciune, c. 13. 

133 Ibidem, c. 8. 

134 Avva Iosrr Hazzava, Contemplatia duhovnicească, c. 7. 
15 Ibidem, c. 6. 

136 Avva LosIe HAZZzAYA, Despre rugăciune, c. 26. 

137 IDEM, Epistola, c. 141. 

138 G, BUNGE, „Le «lieu de la limpidite»...“, p. 18. 

de isihie, pentru a primi revărsările luminoase ale harului. Aceasta este 
faimoasa situaţie în care Avva Iosif recomandă monahului să intre „în 
chilia cea mai din interior, să închidă toate ușile“, unde, dacă se poate, 
„să nu audă nici măcar cântecul păsărilor“'%, pentru a-și putea menti- 
ne mintea în isihie deplină, fără nicio întipărire materială din această 
lume'®. Doar în această stare Avva Iosif îngăduie lăsarea la o parte a 
canonului și evitarea oricărei legături cu lumea din afară. Am văzut că 
anatematismele sinodului lui Timotei I se referă la detaliul cântecului de 
pasăre ca la o erezie, dovedind necunoasterea textelor Avvei Iosif și lipsa 
de experienţă a respectivei stări de rugăciune. 

Din locul limpezimii depline în care a ajuns, monahul este ridicat de 
har in etapa duhovnicească (eeasois rasa — miuhta d-rubanuta), 
simbolizată de „suirea în Sion“, căreia îi corespunde contemplarea Sfin- 
tei Treimi (hla masa iore — teoriya da-tlitayuta qadista) ^ şi 
o stare fără formă a minţii, corespunzătoare vederii luminii fără formã'®. 
Termenul eeasoi (rubanuta) este format din radicalul woi — „a respira, a 
sufla“ —, de unde și substantivul wai (ruha), cu sensurile de „duh, sufla- 
re“. Monahul nu poate rămâne în această stare în mod definitiv, ea fiind o 
întrerupere a vieții obișnuite, caracteristice etapei sufletești. Astfel de între- 
ruperi sunt datorate lucrării libere si neprevăzute a lui Dumnezeu, mintea 
monahului fiind într-o totală pasivitate faţă de lucrările harului, așa cum 
„este tinta față de ságeti^!?. Lumina pe care monahul o contemplă în etapa 
desăvârșirii este numită de Avva Iosif când „lumină a Sfintei Treimi“, când 
„lumină a Mântuitorului nostru“, când „lumină fără formă“, iar sufletul 
şi-l contemplă ca un foc sau ca un soare. 


139 Avva LOSIE HAZZAYA, Despre har, c. 5. 

140 Amintim că Sfântul Nicodim Aghioritul s-a retras pentru mai multă isihie în insula 
pustie Skyropoulla, „unde nu numai că nu s-a văzut nicicând privighetoare, ci nici măcar 
rânduneaua nu poate să-și facă cuib, nefiind loc de ajuns nici pentru facerea cuibului“ 
(Elia Crrrenio, Nicodim Aghioritul. Personalitatea — opera — învățătura ascetică şi mistică, 
trad. rom. de Maria Cornelia si diac. Ioan I. Ică jr., Ed. Deisis, Sibiu, 2001, p. 68). 

141 Avva Iost HAZZAYA, Despre rugăciune, c. 15. 

142 Ibidem, c. 17. 

143 Avva روما‎ HAZZAYA, Epistola, c. 144. 

5.2. Povățuitorul duhovnicesc 

Rolul părintelui duhovnicesc în răstimpul vietuirii în obşte este 
esenţial pentru îndrumarea și susţinerea tânărului monah cu sfaturi 
şi cu rugăciunea, întrucât aceasta este perioada fundamentală pentru 
formarea conștiinței monahale a viitorului pustnic. Termenul siriac 
utilizat este dav» (mšablana) şi înseamnă „egumen, conducător al 
mănăstirii“, dar si „povăţuitor“, ceea ce pare să indice că îndrumarea 
duhovnicească era realizată de stareţul obştii. În general, în scrierile 
monahale siro-orientale, viaţa în mănăstirea de obşte este văzută ca o 
pregătire pentru pustnicie, chiar dacă nu toti vor si atinge măsura ceru- 
tă pentru a se putea retrage în singurătate. Povátuitorul duhovnicesc îi 
exersează tânărului monah discernământul, corectându-i excesele și în- 
văţându-l să deosebească între diferitele lucrări ale patimilor, ale harului 
şi ale demonilor!^. Lipsa povátuirii il lasă pe monah pradă slavei desarte 
şi imaginatiilor, aruncându-l, în cele din urmă, în afara mănăstirii. As- 
cultarea de povátuitor tinteste, prin urmare, mai cu seamă aspectul in- 
terior al luptei duhovnicești, deschiderea totală faţă de povátuitor fiind 
condiţia deprinderii luptei cu gândurile si a adevăratei smerenii. Impor- 
tanta slujirii de îndrumător duhovnicesc îl face pe Avva Iosif să le adre- 
seze povăţuitorilor mai multe îndemnuri, atentionándu-i ca nu cumva, 
din cauza sfaturilor greșite sau a atitudinii aspre, monahul să cadă pradă 
deznădejdii si „să se întoarcă în Egiptul ráutátii^!^. Nu orice monah cu 
„vechime“ în mănăstire este prin aceasta și capabil să-i povátuiascá pe 
alții, ci doar cei care au ajuns la vederea luminii dumnezeiesti, după ce 
au atins etapa sufletească si au intrat în locul limpezimii. Povátuitorii 
falşi, „care se credeau cunoscători, [...] au făcut ca multe suflete să se în- 
depărteze de cunoașterea adevărată, pentru că nu au știut să deosebească 
între adevăr și înșelare“!*. Cel mai important dar duhovnicesc care îl 
caracterizează, prin excelenţă, pe îndrumătorul autentic este harisma 
discernământului, prin care poate diagnostica cu precizie problemele 


144 Ibidem, c. 41. 
1^ Thid., c. 42. 
146 Thid., c. 50. 

duhovniceşti ale ucenicilor, schimbările pe care le suferă la rugăciune si 
mișcarea subţire a diferitelor patimi înlăuntrul minţii lor. 


5.3. Ascultarea 

Pentru a putea înainta în aceste etape, monahul are nevoie de ascul- 
tare, înţeleasă ca virtute permanentă, indiferent de vârsta duhovnicească 
pe care el o atinge. Ascultarea este, așadar, virtutea fundamentală pe 
care monahul trebuie să o câştige încă de la început si să nu o abando- 
neze niciodată. În scrierile filocalice greceşti se insistă asupra faptului că 
exerciţiul ascultării naşte în inima monahului smerenia, idee exprimată 
sintetic de Sfântul loan Scărarul astfel: „Ascultarea este pricină a sme- 
reniei.“!*7 Iată însă că Avva Iosif Hazzaya ne surprinde cu o definiţie 
aparent opusă: „Ascultarea se naște din smerenie.“!%% Pentru a înțelege 
sensul formulării sale, trebuie precizat că el vorbește aici despre „ascul- 
tarea autentică“, matură, respectiv despre acel exerciţiu lăuntric asumat 
liber și practicat conştient de cel care s-a consacrat căii monahale: 


„Omul să-și taie toate voile sale proprii și să împlinească voia 
celui căruia i s-a încredinţat o dată pentru totdeauna, chiar și 
atunci când inima lui nu vrea, din cauza voirilor cărnii. Dacă faci 
ce îţi place, iar ceea ce ti se pare greu nu faci, atunci nu vei arăta 
ascultare, ci îţi vei face voia proprie. 1% 


Prin urmare, ascultarea la care se referă Avva Iosif aici este pe o treap- 
tă mai înaltă decât simpla supunere pasivă a începătorului, fiind săvâr- 
şită dintr-un simtámánt de smerenie, cu deplina simţire și înţelegere a 
însemnătăţii si efectelor ei, în calitatea sa de virtute „din care se nasc 
toate virtuțile“ 150, 

Termenul siriac folosit de Avva Iosif pentru a denumi virtutea ascul- 
tării este hansis (7mestam anuta), format de la rădăcina ssx (57), 


147 Cf Sfântul IOAN SCĂRARUL, Scara XXV, 59, FR 9, p. 315. 
148 Avva LosIe HAZZAYA, Epistola, c. 23-24. 

19 Ibidem, c. 24. 

150 Thid., c. 23. 

„a auzi, a înţelege, a asculta, în înţelesul monastic al termenului“. Este 
limpede că aici este avută în vedere acea ascultare duhovnicească atinsă 
după depășirea celei exterioare, numită „pricină a smereniei“ de către 
Sfântul Ioan Scărarul. Așadar, contradictia cu tradiţia greacă este doar 
aparentă, situarea termenilor în registrul lor de referință fiind suficientă 
pentru risipirea neclaritátilor. 

Pe de altă parte, Avva Iosif caracterizează ascultarea prin adjecti- 
vul eii. (Sarira), ale cărui înţelesuri sunt: „solid“, „întreg“, „sănătos“, 
„puternic“, „adevărat“, „sigur“, credibil“ — toate menite să caracterizeze 
trăsăturile multiple și atotcuprinzătoare ale acestei virtuţi a virtuţilor. 

Avva Iosif isi avertizează cititorul asupra pericolului care îl pándeste 
pe monah, făcându-l să se focalizeze exclusiv pe propria asceză, în do- 
rinta de a ajunge cát mai repede la roadele contemplatiei, neglijând însă 
ascultarea. Urmarea unei astfel de asceze este „stăruința în voia proprie, 
care este cauza tuturor patimilor rușinoase“!9!. 

Apariţia eventualelor gânduri de neascultare nu trebuie să-l surprin- 
dă pe monah, ele fiind un vicleșug la care diavolii recurg întotdeauna 
pentru a-i ataca pe nevoitori. Arma împotriva lor este crucea Domnului, 
a cărei preînchipuire este șarpele de aramă înălţat de Moise în pustie. 
Puterea de a vindeca mușcăturile șerpilor veninosi nu este atribuită de 
Avva losif sarpelui de aramă însuși, ci virtuţii ascultării, de care dădeau 
dovadă cei ce, mușcaţi fiind de șerpii veninogi, priveau spre șarpele înăl- 
tat de Moise, potrivit poruncii lui ) Num. 21, 2 

Între ascultare si înaintarea duhovnicească există o permanentă 
condiţionare: „Cu cât mai multă ascultare vei arăta în lucrarea virtu- 
tilor, cu atât mai mult El îi va arăta sufletului tău frumuseţea Sa și cu 
atât mai mult va face să domnească în tine bucuria si veselia.“ Aşa 
înţelegem de ce ascultarea este o virtute care nu trebuie să-i lipsească nici 
pustnicului retras din viaţa de obşte într-o chilie singuratică. Asimilarea 
ascultării autentice în viaţa de obşte este condiţia obligatorie pentru 


15 Thid; c. 27. 
152 Thid., c. 29. 
155 Thid. c. 33. 

retragerea la pustie şi pentru reuşita în viaţa contemplativă!". Asculta- 
rea nu este datorată numai stareţului sau povátuitorului duhovnicesc, 
ci tuturor părinţilor și fraţilor din mănăstire, iar cine se retrage într-o 
chilie singuratică fără asimilarea deplină a acestui exerciţiu „nu poate 
să găsească odihnă în chilie“. Odată ajuns în viaţa pustniceascá, mo- 
nahul păstrează legătura cu povátuitorul său, faţă de care nu trebuie să 
ascundă niciun gând, nicio trăire, nicio faptă de-a sa, cultivând în con- 
tinuare duhul ascultării pe care l-a câştigat în vietuirea din obște, pentru 
că „adevărata ascultare pregătește, pentru cel care o are, toată tihna și 
desfătarea duhovniceascá" P6. 


5.4. Sfânta Scriptură — locul si rolul ei în viata duhovnicească 

La fel ca în întreaga tradiţie siriacă, si în scrierile Avvei Iosif Hazzaya 
Sfânta Scriptură deţine un loc deosebit de important pentru viaţa du- 
hovnicească. În primul rând, ea cuprinde, într-o formă fie tipologică, 
fie explicită, tiparele fundamentale ale vieţii duhovnicești, etapele si 
transformările pe care le străbate monahul în urcușul său. De aceea 
Avva Iosif, pentru a explica diferitele stări duhovnicești, recurge la ima- 
gini, întâmplări, personaje sau sentinţe biblice, însăilate după o logică 
deprinsá din experienţa vieții sale în Duh. 

În al doilea rând, Scriptura este, pentru monahul plecat în pustie, 
prezenţa lui Hristos Însuşi, fiind citită ca o adevărată carte de rugă- 
ciuni. La răstimpuri, monahul retras în pustie e sfătuit să se închine 
Sfintei Cărţi si să-și pecetluiascá cu ea toate mădularele trupului‘, să 
mediteze la textele ei, pentru a face din cuvântul biblic hrana de zi si de 
noapte a omului său lăuntric. 

Ca si alti Părinţi filocalici, Avva Iosif ne-a lăsat o minunată rugăciune 
a citirii Sfintei Scripturi, în care cere ca, prin textul sfânt, Dumnezeu să 
aprindă lumina sfântă în inima sa, și astfel să fie călăuzit spre înţelegerea 


154 Ibid., c. 57-58. 
155 Thid., c. 66. 
156 Thid c. 23. 

sensului tainic, ascuns în cuvântul biblic'%. Înţelesurile duhovnicești ale 


Scripturii îndulcesc mintea și omul lăuntric, îi dau experienţa prezenţei 
vii şi nemijlocite a lui Hristos în propria persoană'”, si de aceea citirea 
meditată a Scripturii este parte a programului zilnic al pustnicului'®. El 
isi împodobește astfel memoria și mintea cu pilde si cuvinte dumnezeiesti, 
care alungă, prin simpla lor prezenţă, momelile si neghinele celui ráu!!. 

Deosebit de importantă, dacă nu şi unică în literatura filocalică, este 
şi următoarea învăţătură a Avvei Iosif: „lucrarea cea mai potrivită pentru 
descoperirea și creşterea seminţelor naturale este citirea Sfintei Scrip- 
turi“!%, aceste seminţe naturale fiind sădite în noi de Dumnezeu prin 
creaţie. Învățătura despre seminţele naturale, ess. m (zare kyanaye), 
este un exemplu tipic de preluare a unor teme din literatura teologică 
greacă, prelucrate si integrate deplin în marea tradiţie siriacă. Germina- 
rea seminţelor naturale se produce sub puterea harică venită din citirea 
meditată a Scripturilor, si astfel se naște în om prima râvnă, de care îm- 
boldit fiind, reușește să părăsească „Egiptul lumii“ si să înceapă viaţa sa în 
mănăstire. Scriptura însă nu devine pe deplin hrană duhovnicească decât 
după câștigarea, prin fáptuire, mislaa (pulhana), a unei anumite curátii 
a ochiului sufletesc, ca să poată percepe diferitele contemplatii. Ajuns la 
această vârstă duhovnicească, monahul nu mai încetează să recite psalmii 
şi să mediteze Sfintele Scripturi nici măcar în timpul somnului, acesta 
fiind unul dintre cele mai importante semne că el a început să intre în 
locul si în starea de limpezime, adică la începutul etapei sufleteşti'®®. 

În al treilea rând, felul în care monahul citeşte Scriptura poate fi con- 
siderat o oglindă a înaintării sale duhovniceşti, întrucât la înțelesurile 
duhovnicești — voi diam (sukale rubanaye) — ale Bibliei nu poate 
ajunge decât după ce a intrat, prin curátie, în etapa sufletească“, Acum, 
mintea este tot mai pasivă faţă de lucrarea harului, mijlocită de cuvântul 

biblic, prin care „îi sunt date minţii înțelesurile duhovnicești ale cărţilor 
Duhului“'%. Astfel, înţelegem că la exegeza duhovnicească — sau ,7/eo- 
ria biblică“, de care vorbesc Părinţii greci — se pot avânta numai cei care 
au atins vârsta contemplatiei naturale. Nu putem să nu evidentiem aici 
şi prezenţa anumitor idei teologice alexandrine, camuflate cu faldurile 
bogate ale citatelor biblice, interpretate tipologic. Cadrul general în 
care este situată citirea Scripturii e viaţa de priveghere de fiecare noap- 
te, întrucât „faptul de a priveghea de-a lungul nopţii slăbește patimile 
trupului, subţiază mișcările sufletului, umple de lumina cunoștinței 
străfundurile minţii 16, 

Meditarea Scripturii, ca asceză permanentă a monahului, transformă 
mintea sa în „mintea lui Hristos“ (1 Cor. 2, 16), așa încât, ajuns în etapa 
sufletească, monahul exprimă „prin texte din Scriptură“! contemplati- 
ile pe care le-a avut, atât cât se poate exprima prin cuvânt. 


5.5. Lacrimile 

Lacrimile, دخکه‎ (deme), sunt un semn trupesc al stării sufletului. 
După cum există mai multe etape ale vietii duhovnicești si stări trăite 
sub înrâurirea harului sau a patimilor, tot așa există şi mai multe feluri 
de lacrimi. Avva Iosif Hazzaya nu vorbeşte în mod sistematizat despre 
plânsul duhovnicesc si despre lacrimi, dar presară observaţii importante 
legate de ele în mai toate scrierile sale. 

Mai întâi, vorbeşte despre lacrimile celui de pe treapta făptuirii, la- 
crimile de pocăință, ele insotind celelalte fapte si osteneli ascetice, pro- 
prii etapei trupești: metanii, privegheri, inchináciuni, post. Toate aceste 
lacrimi sunt însoţite de durere'®®, fiind, în același timp, un dar al lui 
Dumnezeu. Ele sunt încă expresia primei râvne, „plină de neorânduială 
şi pricinuitoare de tulburare“, nu durează mult și adeseori se schimbă din 
lacrimi de tristeţe, în lacrimi de bucurie, si invers'%. Tristetea lacrimilor 

din etapa făptuirii este însă diferită de cea pe care monahul o va gusta la 
intrarea în etapa sufletească, tristeţe care este atunci atât de mare, încât 
„usucă sufletul si îl face ca de piatră“. În această stare, monahul are 
nevoie de un povátuitor cu experienţă, „pentru că, dacă această stare 
durează mai mult timp la cel făptuitor, ea îl va duce la deznădejde“, 
îndrumătorul celor aflaţi în această stare trebuind să le umple inima 
de nădejde în făgăduinţele lui Dumnezeu, pentru a nu ajunge pradă 
demonului deznădejdii. Din acest motiv, Avva Iosif Hazzaya numeşte 
plânsul monahului care încă se curăţă de patimi și înaintează spre con- 
templatia deplină drept „suferinţa lacrimilor“"?. 

Lacrimile pot fi si un semn distinctiv al înţelesurilor duhovnicești 
venite „din dreapta“, adică de la îngerul păzitor sau de la har. Aceste 
înţelesuri duhovnicești „umplu sufletul de bucurie si de lacrimi si îţi 
afundă mintea în smerenie, în linişte si în compátimire"'?. În timpul 
unor asemenea cugetări duhovnicești, „lacrimile curg fără măsură din 
گنهن‎ „nu din cauza vreunei suferințe sau tristeti, ci din pricina bu- 
curiei și a uimirii stârnite de înțelesurile duhovnicegti*'^. 

Citirea Scripturii, la rândul ei, naște în mintea ajunsă la curátie și 
la o anumită măsură de nepătimire înţelesuri duhovnicești sau con- 
templatii, care umplu inima de bucurie si stârnesc curgerea lacrimilor. 
Lacrimile izvorâte din contemplatiile si înțelesurile duhovniceşti sunt 
numite de Avva Iosif Hazzaya „pământul făgăduinţei“"€ si sunt speci- 
fice etapei sufleteşti. Monahul care le-a dobândit simte înlăuntrul său 
o iubire netármuritá pentru toti oamenii, așa încât, „pentru el nu mai 
există niciun păcătos în această lume, ci cu toţii sunt socotiți de el 
drepţi "7. Pustnicul ajuns la această măsură are necontenit lacrimi, și 
ziua, şi noaptea, dar cu toate acestea, încă nu putem vorbi de atingerea 

desávárgirii ^. Aceste lacrimi de iubire sunt socotite de Avva Iosif drept 
al treilea semn al prezenţei Duhului Sfânt în om!” si, uneori, sunt înso- 
tite si de o stare de beţie duhovnicească'%. 

În etapa sufletească, lacrimile vărsate de monah sunt, pe de-o parte, 
rodul ostenelilor anterioare, iar pe de altă parte, au anumite urmări asu- 
pra minţii, inimii şi trupului monahului. Ele curg ziua si noaptea si dau 
naștere unei stări de linişte, adună gândurile, sunt liniștite, nu curg din 
voinţa omului si fac mintea în stare să simtă dulceaţa Duhului Sfânt. 
Din aceste lacrimi se naște al doilea fel de râvnă, pe care nu o primesc 
multi monahi, ci numai cei care s-au curátit de patimile trupesti și su- 
fleteşti'*!. Lacrimile care curg fără silire şi fără voia omului sunt, pentru 
Avva Iosif, un semn duhovnicesc de mare importanţă, pentru că „starea 
acestor lacrimi reprezintă hotarul dintre curátie si limpezime, iar lacri- 
mile fac mintea să intre în locul limpezimii ۰ 

Asemănând sufletul cu o corabie pe mare, al cărei cârmaci este mintea, 
Avva Iosif Hazzaya spune că așa cum nu toate vânturile care împing corabia 
sunt prielnice, tot așa „nici orice imbold care se mișcă în suflet în vremea 
rugăciunii nu este de folos“ duhovnicesc'?. Imboldurile cu adevărat folo- 
sitoare, resimtite la vremea rugăciunii, dau naștere la „lacrimi fără număr“, 
care curg datorită mișcării imboldurilor în mintea monahului'**. Lacrimile 
acestea nu se nasc din pocăință, din suferinţă sau din întristarea pentru pă- 
cate, ci din „bucuria si fericirea si uimirea față de creaţia lui Dumnezeu, de 
harul si de pronia lui Dumnezeu, de bogăţia milei Sale faţă de noi^'^^. 


5.6. Sfintele Taine 
Am văzut cá una dintre acuzaţiile pe care sinodul lui Timotei I i 
le aducea Avvei Iosif Hazzaya era că disprețuiește slujbele bisericești şi 

Sfintele Taine. Nu trebuie însă să citești cu foarte multă atenţie scrierile 
Avvei Iosif pentru a constata caracterul fantezist al acuzațiilor, contrazise 
de numeroasele referinţe la Sfintele Taine ale Bisericii, mai cu seamă 
la Botez. Pentru Avva Iosif, Botezul este temeiul vieţii duhovnicești, 
toate trăirile si experienţele monahului fiind diferite forme ale lucrării 
Duhului Sfânt primit la Botez!*%. Întâlnim la Avva Iosif o preocupare 
intensă pentru precizarea cát mai limpede a semnelor care vădesc lucra- 
rea efectivă a Duhului Sfânt in om, toate fiind, pentru el, o expresie a 
harului baptismal. Acest har este primit integral la Botez, dar lucrează și 
se arată treptat, chiar si vederea luminoasă a propriei minţi, contemplată 
de pustnic în văzduhul inimii sale, este socotită tot un semn al lucrării 
Duhului Sfânt primit la Botez”. 

În ceea ce privește Sfânta Euharistie, Avva Iosif Hazzaya este extrem 
de explicit, lăsând în scrierile sale învățături preţioase legate de locul si 
importanţa ei în viaţa creștinilor si a pustnicilor. „Nimeni cu mintea 
limpede nu poate spune că nu are nevoie să se împărtășească din Sfin- 
tele Taine“, scrie el în ultima sa lucrare’, Împărtăşirea euharisticá este 
o condiţie care trebuie împlinită de toti creștinii, indiferent de măsura 
duhovnicească la care au ajuns. Chiar și pustnicii, „care susţin lumea prin 
puterea rugăciunilor lor, se împărtășesc de Sfintele Taine ale Trupului 
şi Sângelui Domnului nostru*'?. Avva Iosif aminteşte de acei pustnici 
care, datorită sfinteniei lor, au fost împărtășiţi de îngeri, întrucât nu se 
afla niciun preot în apropierea sihăstriei lor. Trebuinţa de neînlăturat 
a primirii Sfintei Euharistii este subliniată și printr-un inedit exemplu 
biblic. Este vorba de sfinţii Enoh și Ilie, care, ne spune Scriptura, nu 
au murit, ci au fost răpiți la cer. Chiar și în această stare, ei au nevoie, 
ne spune Avva Iosif, de Sfânta Euharistie, pe care o primesc la marile 
sărbători'”. Justificarea este ascetică și mistică, întrucât „în ziua în care 
primim Trupul si Sângele Domnului, suferim o înnoire si o schimbare 

spre virtute, atât în trup, cât şi în suflet. În același fel, Enoh si Ilie, chiar 
dacă ei nu mai au nevoie de ostenelile trupesti pentru virtute, totuși au 
nevoie de acea schimbare a sufletului săvârșită prin lucrarea Sfintelor Tai- 
ne în sufletele sfinţilor, care, si ei, au nevoie să se împărtășească.” 

În Epistola despre cele trei etape ale vieții monahale, referinţele la Sfân- 
ta Euharistie se reduc la descrierea sărbătorii sfințirii chiliei??, ocazie 
cu care se săvârșea o priveghere si Sfânta Liturghie, pentru ca Trupul 
şi Sângele lui Hristos să-l îmbrace cu putere dumnezeiască pe viitorul 
pustnic. La autorii siro-orientali, participarea la Liturghie corespunde 
măsurii duhovnicești atinse de monah. Mai întâi, predomină trecerea 
prin credinţă de la simbolurile liturgice la realităţile cerești pe care le 
simbolizează, specifică etapei trupegti. Apoi, în cazul pustnicilor re- 
trași la pustie, contemplatiile le prilejuiesc participarea nemijlocită la 
Liturghia cerească, adică o unire cu prototipul simbolurilor liturgice, 
păstrând însă în continuare amintirea imaginilor liturgice pământești; 
această participare la Liturghia cerească este proprie etapei sau vârstei 
sufleteşti. În sfârșit, există momentul în care pustnicul participă din nou 
la Liturghia pământească, săvârşită în biserică, dar având o altă înţele- 
gere a ei, întrucât poartă în inima sa întipărită experienţa unirii cu pro- 
totipurile simbolizate liturgic.” În cadrul acestui simbolism trebuie să 
situám și câteva observaţii ale Avvei Iosif Hazzaya, păstrate într-un ma- 
nuscris de la Harvard: „Domnul nostru pune mereu înaintea sufletului 
care a fost făcut vrednic de primirea descoperirilor Sfântului Duh masa 
pe care este preasfântul Său Trup si amestecă înaintea lui potirul scum- 
pului Său Sânge. Apoi, El îmbracă sufletul cu haina luminii, pe care 
a arătat-o ucenicilor Săi în munte."?* Este importantă legătura dintre 
Sfânta Euharistie si vederea luminii taborice, a cărei înrădăcinare litur- 
gică face din această contemplatie un element absolut creștin. 

În alt fragment, Avva losif se referă la „mintea omului care a fost 
găsit vrednic de contemplarea Sfintei Treimi (...) devenind o biserică 
nematerială, în care îngerii aduc cu măreție Trupul lui Hristos, acest 
Trup care este jertfit în fiecare zi“. 

Contemplaţiile pe care le-a avut în singurătate înnoiesc întreaga fi- 
intá a pustnicului si întipăresc în inima lui realităţile cerești. Astfel în- 
cărcat de experienţa Liturghiei cerești, pustnicul care va participa din 
nou la Liturghia pământească o va face din perspectiva experienţei sale 
duhovniceşti. Acest lucru îl surprinde Avva Iosif într-un alt text, încă 
nepublicat: „În văzduhul duhovnicesc al inimii vedem Trupul şi Sângele 
lui Hristos așa cum sunt ele. De aceea, cel care n-a intrat în acest loc 
şi nu a văzut bunătăţile învistierite în el nu cunoaște ce este Trupul lui 
Hristos si nu înţelege ce înseamnă să bei scumpul lui Sánge." 6 

Avva Iosif Hazzaya dovedeşte o conștiință sacramentală sensibilă și 
robustă în Rugăciunea înainte de împărtășanie, tradusă în acest volum. 
Densitatea și profunzimea ideilor fac din ea o adevărată cateheză mis- 
tică, un rezumat al învăţăturii duhovnicești, menit să-i împrospăteze 
monahului în minte telurile vieţii duhovnicești și să-i orienteze atenţia, 
atunci când urmează să se împărtășească cu Sfintele Taine. 

Toate aceste observaţii arată că, deși Iosif Hazzaya a fost prin exce- 
lentá un pustnic, iar scrierile sale tintesc mai cu seamă spre povátuirea 
monahilor către acest fel de viaţă, totuși elementele vieții liturgice sunt 
foarte puternic reprezentate în scrierile sale. Întreaga viață duhovniceas- 
că a monahului este pusă în legătură cu Sfintele Taine, cu Botezul și 
Sfânta Euharistie. Toate aceste constatări infirmă încă o dată inconsis- 
tenta acuzatiei de mesalianism care i se aducea. 

Un autor mistic siro-oriental, contemporan cu Avva Iosif, Dadisho 
Qatraya, în Comentariul său la Avva aia”, ne dă câteva detalii pri- 
vind practica liturgică a împărtășirii monahilor siro-orientali cu Sfinte- 
le Taine. De la el aflăm că monahii din obște se împărtășeau cel puţin 

săptămânal, că pustnicii începători veneau la Liturghia de duminică 
pentru a se împărtăși, iar cei mai înaintați duhovniceste fie participau 
mai rar la Liturghie, stăruind în isihie, fie veneau doar ca să se împăr- 
tágeascá, pentru a nu-și tulbura isihia lăuntrică prin întâlniri și discuţii. 
Astfel, putem considera precizările Avvei Dadisho drept completări la 
scrierile Avvei Iosif Hazzaya, întrucât amândoi sunt reprezentanţii ace- 
luiasi curent duhovnicesc din sânul Bisericii Siro-Orientale. 


5.7. Focul dumnezeiesc 

Datorită caracterului simbolic al limbajului teologic siriac, imaginea 
focului este frecvent întâlnită în scrierile autorilor duhovnicești, ea fiind 
unul dintre cele mai evidente puncte comune cu scrierile macariene'?*. 
Termenul siriac folosit este ias (nura), înrudit îndeaproape cu cel care 
desemnează lumina, imas (nuhra), legătura lexicală indicând si o în- 
rudire în planul experienţei duhovnicești”. 

Avva Iosif Hazzaya recurge adeseori în scrierile sale la această ima- 
gine, distingând, mai întâi, un foc natural, aprins de îngerul păzitor 
în seminţele naturale, care înflăcărează puterile sufletești”, generând 
astfel focul primei râvne. Există însă primejdia ca el să fie confundat cu 
lucrarea pură a harului, iar monahul lipsit de discernământ să se îmbol- 
năvească trupeste datorită acestei râvne”!. 

Am văzut că etapa trupească se sfârșește cu starea de curăţie, identi- 
ficatá de Avva Iosif cu starea lui Adam dinainte de cădere. Or, în această 
stare, Adam era îmbrăcat cu foc, „iar când a mâncat din rodul neascultă- 
rii, a fost lipsit de el. Nu a mai fost făcut vrednic de acest foc până când 
cel de-al doilea Adam l-a îmbrăcat cu el, prin apă si Duh Sfánt ^"^, Focul 

este, de asemenea, „comoara despre care Sfântul Pavel spune că o avem 
în vase de lut, iar măreţia ei vine de la Dumnezeu. Acest foc este Duhul 
revelatiei, Mângâietorul, Duhul Mángáierii^?, Care S-a așezat peste 
apostoli în ziua Cincizecimii si „prin el apostolii au transformat întreaga 
creaţie, aducând-o la cunoașterea Domnului nostru Iisus Hristos“. 
Acest foc l-a atins pe Simon Petru când el a mărturisit mesianitatea lui 
Hristos ) Mt. 16, 16), a fost dăruit Sfântului Ioan Botezătorul’, în 
el ardea Sfântul Pavel?%, îi întărea pe martiri în timpul pătimirilor””, a 
fost dăruit tuturor Sfinţilor Părinţi din toate timpurile şi va fi dăruit, în 
continuare, celor vrednici, până la sfârșitul lumii”%. O afirmaţie a Avvei 
Iosif Hazzaya, de o importanţă covârșitoare, priveşte identitatea dintre 
experienţa limbilor de foc, pe care apostolii au avut-o la Cincizecime, 
cu cea a pustnicilor, care primesc pe Duhul Sfânt ca pe o limbă de foc 
care le descoperă tainele”. 

Monahul face o primă experiere a lui sub înrâurirea îngerului pă- 
zitor, care, folosind cuvintele Sfintei Scripturi, „îl înflăcărează pe om 
cu iubirea Ziditorului său“?!9. La fel, si cercetările harice trăite ulterior 
de către monah devin un foc al iubirii de Dumnezeu aprins în inima 
omului, datorită căruia monahul „se rástignegte pe sine însuși, zi şi 
noapte, prin mijlocirea ostenelilor ascetice pentru virtute, adică postul, 
închinarea cu râvnă înaintea Crucii ?!!. Această stare dezvăluie prezen- 
ta unui alt tip de foc, cel al iubirii pentru ostenelile ascetice, care îl face 
pe monah „să dorească să fie deasupra tuturor lucrurilor firești ale tru- 
pului^?", La o asemenea trăire se ajunge după biruirea ispitei intristárii, 
care îl chinuie pe monahul retras la pustie. 


203 Ibidem, c. 24, p. 303. 

204 Thid., c. 27, p. 304. 

205 Thid., c. 29, p. 304. 

206 Thid., c. 30, p. 305. 

Există însă și un foc al patimilor, mai ales al desfrânării”'5, care se asea- 
mănă cu focul haric, dar este totuși cu totul diferit de acesta. Experienţa 
focului patimii desfrânării este obligatorie pentru ca monahul să câștige 
discernământul duhurilor^*. Pe temeiul acestui discernământ va putea, 
în etapele superioare ale vieţii duhovnicești, să distingă între focul harului 
şi focul patimilor naturale, care trebuie convertit în foc duhovnicesc?! 

În urcuşul duhovnicesc, îngerul păzitor îl ajută pe monah insuflán- 
du-i diferite înţelesuri duhovnicești, pornite, de cele mai multe ori, din 
textele Scripturii, dar și din meditarea la iconomia mântuitoare a lui 
Dumnezeu sau la măreţia creaţiei. Semnul distinctiv după care monahul 
poate identifica proveniența sigură a acestor înţelesuri duhovnicești este 
faptul că ele aprind în inimă un foc care arde zi si noapte?'. Îngerul e 
cel care revarsă focul în inimă, iar „sufletul devine ca de foc ^". Aprins 
de înțelesurile duhovniceşti, focul acesta, la rândul sáu, dă naștere la „un 
şuvoi de înţelesuri duhovniceşti, care se învolburează și ţâșneşte, ca un 
izvor de apă, din inima omului“?!%. 

Focul iubirii dumnezeiesti stinge focul patimilor trupesti. Nici iubi- 
rea de oameni nu este străină de focul haric aprins în inima pustnicului, 
câtă vreme la adevărata iubire de oameni, spune Iosif Hazzaya, se ajunge 
doar în urma contemplatiei duhovnicești din etapa sufletească”. 

Unul dintre semnele cele mai caracteristice ale etapei sufletești, consi- 
derat totodată si un criteriu al autenticităţii contemplatiilor, este acela că 
„datorită uimirii stârnite de înțelesurile duhovnicești ale iconomiei dum- 
nezeiesti, în inimă se va aprinde ceva ca o pară de foc“, acesta fiind unul 
dintre semnele atingerii celui de-al doilea pisc, cel al etapei sufletești”. 

Utilizarea fără zgârcenie a simbolului focului îl leagă pe Avva Iosif 
Hazzaya de vechea tradiţie siriacă, reprezentată de Sfântul Efrem Sirul și 

Macarie Egipteanul, unde se poate observa o profundă legătură între foc, 
lumină si Duhul Sfânt. Focul duhovnicesc preschimbă întreaga persoană 
umană, ajunge în inimă, pe care o curăţă, o aprinde si o preface în așa fel, 
încât întregul om devine o flacără. Aceasta era și dorinţa lui Iisus, de a ve- 
dea focul Duhului Sfânt revărsat pe pământ (cf Lc. 12, 49). Lucrarea Du- 


hului Sfânt constă în aprinderea focului dumnezeiesc în întreaga creaţie”. 


5.8. Lumina dumnezeiască 

Vederea luminii dumnezeieşti este una dintre temele duhovnicești 
prezente în Sfânta Scriptură de la un capăt la altul și dezvoltate sub 
diferite forme și terminologii de aproape toţi autorii filocalici. Atin- 
gând acest subiect, ne găsim în inima vieţii duhovnicești pentru care 
a fost omul creat: vederea lui Dumnezeu. Să ne amintim că aceasta 
era principala acuzaţie pe care sinodul din 786/7 o adusese celor trei 
autori duhovniceşti şi că ea constituia expresia unei teologii cu premise 
şi metodă filosofice, o scolastică apărută în lumea siriacă în sânul Şcolii 
perşilor. Avem acum prilejul să cercetăm mai îndeaproape învăţătura 
Avvei Iosif Hazzaya despre vederea luminii dumnezeiești si să ne în- 
credintám de deplina ei corespondenţă cu învăţăturile Părinților greci 
pe această temă. Inutil să amintim că supranumele Avvei Iosif, cel de 
Hazzaya, adică „Văzătorul“, se referă tocmai la vederea lui Dumnezeu 
şi la formele acestei experienţe, la care monahul ajunge de-a lungul 
diferitelor vârste duhovnicești. 

Desi scrierile Avvei Iosif sunt, poate, cele mai sistematizate din li- 
teratura duhovnicească siriacă, totuşi învăţătura sa despre vederea lu- 
minii dumnezeiesti este răspândită de-a lungul tuturor scrierilor sale. 
Vom încerca, în cele ce urmează, să punctăm cele mai importante ele- 
mente ale acestei învățături, fără să încercăm însă o sistematizare prea 
riguroasă, pentru a nu introduce elemente străine și deformatoare în 
teologia acestui Părinte sirian. 

Avva Iosif Hazzaya vorbeşte despre mai multe feluri de experiere a 
luminii dumnezeiești. Prima ei experiere e trăită sub forma prezenţei 
încă nevăzute a sfintei lumini, مک‎ rima: (pura gadisa), răspândită 

de îngerul păzitor în mintea, inima si sufletul celui care dorește să pără- 
sească lumea. Această lumină, deși nevăzută, inráureste toate gândurile 
viitorului monah, așa încât să poată părăsi lumea sub imboldul străpun- 
gerii pline de pocăință, haha eo (zaw a da-twata)””. 

Pentru că Adam a fost zidit după chipul lui Hristos, iar acest chip 
este luminos prin creaţie, Hristos Îşi va răspândi „lumina frumuseţii 
chipului Său slăvit în toate tainitele inimii 223, într-o măsură corespun- 
zătoare lucrării virtuţilor. Avem acum de-a face cu o „întrezărire“ a lu- 
minii ascunse în suflet sub învelișul patimilor, experienţă pândită însă 
de demonul slavei degarte. Monahul neavertizat se va opri din înaintare 
dacă nu stie că această formă de vedere este încă una foarte palidă”. 

Pentru Iosif Hazzaya, gnoza de care au parte monahii despătimiţi 
„este în întregime numai lumină“, ceea ce exclude orice interpretare 
intelectualistă atât a termenului de „gnoză“, cât si a experienţei vederii 
luminii dumnezeiești. Chiar și numai acest citat este suficient pentru a 
arăta distanţa infinită dintre învăţătura despre vederea lui Dumnezeu a 
Avvei Iosif Hazzaya si ce înţelegea prin aceasta, în termenii săi filosofici 
şi scolastici, Catholicosul Timotei I. 

Drumul spre vederea luminii dumnezeieşti începe prin pocăință şi 
despătimire, lucrate în mănăstirea de obște. Una dintre lucrările asce- 
tice zilnice ale monahului retras la pustie este citirea Scripturii, care, 
departe de a fi un simplu moment tipiconal din viaţa pustnicului, era 
văzută ca un exerciţiu curátitor al ochilor sufleteşti, pentru a fi luminati 
de harul care aprinde în inima monahului lumina sa cea sfântă și îi 
descifrează tainele ascunse în cuvântul biblic”. Trebuie să reținem că 
tainele Scripturii nu sunt înţelese printr-un exerciţiu raţional, ci „văzu- 
te“, contemplate, într-o trăire identică cu ceea ce Părinţii greci numesc 
„contemplaţie sau //eoria biblică“. Legat de această formă de vedere a 


222 Aceeași învățătură despre prezenţa încă nevăzută a luminii dumnezeiesti o în- 


tâlnim şi la autori duhovnicești contemporani, cum sunt arhim. Sofronie Saharov și 
arhim. Emilianos Simonopetritul. 

luminii, Avva Iosif relatează un episod din viaţa unui frate, probabil el 
însuși, căruia, „pe când stătea plecat la pământ, cu mâinile și cu ochii 
înălțaţi la cer, înaintea iubitei Evanghelii, inima i s-a deschis dintr-odată 
şi a fost umplută de o lumină negrăită. El a fost invrednicit de această 
închinare în Duh și de această mulţumire. Acest frate îmi mărturisea: 
«Vreme de două zile n-am mâncat أو‎ nu am dormit, pentru că mintea 
mea era robită în afara lumii și în afara a tot ceea ce se află în ۰ 

Antropologia care răzbate în fundalul scrierilor Avvei Iosif este pe 
deplin biblică, chiar dacă în unele dintre consideraţiile sale se resimt 
influenţele impártirilor filosofice grecești, pătrunse în spiritualitatea si- 
riacă pe filiera traducerilor. Nu numai mintea sau sufletul monahului 
ajung părtașe la vederea unificatoare a luminii dumnezeiesti, ci în cursul 
acestei experienţe duhovnicești, „trupul si sufletul au devenit în între- 
gime o singură lumină strălucitoare, care nu se poate spune cu o limbă 
trupeascá "?, Avva Iosif mărturisește că, atunci când a avut parte de 
această trăire, s-a aflat, vreme de 32 de zile, „sub lucrarea acelei lumini 
sfinte“, stare pe care o aseamănă unei betii duhovnicești. 

Vederea luminii propriei minţi este o experienţă duhovnicească la 
care monahul ajunge după câștigarea nepătimirii, ea însăși o lumină pe 
care, scrie Avva Iosif, „Părinţii noștri o numesc vederea de către minte a 
propriei frumuseți”. Această lumină este însă creată și tine de chipul 
dumnezeiesc din om. Urcând duhovniceste, peste ea se va înălța „marele 
Soare al dreptăţii, adică lumina vederii Domnului nostru“, Avva Eva- 
grie Ponticul scria și el că „un semn al nepătimirii este că mintea începe 
să-și vadă strălucirea propriei sale lumini“, peste care, „la ceasul rugă- 
ciunii, vine lumina Sfintei Treimi *?. 

Lumina Domnului nostru lisus Hristos este una cu lumina Sfintei 
Treimi, fiind percepută în trăirile cele mai înalte drept o „lumină fără 

formă“. Vederea ei are loc în etapa duhovnicească, în starea și locul desă- 
vârşirii, fiind forma cea mai înaltă de contemplatie. Până să ajungă aici, 
sufletul monahului are mai multe înfățișări: ca un safir — atunci când 
primeşte înţelesuri duhovnicești din lucrarea seminţelor naturale; ca de 
foc — când primeşte înţelesuri de la îngerul păzitor; învăluit de lumina fără 
formă — când primește contemplatia luminii dumnezeiești necreate??. 

Trebuie să precizăm că, în cursul acestor experienţe, care pot dura 
zile si săptămâni la rând, monahul nu mai este obligat să-și împlinească 
rânduielile sale călugărești și tipiconale, pentru că în acele zile Dumne- 
zeu nu cere decât stăruința în singurătate”, pentru a lăsa înțelesurile 
duhovnicești si lumina sfântă să lucreze nestingherit în inimă. Avva Iosif 
dă destinatarului său sfaturi potrivite pentru aceste răstimpuri în care 
harul lucrează în mod deosebit și cu putere asupra monahului. Concret, 
el scrie: „Închide toate ușile chiliei, închide-te înăuntru, așază-te în în- 
tuneric, în tăcere, acolo unde nu poţi să auzi nici măcar cântecul vreunei 
păsări! lar dacă vine vremea săvârșirii vreunei slujbe, feregte-te să nu te 
ridici sub niciun motiv, ca să nu fii ca un copil care, în nestiinta sa, dă 
un talant de aur în schimbul unei smochine, care nu-i indulceste gátle- 
jul decât o clipă!“ Acesta este contextul în care Avva Iosif îngăduie 
lăsarea slujbelor obișnuite, a citirilor si a diferitelor rânduieli tipiconale. 
La fel si zăvorârea într-o cameră cát mai izolată, așa încât să nu se audă 
în ea, dacă e cu putinţă, nici cântecul unei păsări, ţine tot de felul în care 
monahul trebuie să se pună la dispoziţia lucrării abundente a harului. 
De aici se vede foarte bine că interpretarea acestor îndrumări în cheie 
mesalianá de către sinodul Catholicosului Timotei I dovedea, în cel mai 
bun caz, lipsa oricărei experienţe mistice și, de aici, neintelegerea texte- 
lor duhovnicești, iar în cel mai rău caz, o intenţie distructivă. 

Vederea dumnezeiestii lumini are loc atât ziua, cát și noaptea, fiind 
însoţită și de o mireasmă duhovnicească, percepută cu simţul duhovni- 
cesc al mirosului. Despre aceste simţuri duhovnicești au scris toti Pă- 
rintii greci si sirieni, ele jucând, în spaţiul duhovnicesc, rolul pe care îl 

au simţurile fizice în planul material. Vederea luminii dumnezeiesti este 
însoţită de o totală contenire a lucrărilor naturale ale minţii, întrucât, 
„în acele momente, mintea nu va mai avea niciun gând despre vreun 
lucru, nicio amintire, nici mișcări lăuntrice sau imbolduri, ci numai 
o răpire în Dumnezeu si o încântare negrăită ®. Pe culmile vederii 
duhovnicești, mintea nu-și mai percepe propria lumină, ci devine una 
cu lumina dumnezeiască, stare comparată de Avva Iosif cu intrarea 
în Sfânta Sfintelor, unde se află adevăratul Arhiereu, Domnul nostru 
lisus Hristos. „Acolo nu mai sunt două lumini, două înfățișări, două 
simtiri, ci o singură lumină, o singură simtire si o singură înfăţişare, 
anume contemplatia slăvită a Mântuitorului nostru. ^? 

Din textele citate mai sus reiese clar caracterul hristocentric, triadologic 
si pnevmatologic al vederii luminii dumnezeiesti, iar relatările altor sfinţi, 
cum ar fi Simeon Noul Teolog sau Grigorie Palama, adeveresc că invátátu- 
ra Avvei Iosif provine din experienţă, că nu este un reflex al unor concepţii 
filosofice, așa cum gândea Timotei I atunci când refuza posibilitatea vederii 
lui Dumnezeu și contesta autenticitatea unor astfel de experienţe. 


5.9. Simturile duhovnicesti 

Insistenta cu care Avva Iosif Hazzaya vorbește despre percepţia prin 
mijlocirea simţurilor duhovnicești pretinde explicaţii suplimentare, în- 
trucát, altfel, riscă să fie răstălmăcită. În general si pe nedrept, orice 
referire la percepții, în planul duhovnicesc, stârneşte o atitudine, dacă 
nu ostilă, cel puţin circumspectă, datorată avertismentelor din scrieri- 
le filocalice împotriva înșelărilor demonice, manifestate prin gânduri 
şi senzaţii vizuale, auditive, olfactive, tactile etc. Dar faptul că diavolul 
produce în mod real astfel de năluciri senzoriale nu înseamnă că nu 
există şi o percepţie autentică, sub înrâurirea harului, a simţurilor du- 
hovnicesti. Rămâne doar să cunoaștem condiţiile în care aceste simţuri 
se trezesc la viaţă și criteriile lucrării lor neînșelate. 

Principalul punct de referinţă în această problemă este Sfânta Scrip- 
tură, care conţine numeroase referiri la posibilitatea omului de a percepe 

realităţi din planul duhului. Așa trebuie citite și înţelese expresiile care ne 
vorbesc despre simtirile rărunchilor”%, ale oaselor”, ale inimii”®, ale min- 
fii", corespunzând unei antropologii semite, împărtășite, în bună másu- 
ră, şi de autorii sirieni. În Vechiul Testament, profeţii sunt numiţi adeseori 
„văzători“ (1 Imp. 9, 9-11; 1 Paral. 9, 22; 25, 5 ş.a.), cuvânt pe care tra- 
ducerea siriacă, Peshitta, îl redă de cele mai multe ori prin termenul saw 
(Pazwaye), din același radical (s) cu epitetul pe care contemporanii i l-au 
atribuit Avvei Iosif, datorită pătrunzătoarei sale harisme de cunoaștere, prin 
mijlocirea simţurilor duhovnicești, a realităţilor din lumea duhului. 

Peste stratul biblic al învăţăturii despre simtirea duhovnicească s-a su- 
prapus, fără să îl elimine, stratul elen, pătruns pe filiera traducerilor din 
autorii greci, care au „europenizat“ moștenirea semită biblică, folosind 
mai ales termeni consacraţi în filosofie, pentru a transmite, de fapt, aceeași 
învățătură şi experiență mistică. Prima atestare patristică a învăţăturii des- 
pre simţurile duhovnicești se află în scrierile lui Origen??, fiind dezvoltată 
de Sfântul Grigorie de Nyssa?%, iar prin intermediul Avvei Evagrie, prelu- 
ată, fără reticente, în toată tradiţia filocalică. Nu e, astfel, o noutate faptul 
că găsim deja la Părinţii capadocieni învăţătura despre „închiderea porţii 
simţurilor trupeşti%, drept condiţie pentru simtirea duhovnicească a 
lui Dumnezeu. Avva Evagrie Ponticul rezumă foarte bine această învă- 
táturá într-unul din Caperele sale gnostice: „După cum fiecare meșteșug 
are nevoie de un simt limpede, potrivit cu el, tot așa si mintea are nevoie 
de un simt duhovnicesc, pentru a le deosebi pe cele duhovnicești ۰ 


238 Tov 16, 13; Ps. 25, 2; 72, 21; Pilde 23, 16; Ier. 11, 20, s.a. 

?? Tov 30, 17, 30; Ps. 34, 9; 37, 3; 50, 9, s.a. 

240 Ec. 6, 5: 8, 21; Deut. 6, 5; Baruh 2, 31; Mt. 12, 34; 13, 15; 15, 18-19; Mc. 2, 6; 
Lc. 8, 12, 15; Rom. 10, 8-10; 1 Cor. 1, 22; 3, 2-3, 15, s.a. 

24 Rom. 7, 23; 12, 2; 1 Cor. 14, 14-15; Ef. 4, 23, s.a. 

24 Cf. K. RAHNER, „Le début d'une doctrine des cinq sens spirituels chez Origene“, 
RAM 13 (1932), pp. 113-145. Sfântul Grigorie de Nyssa dezvoltă această învățătură, 
intrată apoi, prin mijlocirea Avvei Evagrie, în circuitul larg al scrierilor filocalice. 

243 Sfântul GRIGORIE DE Nyssa, Viața lui Moise, PG 44, 377A; Tálcuire la Cântarea 
Cântărilor 14, PG 44, 1084C etc. 

244 Sfântul GRIGORIE TEOLOGUL, Cuvantarea 2, 7, PG 35, 413C. 

245 EvAGRIE PONTICUL, KG I, 33. Aceeași învățătură, si în alte texte evagriene: ,Simtirea 
duhovnicească este nepătimirea dăruită firii rationale de Dumnezeu“ (KG L 37); „Mintea are 

Diadoh al Foticeii a preluat și dezvoltat acest cap evagrian, arătând că 
energiile Sfântului Duh (trăite ca lumină, iubire, frică, străpungere, 
plâns, dragoste, pocăință etc.) sunt percepute cu simţul duhovnicesc al 
minţii (aio0mots voóc) în măsura curátiei atinse prin făptuire. Simtirea 
duhovnicească vizează și lucrările demonilor și ale patimilor, tot simţul 
minţii fiind organul care incunostiinteazá mintea de prezenţa și acţiunea 
acelora. Același simţ al minţii este responsabil de diferenţierea între mân- 
gâierea adevărată și pseudomângâierile pătimașe, lumești, drăcești?*€. 
Aceasta este tradiţia filocalică moştenită de Avva Iosif, în raport cu 
care ar putea surprinde doar insistența, siguranţa și felul detaliat în care 
scrie despre lucrarea simţurilor duhovniceşti. Potrivit autorului nostru, 
în etapa făptuirii, vârsta duhovnicească, încă imatură, a monahului nu-i 
îngăduie să vadă nemijlocit realităţile duhovnicești, la care are deocam- 
dată acces doar printr-un fel de străvedere a minţii”. Adevărata vedere 
duhovnicească este atinsă abia după câștigarea curátiei, prin făptuirea din 
viaţa în mănăstirea de obşte. Condiţiile enumerate de Avva Iosif sunt: 
moartea gândurilor lumești, aduse de monah din lume, și nașterea gân- 
durilor bune, „ieşite din seminţele naturale și care sunt roadele curăţiei“. 
Doar după ce monahul ajunge la această vârstă lăuntrică, „Moise va face 
ca mintea să ajungă la Domnul, în afara acestei lumi, adică în afara vede- 
rii cu simţurile fizice“2%5. Când monahul ajunge la contemplarea luminii 
dumnezeiești, simţurile fizice nu mai lucreazã®, iar participarea la Litur- 
ghia cerească se face prin simţurile duhovnicești”“. Un aspect important 
îl reprezintă legătura strânsă dintre viața sacramentală și simţurile du- 
hovnicesti, acestea din urmă având menirea unei participări vii, trăite cu 
toată fiinţa, la Liturghia pământească si la Sfintele Taine. În acest sens, 
este extrem de grăitoare Rugăciunea înainte de împărtășanie a Avvei Iosif, 
în care el cere „tainice mâini, ca să poată purta cu ele Jăratecul încins“ al 


cinci simţuri duhovnicești, prin care percepe materiile proprii acestora“ (KG II, 35). 

24% Cf. Monah TEOCLIT DIONISIATUL, Tálcuire la Sfântul Diadob al Foticeii, trad. rom. 
de ierom. Agapie Corbu, Ed. Sf. Nectarie, Arad, 2008, pp. 83-85. 

247 Avva Iost? HAzzava, Epistola, c. 59. 

24 Ibidem, c. 59. 

2% Avva Iost Hazzava, Contemplafia duhovnicească, c. 5. 

250 IDEM, Despre rugăciune, c. 27. 

STUDIU INTRODUCTIV 


Euharistiei?!, Î roagă pe Dumnezeu să-i creeze ochi duhovnicești, „pentru 
a putea contempla Jertfa dumnezeiasci ^ si să-i dăruiască „acel gârlej al 
duhului care poate să guste Sângele lui Hristos, și nu vinul (material) ^. 
Învățătura Avvei Iosif Hazzaya despre simţurile duhovniceşti este 
foarte bogată și plină de detalii, el descriind lucrarea fiecăruia dintre cele 
cinci simţuri duhovniceşti in parte*. Cu toată această bogăţie de detalii, 
didascalia poate fi esentializatà în câteva propoziţii. Astfel, experienţa du- 
hovnicească autentică se bazează pe lucrarea harului, percepută de sim- 
turile duhovnicești ale monahului care a atins cel puţin etapa curátiei. La 
această curátie se ajunge printr-o fáptuire plină de acrivie în mănăstire, 
așa încât cel căruia îi lipsește temelia ascultării ascetice și a făptuirii nu 
poate ajunge la o experienţă autentică. În lipsa simţurilor duhovniceşti 
sănătoase, omul se află într-o stare de nestiintá și, de aceea, nu trebuie să 
vorbească despre contemplatie si vederea luminii dumnezeieşti””. 


6 © © 


După ce l-au introdus pe cititor în ambianța teologică și duhovni- 
cească a Bisericii din Siria, dureros de puţin cunoscută creștinilor euro- 
peni, paginile de până aici fac loc întâlnirii cu Avva Iosif Hazzaya prin 
mijlocirea scrierilor sale. De acum, citirea și recitirea lor atentă, răbdă- 
toare sunt singurele în măsură să dezvăluie adevărata statură duhovni- 
cească a autorului lor și să le așeze printre scrierile filocalice de căpătâi 
pentru viaţa monahală și teologie. 

Din scoartà-n scoarță, cartea de față este dedicată tuturor celor care nu se 
(mai) mulţumesc cu făptuirea, ci doresc plinătatea vieţii în Hristos, dăruită 
de El Bisericii Sale. „Și Duhul si Mireasa zic: Vino! Si cel ce aude să zică: 
Vino! Şi cel însetat să vină“ (Apoc. 22, 17). 


leromonah Agapie Corbu 


251 ID., Rugăciune, c. 16. 

252 Ibidem, c. 18. 

253 Thid., c. 22. 

254 Avva losIe HAzzava, Despre bar, c. 10-12. 
255 IDEM, Epistola, c. 145-146. 

RUGACIUNE 
ÎNAINTE DE ÎMPĂRTĂŞANIE 
A AVVEI IOSIF HAZZAYA'" 


8۵ © © 


Mal» Avai hal ب‎ 


* Ţin să aduc mulțumiri calde profesorului Sebastian Brock pentru 
punerea la dispoziţie cu multă solicitudine a textului original al Ruga- 
ciunii Avvei losif, pe care l-a dactilografiat după manuscrisul Mingana 
syr. 564 fol. 178b-181b, din 1931, copie a unuia mai vechi, din 1817, 
rugăciune pe care a publicat-o pentru prima oară, în original, în volumul 
Malpanutha d-Abahatha Suryaye d- al slota (ed. S.P. Brock), Monastery of 
St. Ephrem, Holland, 1988, pp. 171-174. 

lavă Tie, Celui Întâi-Născut din Fiinţa Tatălui, Care 
esti înalt și minunat, Care prin jertfa Trupului Tău 
ai lucrat mântuirea lumii! 


O, Hristoase, Fiule cel născut din Tatăl cel sfânt, către 
Tine acum rugăciunea îmi îndrept cu o atât de mare frică! 
Tie, Stăpâne, voinţa mi-o plec si îndurarea Ti-o cer, ca fi- 
inta mea cu totul sfinţită să fie prin harul Tău si ca urzelile 
vrăjmașului cele asupra mea nelucrătoare să rămână! 


Mintea curăţeşte-mi-o cu îndurarea Ta, ca să-mi pot 
înălța mâinile întru toată curátia şi să le primesc pe cele 
sfinte si minunate: Trupul si Sângele Tàu! 


Adâncul minţii mele cu isopul harului Tău curáteste-l, 


fiindcă de Tainele Tale, de Sfintele Sfintelor mă apropii! 


Din mintea mea spală toate înțelesurile trupesti, si fie ca 
un înţeles de la Duhul Tàu în suflet să mi se amestece! 


Fă ca întru mine să locuiască credinţa ce-Ti contemplă 
Tainele, ca sã- Ji pot contempla jertfa, ca si cum aș fi 
Tu, si nu cum sunt eu! 


Zideste intru mine ochi, ca sá pot vedea prin ochii Tài, 
cáci cu ochii mei nu pot vedea! 


Fie ca mintea mea să intre înlăuntru, până întru ascun- 
sul jertfei Tale, tot asa cum și Tu ai ieșit în afară si Te-ai 
unit cu Tainele Tale. 

RUGĂCIUNE ÎNAINTE DE IMPÁRTÁSANIE 


Fie ca în acea clipă să mă uit cu totul pe mine însumi si 
să petrec în toată nestiinta de mine. 


Toată înfățișarea trupească să fie îndepărtată de la ochii 
minţii mele si Tu singur să fii înfățișat înaintea lor! 


Când Duhul Tău din cer va pogorí peste Tainele Tale, 
fie ca eu, în duh, la cer să urc de pe pământ! 


Când puterea Ta se amestecă cu pâinea, fie ca viaţa mea 
să se unească cu viaţa Ta duhovnicească! 


Când vinul va deveni Sângele Tău, fie ca gândurile mele 
să se îmbete de băutura iubirii Tale! 


Când Mielul va fi întins şi jertfit pe altar, fie ca păcatul 
să contenească, să piară şi să se risipească din toate mă- 
dularele mele! 


Când Trupul Tău va fi dăruit ca jertfă Tatălui, să fiu 
şi eu o jertfă sfântă pentru Tine si pentru Cel ce Te-a 
trimis, şi rugăciunea mea să se înalțe înaintea Ta odată 
cu rugăciunea slujitorului Tău! 


Dáruieste-mi tainice mâini, ca să pot purta cu ele Jăra- 
tecul încins! 


Inimă curată zideste întru mine, ca puterea Ta cea dum- 
nezeiască să poată locui întru mine, si aga, prin puterea 
Duhului Tàu, să pot sorbi duhovniceste mântuirea Ta! 

RUGĂCIUNE ÎNAINTE DE IMPÁRTÁSANIE 


Zideste ochi, Stápáne, inláuntrul ochilor mei, ca prin 
ochii cei noi să pot contempla dumnezeiasca Ta jertfă! 


Stápáne, fie să nu văd înfăţişarea cea din afară a ceea ce 
îndată voi primi, ci fă-mă vrednic a vedea și a cunoaște 
dumnezeirea Ta, precum Simon pescarul, care, pentru 
credinta lui, binecuvántat a fost numit! 


Stápáne, fie să nu gust doar trupeste pâinea primind 
Trupul Tău, sau potirul, primind Sângele Tău: 


Dă-mi credinţă, ca sá-Ti văd Trupul, si nu pâinea, si 
din potir să beau Sângele Tàu cel de viaţă dátátor! 


Dă-mi acel gátlej al duhului care poate să guste Sângele 
Tău, şi nu vinul! 


Depărtează de la mine toate întipăririle firii mele trupești 
۰ ۸ "^ ۰ 1 f .. T ] d h ۰ iJ 
şi însemnează in mine semnele firii Tale duhovnicești! 


Fie să mă apropii de Tine, numai pe Tine vázándu- Te! 
Nimic altceva din cele de lângă mine să nu simt, ci ca în 
rai să păşesc în casa rugăciunii si să Te primesc pe Tine, 
Care în cerul cel mai înalt locuiesti! 


Tu m-ai făcut fiinţă duhovnicească născându-mă din 
nou prin apa Botezului; fă-mă iarăși fiinţă duhovni- 
cească atunci când mă apropii să Te primesc! 


Stápáne, înfricoşător lucru este ca Trupul si Sângele 
Tău, o, Hristoase, Mântuitorul nostru, să fie mâncat şi 

! Prin „biserică“ am tradus adverbul mortis (galiaiyt), cu sensul „în 
mod public“, „în faţa tuturor“. 

RUGĂCIUNE ÎNAINTE DE IMPÁRTÁSANIE 


băut cu aceeași gură care primeşte mâncarea si băutura 
pământească! 


Stápáne, Tu nu îngerilor le-ai dat ceea ce primesc eu 
acum! Stăpâne, stârnește acum întru mine uimirea cea 
dinaintea Crucii Tale! 


Fierbinţeala credinţei acum să mă umple, ca gândurile 
să-mi fie aprinse de focul iubirii Tale şi ochii mei să se 
prefacă, pentru Tine, în siroaie de apă, ca să-mi spele 
toate mădularele! 


Tainica Ta iubire să-mi pătrundă gândurile, ca gândurile 
mele, tainic, să curgă pentru Tine, cu lacrimi şi suspine! 


Trupul meu de Tine să fie sfinţit, iar sufletul pentru 
Tine să strălucească! Trupul meu să fie curátit de Tine 
de orice înfăţişare si chip pământesc; gândurile mele 
pentru Tine să fie curátite, iar mádularele pentru Tine 
să fie sfintite! 


Fie ca cugetarea mea să strălucească, si pentru Tine 
mintea mea să fie luminată, si pentru Tine un templu 
sfânt să ajung! 


Fă să cunosc măreţia Ta cu toată fiinţa mea și să mă fac 
un tainic pântece pentru Tine: atunci vei veni să locu- 
ieşti întru mine, de cu noapte, si Te voi primi in bise- 
rică!, bucurându-mă duhovniceste de Sfântul Sfinţilor 
din gândurile mele. Atunci mă voi desfăta de Trupul si 
Sângele Tău în mădularele mele. 

RUGĂCIUNE ÎNAINTE DE IMPÁRTÁSANIE 


Taina Ta, ascunsă în Pâine si în Vin, Tu mi-ai desco- 
perit-o! Descoperă întru mine si iubirea Ta, iar dorul 
după Tine stârneşte-l întru mine, ca să pot primi Tru- 
pul Tău întru iubirea Ta si cu dorire Sângele sá- Ti beau! 


Cu plinătatea jertfei Tale cererea mea plineste-o si ru- 
gáciunea mi-o primeste; pleacá-Ti urechea la cuvintele 
mele si toate mádularele, ascunse si arătate, le pecetlu- 
ieste! 


Stápáne, toate mádularele mele, cum Tu ai zis, le voi 
însemna cu semnul Crucii Tale! Iară Tu, Doamne, pe- 
cetluieşte-mă tainic cu adevărul Crucii Tale! 


Fie să Te primesc nu în pântecul trupesc, ci în pântecele 
minţii mele, ca acolo, precum în pântecele Fecioarei, 
să poti fi zămislit! Fie să Te descoperi întru mine prin 
lucrări duhovniceşti si fapte bune, plăcute voii Tale! 


Fie ca toate dorinţele mele, máncándu-Te, să se curme, 
iar, bând potirul Tău, patimile mele să fie-năbuşite toate! 


Fie ca gândurile mele să se-ntărească prin hrana Ta si 
prin Sângele viu al cinstitei Tale patimi! Fie să primesc 
puterea de a împlini lucrările dreptăţii! Fie să cresc tai- 
nic şi să biruiesc la arătare! 


Fie să alerg cu nerăbdare si să ating măsura Ta ascunsă! Fie 
să ajung bărbat desăvârșit şi plinit întru toate mădularele 
duhovnicești, iar capul să-mi fie încununat cu cununa de- 
săvârșirii, cea a tuturor mădularelor duhovnicești! 

RUGĂCIUNE ÎNAINTE DE IMPÁRTÁSANIE 


Fie să ajung o diademă împărătească în mâinile Tale, 
aşa cum ai făgăduit, o, adevărate Stăpâne, Stăpânitoru- 
le al tuturor imboldurilor, Domnul tuturor puterilor, 
Dumnezeule Atotputernice! 


Fie să mă unesc cu Tine, cu iubirea Ta si cu dorul Tău, 
în ziua în care măreţia Ta va străluci 


Si se vor împlini cuvintele care zic: „Înaintea Ta tot ge- 
nunchiul se va pleca, si toată limba, în cer, pe pământ 
şi sub pământ, Te va mărturisi.“ 


Si în unire cu cetele ingeresti si cu toti cei care iubesc 
descoperirea Ta întru Duhul, fie ca si eu să Te mărturi- 
sesc, să Te laud si să Te înalţ, în acea Împărăţie 
care nu se sfârşeşte, nici nu trece, 
acum și pururea! 

